
הוועדה המיוחדת לדיון בהצעת חוק השידור הציבורי

03/07/2014

הכנסת התשע-עשרה
נוסח לא מתוקן

מושב שני
<פרוטוקול מס' 14>
מישיבת הוועדה המיוחדת לדיון בהצעת חוק השידור הציבורי
יום חמישי, ה' בתמוז התשע"ד (03 ביולי 2014), שעה 9:00
<סדר היום:>
<הצעת חוק השידור הציבורי, התשע"ד-2014>
נכחו:

<חברי הוועדה:> 
קארין אלהרר – היו"ר

חמד עמאר

עיסאווי פריג'

רינה פרנקל

<מוזמנים:> 
שר התקשורת גלעד ארדן

	דנה נויפלד
	–
	היועצת המשפטית, משרד התקשורת

	חגית ברוק
	–
	עו"ד, לשכה משפטית, משרד התקשורת

	עופר מרגלית
	–
	רכז תקשורת ותיירות באגף תקציבים, משרד האוצר

	אפרת פוקצ'ה
	–
	לשכה משפטית, משרד האוצר

	רבקה ורבנר
	–
	סגנית הממונה הראשי על יחסי עבודה, משרד הכלכלה

	דפנה גלוק
	–
	ייעוץ וחקיקה, משרד המשפטים

	אמיר גילת
	–
	יו"ר רשות השידור, רשות השידור - הנהלה

	חנה מצקביץ
	–
	יועצת משפטית, רשות השידור - הנהלה

	מרסיה צוגמן
	–
	סגנית יועמ"ש, רשות השידור - הנהלה

	איתי לנדסברג נבו
	–
	מנהל מחלקת תעודה, רשות השידור-הנהלה

	לזר צנדקוביץ
	–
	יו"ר ועד הנדסה רדיו תל אביב, רשות השידור ועדי עובדים

	גדי בן יצחק
	–
	בכיר ועד העיתונאים קול ישראל י-ם, רשות השידור ועדי עובדים

	ברוך אסקרוב
	–
	יו"ר וועד העיתונאים בקול ישראל תל-אביב, רשות השידור ועדי עובדים

	משה שגב
	–
	יו"ר ועד הנדסה, רשות השידור ועדי עובדים

	תמנה עורב
	–
	יו"ר ועד האקדמאים, רשות השידור ועדי עובדים

	וובה אדיסו
	–
	ועד הנדסאים, רשות השידור ועדי עובדים

	אביגדור דנן
	–
	יועמ"ש, הטלוויזיה החינוכית

	אופיר טל
	–
	ב"כ אגודת העיתונאים בירושלים

	עידן אור
	–
	מנכ"ל איגוד העובדים בקולנוע ובטלוויזיה, ארגוני יוצרים ומבצעים

	יוריק בן דוד
	–
	מנכ"ל אקו"ם, ארגוני יוצרים ומבצעים

	רותם אברוצקי
	–
	יו"ר האגודה, אגודת העיתונאים תל אביב

	גלילה הורנשטיין
	–
	ההסתדרות הכללית החדשה

	פרופ' יחיאל לימור
	–
	מרצה לתקשורת

	אלעד מן
	–
	יעוץ משפטי, הצלחה, התנועה הצרכנית לקידום חברה כלכלית הוגנת

	רן מלמד
	–
	סמנכ"ל עמותת ידיד


<ייעוץ משפטי: >
אתי בנדלר
<מנהלת הוועדה:>
עידית חנוכה
<רישום פרלמנטרי:>
ס.ל., חבר המתרגמים
<הצעת חוק השידור הציבורי, התשע"ד-2014>
<היו"ר קארין אלהרר:>
בוקר טוב. אני פותחת את הישיבה. אני רוצה לחזור לשני סעיפים שדילגנו עליהם אתמול. סעיף 75, פרסומים ומופעים פומביים. עורכת דין ברוק, בבקשה, אם תוכלי להקריא את הסעיף. 

<קריאה:>
חברי הכנסת התעייפו? 

<היו"ר קארין אלהרר:>
אולי. 

<קריאה:>
הם מותשים. 

<היו"ר קארין אלהרר:>
אני קבעתי את זה ל-9:00, עכשיו 9:05, נראה לי שהגיעה העת להתחיל. 

<חגית ברוק:>
(מקריאה): "74. פרסומים ומופעים פומביים.

"תאגיד השידור הציבורי רשאי להוציא לאור ולהפיץ פרסומים המכילים ידיעות על התוכן שהוא מעביר וכן חומר משידוריו, באמצעים שונים, ובכלל זה בכתב או במדיה מגנטית או דיגיטלית, וכן לערוך מופעים פומביים הנוגעים לשידור".


<דנה נויפלד:>
צריך להסביר את הסעיף? 

<היו"ר קארין אלהרר:>
כן, בבקשה.

<דנה נויפלד:>
אני רגע אומר שאנחנו מגיעים לכל מיני סעיפים, לכן זה נמצא בפרק של שונות, שנמצאים בחוק היום, ובשביל לא ליצור איזה שהיא בעיה פרשנית אנחנו מחילים את אותו הסדר שקיים כמו היום, שלא יקרה ספק מדוע זה היה בחוק הקודם וזה לא נמצא עכשיו. כל מה שזה עושה, זה מתקשר לתאגיד השידור הציבורי, תאגיד סטטוטורי לא יכול לעשות אלא את מה שהתירו לו לעשות, או בגדר סמכויות נלוות. בשביל שלא תתעורר בעיה או שאלה בעניין הזה, פשוט העתקנו את הסעיף שקיים בחוק רשות השידור שמאפשר לתאגיד השידור הציבורי להוציא לאור פרסומים או חומר משידוריו בכל מיני אמצעים, וגם לערוך מופעים פומביים שנוגעים לשידור. זה סעיף שהוא סעיף ישן, פשוט העתקנו - - -

<אתי בנדלר:>
אני רק רציתי מה המשמעות של 'הנוגעים לשידורים', למה לא 'המיועדים לשידור'? מה הכוונה? 

<דנה נויפלד:>
אני לא יודעת. חנה לא פה, אני לא יודעת איך הם מפרשים היום את החוק, אם יש פה איזה מגבלה או - - -  אפשר לבדוק את זה, זה עניין של נוסח מבחינתי, אם את רוצה להתיר לנו לראות אם יש עם זה בעיה, להפוך את זה למיועדים. אני חושבת שאמיר גילת גם אמר שכדאי להוסיף פה מופעים ואירועים פומביים, לא להגביל את הנוסח.

<אתי בנדלר:>
מופעים ואירועים פומביים, אבל אם כך רק אלה שמיועדים לשידור. כי אחרת להוסיף בלי לדעת מה המשמעות של זה - - -

<דנה נויפלד:>
אז אם אפשר את שני הדברים האלה, אם זה לא הופך את זה למשהו שהוא - - -

<אתי בנדלר:>
אני מציעה שהוועדה תאשר את זה, 'לערוך מופעים ואירועים פומביים המיועדים לשידור', ואם יסתבר שיש עם זה בעיה נבקש דיון מחדש. 

<היו"ר קארין אלהרר:>
בסדר גמור. יש הערות בקהל? טוב, אני מעלה את סעיף 75 להצבעה. 
<אתי בנדלר:>
מרב מפנה את תשומת הלב שבנוסח סעיף 35 היום, שזה אמור להיות מועתק ממנו כתוב 'לרבות בכתב ומגנטית, דיגיטלית או אחרת, או בדרכים אחרות שיקבע הוועד המנהל בכללים', אבל כאן כתוב 'באמצעים שונים, ובכלל זה', כך שאין צורך, זה מיותר. 

<היו"ר קארין אלהרר:>
אני מעלה להצבעה. מי בעד? מי נגד? עבר פה אחד. 

הצבעה על סעיף 75
בעד – רוב
נגד – 0
הסעיף אושר. 
<חגית ברוק:>
(מקריאה): "76. השימוש בתדרי רדיו", סעיף 75 בנוסח הכחול. 
"(א) האפיקים ותדרי הרדיו העומדים לרשותה של מדינת ישראל על פי הסדרים בין לאומיים, לצורך שידורי טלוויזיה ורדיו, ישמשו – 
(1) לשידורי תאגיד השידור הציבור;
(2) לשידורי גלי צה"ל – שידורי רדיו של צבא הגנה לישראל;
(3) לשידורים לפי חוק הרשות השנייה לטלוויזיה ורדיו, התש"ן-1990.
(2) סדרי החלוקה והשימוש באפיקים ובתדרי הרדיו האמורים בסעיף קטן (א) ייקבעו בידי השר", זה צריך להיות בידי השר. 
<דנה נויפלד:>
כבר אין לנו שני שרים. 

<חגית ברוק:>
ייקבעו בידי השר. וכל הסיפה לא רלוונטית, מרגע שקבענו ששר התקשורת הוא השר הממונה. 

<משה שגב:>
למרות שבעתיד זה כן יכול  לעבור באיזה שהיא קונסטלציה לשר אחר, לא? 

<תמנה עורב:>
צריך לכתוב השר הממונה. 

<משה שגב:>
או שמעכשיו רשות השידור פור אבר תהיה של שר התקשורת. 
<היו"ר קארין אלהרר:>
אלא אם כן ישתנה בחוק. 

<דנה נויפלד:>
אם יתקנו את החוק אז - - -

<אתי בנדלר:>
אלא אם כן הממשלה תודיע לכנסת על חלוקת - - - לפי חוק יסוד הממשלה יש לה סמכות להודיע לכנסת, אני לא זוכרת אם זו הודעה או טעון הצבעה על העברת שטחי פעולה. יכול להיות שזה - - -
<קריאה:>
זה באישור. 

<אתי בנדלר:>
נכון, זה באישור הכנסת. 

<היו"ר קארין אלהרר:>
זה ענה על השאלה? אני אסביר. בעיקרון, על פי חוק רשות השידור וגם על פי החוק החדש השר הממונה הוא שר התקשורת - - -

<דנה נויפלד:>
לא, החוק הקיים היום זה השר שהממשלה הסמיכה, במקרה הממשלה הזו הסמיכה את שר התקשורת. 

<היו"ר קארין אלהרר:>
אוקיי. בחוק החדש השר הממונה הוא שר התקשורת. אם יידרש שינוי יהיה שינוי חקיקה.

<אתי בנדלר:>
או הודעה לכנסת לפי חוק יסוד הממשלה והצבעה של הכנסת. 

<היו"ר קארין אלהרר:>
כן. הערות לגבי הסעיף של השימוש בתדרי הרדיו? אין. אני מעלה את סעיף 76 להצבעה. מי בעד? מי נגד? עבר פה אחד. 

 הצבעה על סעיף 76
בעד –  רוב
נגד –  0
הסעיף אושר.
<אתי בנדלר:>
זה היה סעיף 75. 

<היו"ר קארין אלהרר:>
אני לא יודעת, אצלי זה סעיף 76. 

<דנה נויפלד:>
אתי, את היחידה עם  הנוסח - - - תעבדי עם איזה מספור שאת רוצה. 

<היו"ר קארין אלהרר:>
טוב, אז את תתקני לי את המספור. 

סעיף 77. שידור הודעות בעת חירום. 

<דנה נויפלד:>
הוצבע אתמול. 

<היו"ר קארין אלהרר:>
עשינו אתמול. הפניה להודעות חירום מתורגמות, עשינו אתמול. 79, גלי צה"ל, עשינו אתמול. אנחנו מדברים על סעיף שכותרתו מיסים. אצלי הוא ממוספר 80. 

<אתי בנדלר:>
אצלי 79. 

<חגית ברוק:>
(מקריאה): "79. מיסים.

"לעניין תשלום מיסים, אגרות, ארנונות ותשלומי חובה אחרים, המגיעים למדינה או לרשות מקומית, דין תאגיד השידור הציבורי כדין המדינה". 

<משה שגב:>
זה 80 או 79? כי יש 80 חדש.

<היו"ר קארין אלהרר:>
אני אסביר. יש את הנוסח הישן. החדש שאתה מחזיק, יש שינוי במספור, אצלי הוא ממוספר 80, אצל היועצת המשפטית הוא עדיין ממוספר 79, כי יש לה נוסח אחר. 

<דנה נויפלד:>
אנחנו נקריא לפי הכותרות, המספור פחות רלוונטי. כדי להקל. 

<היו"ר קארין אלהרר:>
את רוצה להסביר? 

<דפנה גלוק:>
מדובר בסעיף שקיים גם היום בחוק רשות השידור והוא בעצם משווה את מעמדו של תאגיד השידור הציבורי למעמדה של המדינה בכל הנוגע לתשלום מיסים שונים, גם לרשויות מקומיות, כמו לדוגמה חלף היטל השבחה במקום היטל השבחה - - -
<היו"ר קארין אלהרר:>
הערות לגבי סעיף המיסים? אין. אני מעלה להצבעה את הסעיף שכותרתו מיסים, סעיף 80. מי בעד? מי נגד? עבר פה אחד. 

הצבעה על סעיף 80 
בעד –  רוב
נגד –  אין
הסעיף אושר
כן, עורכת דין ברוק, סמכות המועצה לקבוע כללים. 
<חגית ברוק:>
(מקריאה): "81. סמכות המועצה לקבוע כללים. 

(1) המועצה רשאית, באישור השר, לקבוע כללים לניהולו של תאגיד השידור הציבורי, לפיקוח על השידורים ולביצועם היעיל של תפקידיו לפי חוק זה.
(2) כללי המועצה לפי חוק זה יפורסמו ברשומות". 

<אתי בנדלר:>
גברתי, אנחנו הכנו רשימה, רק שלא הספקנו לאתר אותה עדיין, של סמכויות המועצה, כפי שהן שזורות בחוק, מעבר לסעיף הכללי שמופיע כאן בסעיף 80. אני חושבת שראוי, לפחות לגבי חלק מהכללים לקבוע מועד ראשון לקביעת אותם כללים. הייתי רוצה לסקור בפני הוועדה את הסעיפים שבהם מדובר, אבל מאחר שכרגע אין לנו את הרשימה, ברשותך, אם אפשר לדלג לסעיף הבא. 

<היו"ר קארין אלהרר:>
כן, אני רק אבקש להוסיף, גברתי, יש מניעה שנרכז בסעיף הזה את כל הנושאים שבהם - - - פשוט לפרט את הנושאים שבהם נקבע על פי חוק הכללים? 

<אתי בנדלר:>
זה עניין של נוסח, אפשר כך ואפשר אחרת. לפעמים יש חשיבות לראות את זה כשקוראים סעיף מסוים, לדעת שבקשר לעניין הזה צריכים לקבוע כללים ולא ללכת לאיזה שהוא סעיף אחר שאנשים לא תמיד מודעים לו. לכן יש מקום, להבנתי, להשאיר גם בסעיפים הרלוונטיים. 

הנה מצאו את הרשימה. אני אתחיל לקרוא. אני מבקשת מהוועדה לשקול אם אין מקום לקבוע מועד לגבי חלק מהסמכויות האלה. בסעיף 12, בפסקאות (1) ובפסקה (5) קביעת מדיניות התאגיד ומדיניות תעסוקה. האם חשוב לקבוע למועצה מועד אחרון שעד אליו היא חייבת לקבוע את הכללים הראשונים. 

<דנה נויפלד:>
רגע, רגע. מה שאתי עושה הוא בסדר גמור - - -

<אתי בנדלר:>
תודה. 

<דנה נויפלד:>
לא, במובן שהיא רוצה ליצור סדר. אני רוצה להביע כאן התנגדות עקרונית, לא בגלל שאני חושבת שמה שהיא אומרת הוא לא חשוב, אלא בגלל שכרגע אנחנו נמצאים - - - זה לא מצב שיש לי גופים מתפקדים שאני יודעת לבוא ולהגיד שכרגע אפשר, מרגע שהחוק עובר, להטיל על המועצה להתחיל לעבוד. אני לא יודעת כמה זמן זה ייקח, עוד לא הגענו לסעיף התחל - - -
<היו"ר קארין אלהרר:>
לא, מרגע שהמועצה מתאגדת - - -

<דנה נויפלד:>
המועצה הזו הראשונה הולכת לעשות הרבה מאוד דברים ויהיו לה הרבה מאוד תפקידים כי היא צריכה בסך הכול להקים גוף שלא קיים. 

<לזר צנדקוביץ:>
הגוף קיים. 

<קריאה:>
הגופה קיימת. 

<תמנה עורב:>
הגווייה, ב-ו'. מוצבים כאן לפניכם. 

<דנה נויפלד:>
אם היינו במצב דברים רגיל אז יכול להיות שהיה בינינו דיון או חוסר הסכמה לגבי מה המשמעות של לקבוע בחוק את ההוראות האלה עם התאריכים. אני כשלעצמי חושבת שזה לא דבר נכון, כי החיים, שוב, הם יותר חזקים ויש נסיבות בלתי ידועות. פה במקרה הזה בוודאות יש נסיבות בלתי ידועות. אנחנו לא יודעים עדיין מה יהיה קצב ההקמה, תוך כמה זמן, מה סביר, לא סביר, תוך כמה זמן יהיו אורגנים שונים. 

<היו"ר קארין אלהרר:>
עורכת דין נויפלד, סעיף 19 מדבר על נוהלי עבודה, איך מועצה מתפקדת בלי לקבוע לעצמה נוהלי עבודה? 

<דנה נויפלד:>
אני לא אומרת, בוודאי חייבים להיקבע כללי עבודה, נהלי עבודה, כל מה שאני מנסה להגיד זה שמדובר בגופים שעדיין לא קמו, מועצה שעדיין לא קמה ויהיה לה הרבה מאוד מאוד דברים. אני לא יודעת אפילו לבוא ולהגיד מה זה זמן סביר כרגע לקביעת הכללים הראשונים האלה. לא יודעת. אני לא רוצה לתת אופציה שהמועצה כבר ביומה, לא יודעת, תוך כמה זמן שאתי חשבה שהוא נכון, כבר תהיה מפרת חוק. חבל. לכן דווקא במקרה הזה, כיוון שמדובר במצב שהוא איננו רגיל, אני לא חושבת שזה נכון, אני לא יודעת לתת את ההערכה, גם את, אתי, לא יודעת תוך כמה זמן ומה צפוי למועצה החדשה - - -

<אתי בנדלר:>
דנה, אנחנו כבר יצרנו כל מיני הוראות שמאפשרות גמישות מסוימת. יש פה דברים שלדעתי, כפי שהיושבת ראש אמרה, לא יעלה על הדעת שהגוף הזה יפעל בלי שיש כללים. צריכים גם לברר אם הכללים של המועצה הקיימת - - -

<דנה נויפלד:>
חלק יחולו לפי חוק הפרשנות. 

<אתי בנדלר:>
נכון, בדיוק כך, זה מה שרציתי, את חוק הפרשנות, השאלה מה יחול ומה לא יחול.

<דנה נויפלד:>
אני לא יודעת אפילו. 

<אתי בנדלר:>
כדי שלא יהיה ואקום מוחלט. מכל מקום יש דברים שבאמת לא ניתן להעלות על הדעת שהנהלה תוכל לעשות ככל העולה על דעתה בלי שיש קווים מנחים, בלי שיש כללים של המועצה ולכן חייבים לקבוע פרק זמן שעד אליו יהיו כללים ראשונים, גם אם לא מושלמים, ואפשר לאפשר למשל למועצה לדחות את אותו מועד באישור שיחשבו עליו. אני פשוט חושבת עכשיו לצורך מתן תשובה להערה שלך, אבל לא יכול להיות להשאיר את זה פרוץ, להבנתי. 

<דנה נויפלד:>
אז בואי נעשה ככה, את רוצה להגיד לעניין איזה כללים את סבורה שחייבים להיות ותוך כמה זמן? כי אני אפילו עוד לא יודעת למה להתייחס. 
<אתי בנדלר:>
להגיד שישה חודשים, שנה? 

<דנה נויפלד:>
לא, תגידי את, אני לא יודעת, מה נראה לך סביר. אני אומרת שאני לא יודעת לבוא ולהגיד. 

<היו"ר קארין אלהרר:>
אני רוצה להגיד. יש פה רשימה של נהלים וכללים. לא יודעת, לעניין - - - 

<אתי בנדלר:>
קביעת מדיניות תעסוקה. אני חושבת שאלה דברים בסיסיים לפעולת התאגיד. 

<היו"ר קארין אלהרר:>
לגמרי. זה ונהלי עבודה בוודאי. 

<אתי בנדלר:>
סמכות כללית לקבוע נהלי עבודה, קביעת כללים לפעולתו של הממונה על פעולות הציבור, קביעת כללים בדבר איסורים ומגבלות על תשדירי פרסומת והודעות וכללים - - -

<היו"ר קארין אלהרר:>
אתי, אני חושבת שהדבר החשוב ביותר כרגע זה שניים, זה הנושא של מדיניות התאגיד ומדיניות התעסוקה. 

<אתי בנדלר:>
סעיף 68, גברתי, לעניין ביצוע הסעיף הנוגע להפקה ורכישה של תכניות? 

<היו"ר קארין אלהרר:>
לפני זה. 

<עיסאווי פריג':>
תפתחי את הדיון ל-74 ומעלה, אם יש דבר מהותי. אז מה? זה לא תורה מסיני. 

<אתי בנדלר:>
אתה מגיש בקשה לדיון מחדש? לגבי איזה סעיפים? 

<רינה פרנקל:>
על מה? ככה אפשר לפתוח פה לדיונים? 

<עיסאווי פריג':>
מה שהגשתי עכשיו. 

<רינה פרנקל:>
מה זה? כך אפשר לפתוח את כל הדיונים. 

<אתי בנדלר:>
לא, זה לא היו הסתייגויות, אבל הוא יכול להגיש בקשה לדיון מחדש. 

<עיסאווי פריג':>
מה העניין? יש דבר מהותי.

<היו"ר קארין אלהרר:>
דיון מחדש? 

<אתי בנדלר:>
לגבי כל הסעיפים האלה? 

<עיסאווי פריג':>
אני הגשתי. לאן הגענו עכשיו? 

<אתי בנדלר:>
עכשיו הוועדה דנה בסעיף 80. 

<היו"ר קארין אלהרר:>
81 בנוסח המתוקן. 

<דנה נויפלד:>
אנחנו נקרא לסעיפים בשמותיהם, כי אחרת לא נצא ראש. אנחנו עכשיו בסעיף 'סמכות המועצה לקבוע כללים'. על איזה סעיף מתבקשת הרביזיה? 

<אתי בנדלר:>
מחקר ופיקוח, 76 זה - - -

<עיסאווי פריג':>
יש דברים מהותיים שצריכים להיות שם. 

<דנה נויפלד:>
שידור הודעות בחירום? 

<אתי בנדלר:>
לא, שידור הודעות חירום, יש לך רק שאלה. 'ייקבעו בידי השר', למה הכוונה לאיזה שר? השר הוא שר התקשורת. הוגדר כבר, הוועדה החליטה. אז אפשר למחוק את ההערה לנושא הזה? 

<עיסאווי פריג':>
אם קיבלתי תשובה תמחקי. תמשיכי. 

<אתי בנדלר:>
אז 78, לאיזה סעיף? 

<עיסאווי פריג':>
74. 

<אתי בנדלר:>
74, הסעיף של מחקר ופיקוח, אתה מבקש דיון מחדש. סעיף 78 זה הסעיף של הפניה להודעות חירום מתורגמות? 

<עיסאווי פריג':>
מה אני מבקש? תקשיבי. אם זה מהותי וחשוב, למה שלא יהיה בסעיף? 

<דנה נויפלד:>
לא, אני לא אומרת שזה לא חשוב. אני שאלתי רק לאיזה סעיפים. 

<עיסאווי פריג':>
אני לא השתתפתי בדיון, לא יכולתי. 

<אתי בנדלר:>
זה נושא של הפניה להודעות חירום מתורגמות.

<דנה נויפלד:>
יש שאלה אולי שאפשר לענות? 

<היו"ר קארין אלהרר:>
לא, זה לא שאלה, זה בקשות. 

<דנה נויפלד:>
מה הבקשה? 

<היו"ר קארין אלהרר:>
במקום המילים 'סמוך ככל האפשר' 'באותו זמן'. 

<עיסאווי פריג':>
כשיש טיל שבא מהדרום או מהצפון צריך שהאוכלוסייה שלא דוברת עברית, ככל האפשר לתרגם את זה? עברנו את זה כבר, יש דברים חשובים שצריכים להיות שם. 

<דנה נויפלד:>
לא, הסיבה שזה נכנס כיוון שרצו דווקא הפוך, שזה יהיה הכי מהר שאפשר. 

<עיסאווי פריג':>
אז נו? מה אני - - - 

<אתי בנדלר:>
לא, שלא לקיים דיון. 

<היו"ר קארין אלהרר:>
אנחנו לא מקיים עכשיו את הדיון. 

<אתי בנדלר:>
אוקיי, בקשה לדיון מחדש בסעיף הזה. 

<היו"ר קארין אלהרר:>
בסדר, תרשמו רביזיה ונצביע עליה. 

<אתי בנדלר:>
הסעיף של גלי צה"ל, אתה רוצה על כל הסעיף? 
<עיסאווי פריג':>
לא, אני  - - -
<אתי בנדלר:>
אתה מוכן לרדת מהסעיף של גלי צה"ל? 

<עיסאווי פריג':>
אני יורד.

<אתי בנדלר:>
אוקיי. סעיף 81. זה הסעיף שאנחנו דנים בו עכשיו. 

<עיסאווי פריג':>
ו-74, התוספת שאני מבקש? 

<אתי בנדלר:>
הסעיף 74, מחקר ופיתוח, ו-78, הפניה להודעות חירום מתורגמות, יש בקשה לדיון מחדש. תרשמי את זה.
<עיסאווי פריג':>
אני מבקש.

<אתי בנדלר:>
ועכשיו אנחנו דנים שעניינו סמכות המועצה לקבוע כללים.

<היו"ר קארין אלהרר:>
 דנה, אני רוצה רגע להמשיך את העניין. יש דברים שהם קריטיים, כל היתר, אין לי בעיה לא לקבוע את זה כרגע. אני חושבת שהדבר הבסיסי הוא לקבוע נהלי עבודה ודבר עוד יותר בסיסי זה לקבוע את מדיניות התאגיד ומדיניות התעסוקה. פועל יוצא של זה הם גם הדברים האחרים, הנושא של ממונה על קבילות הציבור וכו'. אבל להשאיר את הכול פרוץ ופתוח נראה לי לא נכון. 
<דנה נויפלד:>
אני מסכימה, אני חושבת שהמועצה צריכה לפעול לפי סמכותה לפחות אם היא צריכה לקבוע נהלים - - -  הדבר היחיד שכרגע הוא בדיון בינינו הוא לא זה, הוא השאלה תוך כמה זמן והשאלה של מה המשמעות של להפוך אותה למפרת חוק - - -
<היו"ר קארין אלהרר:>
אז אני אומרת, בדיוק בגלל המקום שמדובר בגוף בהקמה, שיכול להתפזר לאלף כיוונים ויכול להתעסק בכל מיני דברים שהם לא החשובים ביותר, אני כן חושבת שצריך למקד אותו ולהגיד בדיוק במה הוא צריך להתעסק בימיו הראשונים. בימיו הראשונים הוא צריך להתעסק בקביעת המדיניות שלו. זה א'-ב'. 

<דפנה גלוק:>
אני יכולה רק להעיר שלהבנתי קביעת המדיניות וגם נהלי עבודה, שאני מניחה שאתם קוראים מסמכויות המועצה, אינם דברים שהם כלליים, אלא זו מדיניות פנימית ונהלים פנימיים. השאלה אם זה בכלל רלוונטי לדבר עליהם אגב הסעיף הזה.

<דנה נויפלד:>
אז נהלים, אין לי בעיה שהיא תקבע, פה מדובר על משהו אחר, אתי. היא צודקת, תודה, דפנה, על ההערה. המדיניות הזאת לא נכנסת לסעיף הזה. אם את רוצה, ככל שאת מבקשת שהיא תקבע את הנושאים האלה במהירות יותר מאשר הנושאים האחרים, אז המקום לכתוב את זה, לדעתי, זה או בהוראה מיוחדת לגבי המועצה הראשונה, או - - - 

<אתי בנדלר:>
מה זה? 

<דנה נויפלד:>
אם את מבקשת להטיל על המועצה חובה מיוחדת ומוגברת לעניין אותם נושאים, שתקבע אותם קודם, או what ever, אז זה צריך להיות אולי בסעיף של המועצה הראשונה. 

<אתי בנדלר:>
יש שני דברים. יש דברים של קביעת מדיניות, ככל שהפרשנות שלכם שלא מדובר בכללים, בסדר גמור, אז לתת הוראה לגבי המועצה הראשונה, שתעשה את זה בהקדם האפשרי, או משהו כזה. אבל לגבי קביעת כללים, עדיין יש מספר נושאים - - -

<דנה נויפלד:>
תגידי איזה נושאים. 

<אתי בנדלר:>
נהלי עבודה, 68 - - -

<דנה נויפלד:>
אני מפחדת שהמועצה - - - אני לא יודעת מה הם יצטרכו לעשות, אני לא יודעת מה יעמוד בפניהם, הם צריכים עכשיו להקים גוף מאפס, אני לא יודעת - - - 

<היו"ר קארין אלהרר:>
אבל, דנה, אני אומרת לך, זה חשש שיוסר, כי להקים גוף מאפס, הדבר הראשון שעושים זה לקבוע נהלי עבודה.

<דנה נויפלד:>
אבל אתי מדברת עכשיו על דברים אחרים.

<שר התקשורת גלעד ארדן:>
ממש לא. הדבר הראשון שעושים זה מוצאים איפה הוא יישב, אחרי זה צריכים למצוא כוח אדם, אחרי זה צריך לקנות שידורים, תכנים. 

<אתי בנדלר:>
ואם לקלוט כוח אדם, מדיניות העסקה הם צריכים לקבוע, אדוני? מדיניות העסקה. הרי הסמכת אותם לקבוע את מדיניות - - -

<שר התקשורת גלעד ארדן:>
מן הסתם הם יקבעו אותה גם אם נרשום פה כללים ובין אם לא נרשום פה כללים. 

<דנה נויפלד:>
אפשר לעשות שנייה סדר? 

<שר התקשורת גלעד ארדן:>
מה שאני מנסה להבין, ש - - -

<קריאה:>
המועד פה קריטי. 

<שר התקשורת גלעד ארדן:>
קביעת מועדים, אחר כך זה דבר שבגלל שעוד אין בתחום מסוים כללים אז מסתבר יהיה שאי אפשר יהיה לפעול בתחום הזה. אפשר לקבוע איזה שהוא תאריך בחוק שהמועצה נדרשת שיהיו כללים, אבל גם שלא יהיה לינקג', כמו שקורה לפעמים עם העיצומים, שעד שאין תקנות הפחתה אז אי אפשר להתחיל להטיל עיצומים. 

<אתי בנדלר:>
אני לא הצעתי את זה. 

<שר התקשורת גלעד ארדן:>
את לא הצעת, אבל אחרי זה הפרשנות של היועץ המשפטי באותו גוף תהיה כזו שמרנית בעצם אי אפשר לעשות כלום. מה? לא ככה קורה אחר כך? קורה. 

<דנה נויפלד:>
לא, אני יותר לא רוצה שהתאגיד יהיה מפר חוק על תקופתו הראשונה, כי החיים יותר מפתיעים מכל דבר אחר. 

<היו"ר קארין אלהרר:>
דנה, לא מדובר על לתת להם חודש כדי להסדיר את זה. 

<אתי בנדלר:>
אני אתן לך דוגמה - - -

<שר התקשורת גלעד ארדן:>
לא, היא לא רוצה שלא יהיה בסוף אף פעם כי הם יעשו 'שב ואל תעשה', כי נוח להם שאין כללים. 

<אתי בנדלר:>
בדיוק, למשל הסמכות של המועצה  - - -

<שר התקשורת גלעד ארדן:>
אז בואו נקבע שעד, לא יודע, שנה לאחר תחילת פעילותו ייקבעו. זה יכול ל - - -

<אתי בנדלר:>
אני בדיוק חשבתי על זה, למשל לאשר את המבנה הארגוני של תאגיד השידור הציבורי ובכלל זה את שיא כוח אדם בתאגיד ואת מדיניות ההעסקה של העובדים בו. צריכים להגביל אותם בפרק הזמן לקביעת מדיניות באותו נושא? אני חושבת שכן, זה דבר בסיסי לפעולתו של התאגיד. 
<שר התקשורת גלעד ארדן:>
איזה סעיף זה? 

<אתי בנדלר:>
12(5).

<דנה נויפלד:>
אבל כל הדברים האלה לא קשורים לסעיף הזה, כי זה לא - - -

<אתי בנדלר:>
בסדר, אוקיי. אני מקבלת שיש כאן גם עניין של קביעת מדיניות שאינה בגדר כללים וגם כללים. אוקיי? 

<שר התקשורת גלעד ארדן:>
לא נוסיף עכשיו ב-12. 

<היו"ר קארין אלהרר:>
לא ב-12.

<דנה נויפלד:>
אמרנו ככה, אם רוצים לקבוע מסגרת זמנית וכל מיני החלטות ראשוניות צריך לעשות הוראה לגבי המועצה הראשונה, זאת אומרת לא במסגרת הסעיף הזה, זאת לא הוראת מעבר, זה הוראה ספציפית לגבי המועצה הראשונה. זה מה שאת אומרת, זה לא קשור לסעיף הזה, אלא אם כן אתי גם רוצה לדבר על כללים מסוימים. 

<אתי בנדלר:>
בוודאי. 

<שר התקשורת גלעד ארדן:>
בוודאי שהיא לא רוצה. 

<אתי בנדלר:>
לא, ודאי שאני רוצה. אני אשאל את אדוני, הנושא, למשל, של קביעת כללים לעניין ביצוע הסעיף שנוגע להפקה ורכישה של תכניות, לרבות ה - - -   

<יוריק בן דוד:>
מדוע לא להוסיף את זה בסעיף 12? הרבה יותר הגיוני. 

<היו"ר קארין אלהרר:>
אבל הדבר הזה נכון רק לגבי המועצה הראשונה. 

<קריאה:>
לא, קביעת הכללים. 

<קריאה:>
הוראת מעבר בסעיף 12. כמו שאני מבין ברור ש - - -

<היו"ר קארין אלהרר:>
אני רוצה לבקש בינתיים מאלעד מן, רצית להעיר משהו. 

<אלעד מן:>
כן, יש לנו הערה ושאלה לגבי הנוסח לגבי אישור השר, ואני מתנצל שזאת ההערה הראשונה שלי על הבוקר. עולה החשש שהצורך באישור גורף של השר לכללים שמתקינה המועצה יביא לפגיעה בעצמאות שלה והדבר הזה משתלב גם בהוראות שנקבעו בסעיפים 51 עד 55 לגבי חובות הזהירות והאמונים של חברי המועצה ולכן מראש, בתוך החוק, יש מנגנון מובנה שמטיל עליהם חובות נאמנות וזהירות שמייתר את הצורך באישור השר, ולכן אם רוצים כלל מסוים שלגביו דרוש אישור של השר מבחינת מורכבותו או חשיבותו, אני הייתי מציע לציין את זה במפורש, אבל לא באופן גורף, כי המועצה אמורה להיות סוברנית מבחינת ממשל תאגידי. 

<עיסאווי פריג':>
דנה, אני הגשתי הסתייגות על הסוגיה הזו. 

<היו"ר קארין אלהרר:>
הייתה עוד הערה? כן, אדוני השר.

<שר התקשורת גלעד ארדן:>
אני לא כל כך מבין את ההערה של גב' בנדלר, אני לא מצליח להבין. אני יודע שרשאי מתפרש הרבה פעמים כחייב, אבל פה לא כתוב שהיא חייבת. נקבעו פה עקרונות בחקיקה ראשית שלא היו מעולם בעבר, כמו ההגבלה של ה-15% שכפי שאמרתי, אנחנו נוריד אותה לאזור ה-10%, נתייעץ בתוכנו כמה, וחובת ההתייעצות עם נציגי ציבור מתחלפים והאמירה שהמועצה גם רשאית לקבוע כללים. להכניס פה תאריך שלכאורה בלעדי קביעת הכללים לא ניתן ולו בפעם הראשונה להתחיל ולהוציא הפקות, עוד פעם, אל מול הרצון שהגוף הזה יתחיל לתפקד כמה שיותר מהר, יכול להוות איזה שהוא חשש בעניין הזה. אז אני מסכים איתך שבאופן עקרוני הדבר הנכון והבריא יותר זה שיהיו כללים לדבר הזה, אבל אני רוצה גם שהם יהיו כללים אמיתיים ומעמיקים ויסודיים ולא שכדי שאפשר יהיה לצאת כבר לדרך יעשו את זה כללים חאפ לאפ, כדי לצאת ידי חובה. זה לא נועד להיות כללים לצאת ידי חובה, זה בגלל שאנחנו מייחסים כל כך חשיבות לפעולה הזו ולאיך היא תתבצע, גם לאור לקחי העבר ודוחות מבקר מדינה וכו'. לשים תאריך פה זה קצת עלול לגרום להם, אני לא אהיה שם, אף אחד מאיתנו כנראה לא יהיה שם - - -
<אתי בנדלר:>
זה בדיוק העניין, שלא יהיה שם - - -

<שר התקשורת גלעד ארדן:>
אבל אם רוצים שהם יעשו את זה ברצינות ומעמיק ויתקיימו על זה דיונים, אז לשים פה תאריך זה בעצם לגרום להם ללכת לכיוון של לסמן וי על הכללים, העיקר שיהיו כללים. 
<אתי בנדלר:>
אני אתן דוגמה לאדוני, אינני יודעת איזה כללים ייקבעו לעניין סעיף 68, מה שברור שיצטרכו להיקבע כללים, למשל זה דרך בחירת הלקטורים, הנושא שדיברנו עליו עכשיו.

<שר התקשורת גלעד ארדן:>
כל הכללים האלה, מהותם השוויון וההזדמנות ההוגנת למפיקים ולאנשי תוכן להתמודד על אספקת תכנים באותו גוף. 

<אתי בנדלר:>
אני מניחה שבשנה הראשונה תהיה השקעה מוגברת, מקווים, דווקא בגלל ה - - -

<שר התקשורת גלעד ארדן:>
כי עוד מקבלים תכנים מהגוף הקודם. דווקא לא מוגברת, דווקא פחות. 

<אתי בנדלר:>
יופי, אז יהיה להם זמן להיערך ולחשוב איך לעשות את העניין הזה. האם לא ראוי שכשיתחילו לבחור לקטורים יהיו כבר כללי משחק ברורים בעניין הזה, כללים שיפורסמו, בעצם כאלה נקבע. 
<דנה נויפלד:>
אתי, אין ויכוח לגבי הראוי, בוודאי שזה ראוי, בוודאי שאם יש מספיק כוח אדם ויש להם זמן אינסופי להתחיל לכתוב כללים עדיף שיעשו את זה ביום הראשון שהם מגיעים לשם - - -

<אתי בנדלר:>
אני לא מדברת על היום הראשון, דנה, אל תעשי הקצנה. מדובר על שנה לקביעת כללים, לא מדובר על היום הראשון וגם לא על החודש הראשון. 

<עיסאווי פריג':>
אני רק רוצה להוסיף סוגיה לכבוד השר, שהעליתי את זה באחד הדיונים הקודמים. מאחר שהסדרה של דרמה ודוקו וכל סדרה לוקחת שנה, שנתיים, שלוש והרי יהיה מצב של התחייבויות, עודפים מחויבים, שאני צריך להריץ אותם שנים על גבי שנים, כאן יש מקום להחלטה על ביצוע התכניות באופן מיידי וזו סוגיה שצריכה להיכנס לכללים, לקבל אותם באופן מיידי, ככסף שנמצא כחלק מהתקציב, שצריך לבוא לידי ביטוי ואם אני לא אכנס לזה, יצטברו לי עודפים שאני לא אראה כלום. 

<שר התקשורת גלעד ארדן:>
מה ההצעה, מה ההסתייגות? 

<עיסאווי פריג':>
ההסתייגות לגבי הכללים. אנחנו מדברים על סעיף 81, נכון? 

<שר התקשורת גלעד ארדן:>
כן, היא הכניסה עוד סעיף עכשיו, קשרה את זה לזה, את עניין הכללים בנושא אחר שמוזכרים בסעיף אחר. 

<חמד עמאר:>
היא רוצה שנקבע כללים, זה מה שהיא רוצה. 

<שר התקשורת גלעד ארדן:>
לא, היא רוצה דד ליין, שהגוף הזה לא - - - אז בוא נעשה שנה מתחילת השידורים. 

<עיסאווי פריג':>
שנה זה הרבה זמן. 

<שר התקשורת גלעד ארדן:>
שעד שנה מתחילת השידורים ייקבעו כללים. 

<רינה פרנקל:>
לדעתי זה גם הרבה זמן. 

<עיסאווי פריג':>
כי אתה צריך לקבל החלטות תקציביות שאמורות לשנות את פני כל המשדר הציבורי ואת ההחלטות האלה אתה צריך לקבל בהקדם האפשרי, יש להן השלכות תקציביות והשלכות איך ה - - -

<שר התקשורת גלעד ארדן:>
אבל ההשלכות - - - עוד פעם, הרצון הוא איזון בין האינטרס שאתי מצביעה עליו בצדק, שגוף יתנהל על פי כללים מסודרים, לבין התקופה הראשונית שלו, שאתה צריך להעמיד משהו על הרגליים. בתקופה הראשונית אתה לא בדיוק במצב הקבוע שלך ארוך הטווח, אתה קיבלת הפקות מהגוף הקודם, או חלק אתה רוצה, חלק אתה רוצה, חלק עוד צריך להשלים את העבודה בהם. אז אני אומר כמו שאומרת אתי, בסדר, נכניס בנושאים מסוימים חובת כללים - - - 

<עיסאווי פריג':>
אבל, כבוד השר, אתה תהיה חייב לתת תשובות ליוצרים, למפיקים, שיש להם תקציב של 200, 200 ומשהו מיליון ואומרים 'יאללה, עכשיו אנחנו מתחילים לעבוד ואתה צריך לתת להם מענה. איך אתה נותן להם מענה? 

<שר התקשורת גלעד ארדן:>
אז אני מסביר, בתקופה הראשונית, קודם כל הגוף הזה הוא תאגיד סטטוטורי וכמו כל גוף שניזון מכספי ציבור, יש עליו חובות של המשפט המנהלי, הוא לא יכול מחר לקחת 200 מיליון בשנה הראשונה, בגלל שעוד אין כללים, כי עוד לא הספיקו לכתוב אותם ולעגן אותם ולתת את זה לחבר שלו. זה לא יכול ללכת. 

<עיסאווי פריג':>
אני רוצה לזרז, זה הכול. 

<שר התקשורת גלעד ארדן:>
בסדר, אז אמרתי, עד שנה - - -

<חמד עמאר:>
בהצעה שלה היא מדברת על שנה, אני חושב שזה זמן סביר לקבוע כללים. לא צריך גם ללכת - - -

<שר התקשורת גלעד ארדן:>
תזכרו שבשנה הזאת זה לא שנה שזה הדבר היחיד שיש להם לעשות, הם צריכים להקים שלושה ערוצים, הם צריכים - - - בסדר, שמונה תחנות קיימות, זה נכון, בעניין הזה אפשר לייצר רצף, רק להתייעל - - -

<רינה פרנקל:>
בדיוק, הם לא צריכים להקים מחדש. 

<חמד עמאר:>
שנה, מה שהציעה היועצת המשפטית של הוועדה, זה סביר. 

<שר התקשורת גלעד ארדן:>
אבל השאלה על איזה נושאים זו תהיה חובה. בנושא של כללי הוצאת הפקות, אני מסכים איתך, זה אחד מאבני היסוד של הגוף. 

<אתי בנדלר:>
אני אקרא גם נושאים שבהם היא חייבת לקבוע מדיניות אף שאינם בגדר כללים ואם אדוני יסכים שגם בנושא הזה ראוי להגביל אותם בפרק הזמן - - -

<שר התקשורת גלעד ארדן:>
איזה נושא? 

<אתי בנדלר:>
אני מיד אומר. אז אנחנו נתקן את ה - - -

<שר התקשורת גלעד ארדן:>
אולי נעשה בסעיף הזה חשיבה ולא עכשיו נצביע באיזה נושאים, אלא נחשוב אתם ואנחנו ונחליט באיזה נושאים ונביא את זה? 

<אתי בנדלר:>
היושבת ראש תחליט אם לדחות - - -

<שר התקשורת גלעד ארדן:>
אפשר אפילו עד סוף היום. 

<חמד עמאר:>
אתה רוצה להכניס את הנושאים של הכללים בתוך הסעיף? 

<היו"ר קארין אלהרר:>
רק את הנושאים שצריך בהם בתוך זמן מסוים. 

<שר התקשורת גלעד ארדן:>
לא, מה שאנחנו בעצם מסכימים ומציעים יחד עם היועצת המשפטית שבנושאים מסוימים, שהם נושאי הליבה של הגוף, יהיה צורך ויהיה דד ליין לפרסום הכללים - - -

<דנה נויפלד:>
או לקביעתם. 

<שר התקשורת גלעד ארדן:>
לקביעת הכללים, זה לא משנה, בחופש המידע אם יבקשו ממילא צריך לפרסם. 

<אתי בנדלר:>
הכללים הרי יפורסמו. 

<שר התקשורת גלעד ארדן:>
כן, גם אם לא נגיד הם יפורסמו. 

<דנה נויפלד:>
לא זה מה שהתכוונתי. התכוונתי שמדיניות זה לא משהו שנקבע בכללים. 

<אתי בנדלר:>
נכון.

<שר התקשורת גלעד ארדן:>
בסדר. אז נושא אחד כבר הסכמנו וזה איך מוציאים את ההפקות החיצוניות. נחשוב על עוד נושאים מרכזיים. עוד פעם, אני לא מציע שזה יהיה בכל נושא ונושא, כי משהו שצריך - - -

<היו"ר קארין אלהרר:>
לא, אין צורך בכל נושא. 

<שר התקשורת גלעד ארדן:>
כי זה יהפוך את הגוף עוד פעם לגוף נורא בירוקרטי ומסורבל. במהלך היום נעשה חצי שעה הפסקה להתייעצות. 
<היו"ר קארין אלהרר:>
בסדר. 

<אתי בנדלר:>
בכל מקרה כמובן שהכללים יפורסמו לא רק ברשומות, אלא גם באתר האינטרנט של התאגיד, נכון? כי אנשים לא כל כך יודעים לחפש ברשומות, דיברנו על זה כבר, ולכן כדי שתהיה נגישות לכללים האלה אז - - -

<היו"ר קארין אלהרר:>
אנחנו מדברים על שקיפות, זו נראית לי דרישה - - -

<יחיאל לימור:>
הייתה פה הערה של - - -

<היו"ר קארין אלהרר:>
לפרסם את הכללים של המועצה. 

<יחיאל לימור:>
לא, אני שמעתי הערה שאת אמרת, ואני מצטט, מדיניות זה לא משהו לפרסום. 

<דנה נויפלד:>
זה לא מה שאני אמרתי. זה היה בהקשר של כללים. כללים זה כמו תקנות, זה חקיקת משנה, הם צריכים להיות מפורסמים ברשומות - - -

<יחיאל לימור:>
אז יכול להיות שהאוזן שלי הטעתה אותי, אני שמעתי את המילה מדיניות. 

<דנה נויפלד:>
אבל אני התכוונתי לזה במובן של הפרסום של כללים של חקיקת משנה. 

<אתי בנדלר:>
המדיניות אמורה להתפרסם? 

<דנה נויפלד:>
אני לא יודעת מה זה, אבל אני דיברתי על משהו בהקשר הספציפי של פרסום כללים. 

<יחיאל לימור:>
אנחנו שואלים עכשיו לגבי המדיניות, האם היא תתפרסם. 

<שר התקשורת גלעד ארדן:>
אני לא אומר עמדה סופית, אני לא בטוח שאני מסכים לעמדה של אלעד, כי הכללים, אני לא רוצה להגיד שזה ברמה של החוק הזה, זה ברמה של סוג של חקיקה, זה בנושאים ציבוריים. אם בעצם רוצים להפקיד את זה 100% בידי המועצה בכל הנושאים, בסדר, אבל זה אומר שאין על זה שום בקרה ציבורית לכיוונים שהגוף הזה לוקח. עוד פעם, זה לא החלטות פרטניות, זה לא בהתנהלות היומיומית של הגוף הזה, אבל זה איזה שהיא עין ציבורית - - -

<היו"ר קארין אלהרר:>
אדוני ישקול את זה? 

<שר התקשורת גלעד ארדן:>
כן.

<היו"ר קארין אלהרר:>
תודה. 

<עידן אור:>
קארין, התייחסות לגבי הסעיף של קביעת הכללים עם המועד של השנה. רק להבין, מדובר על שנה מתחילת השידורים, זה אומר מתחילת השידורים של התאגיד החדש? 

<היו"ר קארין אלהרר:>
כן, של התאגיד החדש. 

<עידן אור:>
אז אני אומר שלדעתי, כמי שמתעסק ביצירה הרבה שנים ומכיר את התהליכים וגם מכיר את תהליכי קביעת הכללים של גופים אחרים, רגולטורים אחרים, עלול להיווצר מצב בעייתי שפשוט לא יהיה לגוף החדש הזה מסך, לא יהיה לו תוכן לשים - - - בגלל שלוקח זמן לייצר תוכן, ואני אומר לך, אדוני השר, מידיעה - - -

<היו"ר קארין אלהרר:>
אבל בשנה הראשונה זה בלאו הכי תוכן שהופק מלפני. 

<עידן אור:>
אבל אין תוכן. 

<שר התקשורת גלעד ארדן:>
אז מה אתה מציע לשנות? 

<עידן אור:>
אני אומר מהיכרות של התוכן שהיום רשות השידור מפיקה ושיושב על המדף, אין תוכן להחזיק שנה שלמה. 

<שר התקשורת גלעד ארדן:>
בסדר, אבל מה אתה מציע לשנות פה? 

<עידן אור:>
אני לא יודע, צריך לקבוע איזה שהוא מנגנון - - - אני יודע שהכללים האלה צריכים להיעשות בקפידה, אני מסכים עם זה לחלוטין ובדיוק, כי הם נורא חשובים וגם לוקח זמן - - -

<שר התקשורת גלעד ארדן:>
בגלל זה אמרתי שהצורך בקביעת הכללים לא יגביל בשנה הראשונה את האינטרס, שהוא גם חשוב, שאפשר יהיה ליצור התקשרויות כדי שתהיה לך הזרמה למסך, ובלבד שבתוך שנה מאז שהגוף הזה התחיל יהיו כללים מסודרים ומפורסמים לציבור לאיך ייבחרו מעתה ואילך ה - - -

<עידן אור:>
רק דאגה שיהיה מסך לגוף הזה, זה מה שחשוב בפרק זמן הביניים הזה.

<שר התקשורת גלעד ארדן:>
בסדר, אני שותף לדאגה הזו, בגלל זה ביקשתי שזה לא יקטע את זה בשנה הראשונה. 

<עידן אור:>
כי על המדף אין כלום, פחות או יותר. 

<היו"ר קארין אלהרר:>
עוד הערות? 

<אופיר טל:>
אנחנו עדיין מוטרדים מסוגיית המדיניות והפרסום של המדיניות. אנחנו חושבים שהפרסום של המדיניות של הגוף הזה זה א'-ב'. הסתכלנו עכשיו בסעיף 19, סעיף 19 אומר שרק ההחלטות יפורסמו. החלטה, אומר לי פה חברי - - -

<היו"ר קארין אלהרר:>
אבל מדיניות היא גם סוג של החלטה, אתה יודע. 

<אופיר טל:>
אני לא יודע, כי החלטה יכולה להיות החלט של שורה וכל מה שהיה לפניה, שקשור למדיניות, לא יהיה, כי רק החלטות יועמדו לעיון. לא כתוב בסעיף 19(ב), המועצה תנהל פרוטוקולים של דיוניה ואין חובה לפרסם אותם, שזה גם תקלה, לדעתי. 

<יחיאל לימור:>
ואין גם חובה להעמיד אותם לרשות הציבור, מבחינה זאת. 

<אתי בנדלר:>
לא, בהתאם לחוק חופש המידע. 

<אופיר טל:>
אנחנו יודעים מה היה עם הפרוטוקולים של ישיבות הוועדה.

<שר התקשורת גלעד ארדן:>
זה לא נכון. אני לא מבין, זה פשוט לא נכון. אפשר להגיד, אבל זה לא נכון. כתוב 'החלטות המועצה יועמדו לעיון הציבור בין השאר באתר האינטרנט'. 

<יחיאל לימור:>
ההחלטה יכולה להיות החלטה של שורה אחת - - -

<דנה נויפלד:>
איך החלטה של - - - יכולה להיות שורה? אני לא מבינה.

<היו"ר קארין אלהרר:>
החלטה היא תוצר של מדיניות ולכן ההחלטות מלמדות על המדיניות, המדיניות - - -

<יחיאל לימור:>
לא בהכרח, אני נורא מצטער אבל לא בהכרח. 

<היו"ר קארין אלהרר:>
אז מה, ההחלטה - - - פתאום? 

<יחיאל לימור:>
לא, אבל ההחלטה לא מסבירה את המדיניות, לא מסבירה את תהליך קבלת - - -
<היו"ר קארין אלהרר:>
לא הבנתי, אז בעצם מה שאתם רוצים, שכל אדם במדינת ישראל יישב בחדר עם המועצה? אומרים לכם שכל ההחלטות מפורסמות בשקיפות מלאה, אם יש דרישה לדעת יותר ממה שמפורסם יש את המנגנון של חופש המידע. מה הציפייה? שיישבו ויפרטו את מה? תגיד לי אתה. 
<יחיאל לימור:>
הציפייה היא מאוד פשוטה, שהפרוטוקולים של ישיבות המועצה יהיו פתוחים ופומביים באתר האינטרנט, בתוכם גם ההחלטות שהתקבלו בסוף הישיבה. כי אם זה גוף ציבורי מדוע שהפרוטוקולים שלו לא - - -

<חגית ברוק:>
זה קבוע בסעיף 19(ב). 

<יחיאל לימור:>
19(ב) מדבר על ההחלטות. 

<חגית ברוק:>
19(ב), המועצה תנהל פרוטוקולים של דיוניה. 

<יחיאל לימור:>
לא כתוב שהם יעמדו - - -

<היו"ר קארין אלהרר:>
פרופ' לימור, אנחנו קיימנו דיון ארוך מאוד בנושא של פרסום הפרוטוקולים וההחלטות ובסופו של דבר אמרנו שזה לא פרוטוקול סטנוגרמי בכל מקרה וכל החלטה שהתקבלה תפורסם ואם יש רצון לדעת מה עמד מאחורי ההחלטה בוודאי שהדרך פתוחה להגיש בקשה לפי חופש המידע, בסדר? 

<יחיאל לימור:>
אני מחייך בציניות, את יודעת למה? כי כחוקר כשאני מנסה להשיג מידע ממשרדי הממשלה ואני הולך בפרוצדורה של חוק חופש המידע אז במקרה הטוב אני אקבל את זה אחרי חודשים, במקרה הרע אני לא אקבל את זה. ואני מדבר עכשיו כחוקר, כאיש אקדמיה ואני לא מדבר כאזרח מן השורה. 

<היו"ר קארין אלהרר:>
פרופ' לימור, אם יש בעיה בחוק חופש המידע, הרי שלא יעלה על הדעת שנתקן אותו במסגרת חוק השידור הציבורי, אתה מסכים איתי? 

<יחיאל לימור:>
אין ויכוח, לכן אני מציע לתקן את החוק החדש. 

<היו"ר קארין אלהרר:>
חוק חופש המידע זו בהחלט הצעה מאוד יפה, אני אשמח לקחת את זה על עצמי כחברת כנסת, אבל זה לא מתאים לסיפור כאן, אני מצטערת. אני מבינה את הבעיה, זו בעיה אמיתית, אני לא אומרת את זה בציניות. זה נכון, הפרוצדורה היא כבדה, אבל עדיין אני לא חושבת - - - עולות פה המון הצעות שמתקשרות לחוק השידור הציבורי והן מובנות וחלקן גם נכונות מאוד, אני רק אומרת שאי אפשר לתקן את כל תחלואי החברה הישראלית והחקיקה לדורותיה על גבו של חוק השידור הציבורי, בסדר? 

<יחיאל לימור:>
אני לא חולק. 

<היו"ר קארין אלהרר:>
סעיף 82, עורכת הדין ברוק, בבקשה. 

<עיסאווי פריג':>
הצבעת על 81? 

<היו"ר קארין אלהרר:>
לא הצבענו, השר רוצה עוד לגבש החלטה. 

<יוריק בן דוד:>
יש לי הערה. לגבי סמכות המועצה לקביעת כללים, מה שאנחנו רואים בסעיף 12, שכל נושא המדיניות מכוסה לחלוטין, המועצה תקבע את המדיניות, המועצה תפקח על השידורים וכו'. בסעיף 80, הישן, אנחנו רואים את אותו דבר, למעט שהיא רשאית באישור השר לקבוע כללים לניהולו. זה הדבר היחיד ששונה מסעיף 12. אז הייתי משאיר את הנושא הזה שהיא תקבע כללים לניהולו, היא מן הסתם תטיל את זה על המנכ"ל כי המועצה לא עובדת בגוף השידורי, אז היא תטיל על המנכ"ל להציע לה כללים לניהול הגוף הזה והיא תאשר או לא תאשר ותבדוק וכו'. לכן ראוי להוסיף את (א) של 80 לסעיף 12, לסיפה שלו, 'המועצה רשאית באישור השר לקבוע כללים לניהולו של תאגיד השידור הציבורי', נקודה, כי פיקוח על השידורים כבר מופיע בסעיף 12 וביצועם היעיל של  תפקידיו לפי החוק גם מופיע בסעיף 12, אז אני לא מבין את הלעיסה שוב ושוב של אותו עניין. 
<אתי בנדלר:>
לא, מה שזה אומר זה שהסמכות לעשות את זה, הסמכות והחובה, הייתי אומרת, לעשות פיקוח על השידורים וכו' קיימת בסעיף 12, אבל כאן נאמר מפורשות שהיא צריכה לקבוע כללים לעניין. 

<יוריק בן דוד:>
נכון, אז רק את העניין של הכללים חסר בסעיף 12. 

<אתי בנדלר:>
להוסיף את זה בסעיף 12? 

<יוריק בן דוד:>
כן, זה הדבר היחיד שחסר, כי ב-12 נקבעים תפקידי המועצה וזה אחד מתפקידיה, לקבוע כללים. 

<היו"ר קארין אלהרר:>
אבל יש עוד דברים מעבר למה שכתוב בסעיף 12. 
<יוריק בן דוד:>
נכון, יש 1 עד 14, להוסיף 14 חדש - - - 

<אתי בנדלר:>
זה עניין של נוסח. זה הצד השני של השאלה של היושבת ראש. היושבת ראש הציעה בהתחלה לרכז בסעיף 1 את כל - - -

<יוריק בן דוד:>
זה יותר נוח אחר כך לעבוד עם החוק הזה, אחרת זה - - -

<אתי בנדלר:>
אז הצעתי, יוריק, את זה בתחילת הדיון בסעיף. אמרה היועצת המשפטית שזה עניין של נוסח, אפשר לעשות את זה כך, אפשר לעשות את זה אחרת, המנסחת תחליט את זה, בסדר? 

<יוריק בן דוד:>
אבל את רואה שיש חזרה על אותם דברים בסעיף 80 ובסעיף 12, העניין של הפיקוח שקיים ב-12 והעניין של - - -

<אתי בנדלר:>
דנה, יש לך עמדה בנושא הזה, או שנשאיר את זה לעניין הפיקוח? היושבת ראש ביקשה בתחילת הישיבה שנרכז בסעיף 1 את כל סמכויות המועצה והשבתי לעניין הזה שלפעמים יש טעם רב בלעגן את זה בסעיפים הרלוונטיים. בא יוריק בן דוד והוא אומר, 'אז למה לגבי חלק מתפקידי המועצה, כשמדובר בפיקוח על שידורים וביצועם היעיל של תפקידיו', אתם כותבים בסעיף 80 ולא כותבים בסעיף 12, שזה חלק מתפקידי המועצה. 

<דנה נויפלד:>
הסעיף הזה יותר כולל. הסעיף שהקראת עכשיו הוא סעיף יותר כללי. שוב, בעיניי, זה עניין של טכניקה של כתיבה, שמי שקורא יכול לראות את ההסדר כולו.
<היו"ר קארין אלהרר:>
אוקיי, קיבלתי את הטיעון.

<דנה נויפלד:>
זו הסיבה שזה נכון להפריד את זה כמו שאתי הסבירה. הסעיף הזה הוא סעיף שנותן סמכות יותר רחבה למועצה לקבוע כללים בנושאים שבהם נכון שייקבעו כללים, וזה מותיר לה גם שיקול דעת באיזה כללים ובאיזה - - -

<יוריק בן דוד:>
כתוב רק 'לניהולו', 'כללים לניהולו', זה לא כללי מאוד. לניהולו. 

<אתי בנדלר:>
ניהולו זה פיקוח על השידורים וביצועם היעיל. 

<יוריק בן דוד:>
הפיקוח מופיע אחר כך. 

<היו"ר קארין אלהרר:>
תקשיב, כללים לניהול שמועצה צריכה לקבוע לעצמה זה בערך הדבר הכי רחב שאפשר. 

<עיסאווי פריג':>
קארין, עם כל הכבוד, הדברים של יוריק משכנעים, שלא צריך לפזר את ה - - -  זה משכנע. 

<היו"ר קארין אלהרר:>
עיסאווי, עזוב. 

<עיסאווי פריג':>
אני אומר לך, אני שומע ומקשיב, השתכנעתי. 

<היו"ר קארין אלהרר:>
עיסאווי, אף אחד לא מתנגד לזה, רק אומרים שזה עניין ניסוחי, זה הכול. 

<עיסאווי פריג':>
לא, אנחנו אומרים שזה מפוזר על סעיפים, לרכז אותם בסעיף - - -

<היו"ר קארין אלהרר:>
נרכז את זה. 

<אתי בנדלר:>
לא, הוא דווקא מבקש לא לכתוב שום דבר ספציפי כאן, אלא להעביר את זה לסעיפים הרלוונטיים. 

<עיסאווי פריג':>
כן, לרכז את זה בסעיפים - - -

<אתי בנדלר:>
לא לרכז, הוא מבקש להיפך. 

<יוריק בן דוד:>
אני מבקש לרכז, לרכז בסעיף 12 את כל תפקידי המועצה. 
<עיסאווי פריג':>
זה משכנע. 

<אתי בנדלר:>
הנסחית תחליט על זה, הממונה על נוסח החוק. 

<יוריק בן דוד:>
אנחנו אחר כך צריכים להתמודד עם החוקים האלה ולקרוא אותם, מאוד נוח שזה מרוכז.

<היו"ר קארין אלהרר:>
אין לכל אחד יועץ משפטי מלווה? 

כן, עורכת דין ברוק, בבקשה. 

<חגית ברוק:>
(מקריאה): "81. ביצוע ותקנות. 

"השר ממונה על ביצוע חוק זה והוא רשאי להתקין תקנות לביצועו".

<היו"ר קארין אלהרר:>
טוב, נראה לי שזה מדבר בעד עצמו. אני מעלה את סעיף 82, ביצוע ותקנות, להצבעה. מי בעד? מי נגד? עבר, אושר. 

הצבעה על סעיף 82
בעד – רוב
נגד – מיעוט
הסעיף אושר
<עידן אור:>
הערה כללית. אנחנו רוצים להוסיף סעיף באופן כללי לפרק הזה של השונות. מכיוון שבחוק קבוע שרוב או כל ההפקות ייצאו החוצה להפקות מקומיות קנויות, אנחנו רוצים להגיש לדנה, או למי שצריך, איזה שהוא נוסח של הצעה שקובע שתאגיד השידור הציבורי יצטרך להתקשר בהסכמים עם הארגונים והגופים שאמורים לייצר את כל התוכן הזה. כמו שיש פה דאגה, ובצדק, לעובדים שיהיו או שיפרשו מהרשות הקיימת כעובדים, אנחנו רוצים להגיש איזה שהוא סעיף. אנחנו נגיש ביום ראשון את הנוסח שלו ותשקלו את זה, זה קיים גם ברשות השנייה, שצריך לעבוד לפי הסכמים שקיימים. אנחנו רוצים שזה יהיה קיים גם פה, אין סיבה שזה לא יהיה קיים בגוף ציבורי אם זה קיים בגוף פרטי. 

<דנה נויפלד:>
אני לא הבנתי, אתה מדבר על איזה סעיף? 

<עידן אור:>
אני מדבר על איגודים מקצועיים שמייצגים את האנשים שעוסקים בתחום, שהם לא עובדי הרשות - - -

<דנה נויפלד:>
אבל בהקשר עם האיגודים? 

<עידן אור:>
גם היום יש לנו עם גופי שידור, לאיגודים, הסכמים. 

<דנה נויפלד:>
עם האיגודים? 

<עידן אור:>
כן. 

<דנה נויפלד:>
ומה המשמעות של ההסכמים האלה? 

<עידן אור:>
המשמעות של ההסכמים האלה, שקובעים את הסטנדרט, הרף המינימלי, לתנאי העסקה, שקובעים בסוף נאותות הפקה, שבסוף המשמעות שלהם היא בדיוק איך ייראה התוכן שישודר על המסך. זו שרשרת מזון מאוד מאוד ברורה, למי שמכיר את הענף הזה. 

<שר התקשורת גלעד ארדן:>
מה זאת אומרת? אני אעגן בחוק הסכמים שבכלל עוד לא קיימים ביניכם לבין הגוף החדש שעוד לא קיים? 

<עידן אור:>
לא, לא לעגן בחוק את תוכן ההסכמים, לעגן בחוק שצריך להגיע להסכמים עם הגופים. לא הרזולוציות של ההסכמים כמובן, אבל כן - - -

<שר התקשורת גלעד ארדן:>
זאת אומרת מה שאני עוד לא נתתי להסתדרות העובדים הכללית לגבי זכויות עובדי ה - - - אתה רוצה שיהיה לגביכם זכות וטו שאי אפשר יהיה להתחיל להזמין מכם הפקות עד שלא יהיה הסכם קיבוצי כללי, בוא נגיד, בין החיצוניים - - -

<עידן אור:>
לא, לא.

<שר התקשורת גלעד ארדן:>
זו המשמעות של מה שאתה אומר. 

<עידן אור:>
תראה, בכללים של הרשות השנייה למשל, ובתנאי המכרז של הרשות השנייה - - -
<שר התקשורת גלעד ארדן:>
אתם מרוצים מההתקשרויות עם ערוץ 2 וערוץ 10? 

<עידן אור:>
אנחנו לא מרוצים בגלל - - -

<היו"ר קארין אלהרר:>
רגע, זה בחוק או בכללים? לא הבנתי. 

<עידן אור:>
המכרז של הרשות השנייה חייב את הזוכים לחתום על הסכמים עם הגופים. זה היה במכרז של הרשות השנייה ב-2005. בעקבות זה נחתמו הסכמים, מה שההסכמים האלה גורמים היום, גם בהפקות חיצוניות, שחברה, למשל כמו קשת, מכניסה לחוזים שלה עם מפיקים שהמפיק חייב לעמוד בהסכמים שיש לקשת עם האיגודים המקצועיים בתחום. 

<עיסאווי פריג':>
אז מה שהשר אמר זה נכון. 

<עידן אור:>
ובמידה שהסכם של מפיק מסוים לא נאכף אני, כנציג של העובדים, פונה לגוף השידור וגוף השידור גורם לדבר הזה להיאכף, מכיוון שהוא מחויב לזה. מדובר פה על אוכלוסייה של 4,000 איש שאמורים לייצר את התוכן לערוץ הזה, שדיני העבודה במדינת ישראל לא חלים עליהם, אז אני לא מבקש פה בחוק הזה לתקן את דיני העבודה, אבל אני כן מבקש איזה שהיא הגנה מינימלית לאנשים שהולכים לייצר את כל התוכן לערוץ הזה, שלא תהיה עבדות של אנשים בשביל לייצר תוכן לערוץ ציבורי. זה הכול. 

<שר התקשורת גלעד ארדן:>
אז תגישו כמה שיותר מוקדם. על פניו זה נשמע לי בעייתי, אנחנו מוכנים לשקול את זה. 

<עידן אור:>
אנחנו נדבר על זה, בסדר. 

<היו"ר קארין אלהרר:>
טוב. סעיף התחילה, 83. 

<חגית ברוק:>
(מקריאה): "83. סעיף התחילה.

(1) תחילתו של חוק זה, למעט סעיפים 2 ו-3, פרק י"ד, וביטולו של סעיף 5 לחוק רשות השידור, התשכ"ה-1965, בסעיף 108 לחוק זה, ביום י"א בניסן התשע"ה (31 במרץ 2015) (בסעיף זה – יום התחילה); תאגיד השידור הציבורי יחל בשידוריו ביום התחילה.
(2) תחילת ביטולו של סעיף 5 לחוק רשות השידור, התשכ"ה-1965, בסעיף 108 לחוק זה, ביום ביטול האישיות המשפטית של רשות השידור לפי סעיף 100.
(3) נוכח השר, מיוזמתו או על פי הודעת תאגיד השידור הציבורי, כי תאגיד השידור הציבורי אינו ערוך להתחיל בשידורים במועד הקבוע בסעיף קטן (א), רשאי הוא, בהסכמת שר האוצר, לדחות בצו את יום התחילה, בשלושה חודשים; נוכח השר כי תאגיד השידור הציבורי אינו ערוך להתחיל בשידורים גם במועד הנדחה כאמור – רשאי הוא, בהסכמת שר האוצר, לדחות בצו את יום התחילה בשלושה חודשים נוספים בלבד." 

<היו"ר קארין אלהרר:>
יש הערה של עיסאווי, אבל אולי ניתן לה להסביר קודם. 

<דנה נויפלד:>
זה הסעיף שלמעשה קובע את תחילת השידורים של התאגיד החדש, שזה 31 במרץ. 

<אתי בנדלר:>
למה 31 במרץ ולא 1 באפריל? 

<שר התקשורת גלעד ארדן:>
כי זה יום השקר. 

<עיסאווי פריג':>
יום האבל הגדול. 

<אתי בנדלר:>
באמת בגלל זה? כי זה מוזר. 

<שר התקשורת גלעד ארדן:>
למה מוזר? 

<אתי בנדלר:>
כי בדרך כלל לא קובעים לסוף חודש, אלא ל-1 בחודש, אבל - - - 

<קריאה:>
זה מצוין, מתאים ל-1 באפריל. 

<תמנה עורב:>
ממש, נכון. 1 באפריל זה ממש - - - האירוניה לא יכולה להיות יותר טובה. 

<היו"ר קארין אלהרר:>
עופר, זה תאריך מ - - -, 31 במרץ? 

<עופר מרגלית:>
זה ביטול האגרה. 

<אתי בנדלר:>
31 זה יום שלישי. 

<עיסאווי פריג':>
זה קשור. תחילה מתחילה ב-1 בחודש. תחילת תהליך ב-1 - - -

<תמנה עורב:>
- - - דיון מאוד רציני על ה-1 באפריל. זה דיון מאוד רציני. 

<היו"ר קארין אלהרר:>
פתחתם אותו, מה את רוצה? 

<תמנה עורב:>
נכון, בשמחה רבה. 

<שר התקשורת גלעד ארדן:>
עכשיו יהיה דיון על זה.

<היו"ר קארין אלהרר:>
לא, לא יהיה דיון על זה. 

<דנה נויפלד:>
הסעיף מדבר, כמו שאמרתי, על תחילת השידורים ואז יש העברת מקל באותו מועד. חוק רשות השידור עצמו כבר לא החוק הרלוונטי, אלא החוק הזה רלוונטי, ולכן זה נקרא יום התחילה. מה שנשאר בתוקף בכל זאת זה הסעיף שמדבר על התאגיד, כי עדיין התאגיד צריך להסתיים להתפרק, לכן התאגיד כישות משפטית עדיין ממשיכה לחול, עד אשר המפרק יסיים את כל הליכי הפירוק. זה יתקשר להליכי הפירוק שידוברו בהם עוד בעתיד. 

<היו"ר קארין אלהרר:>
ביום ראשון. 

<שר התקשורת גלעד ארדן:>
אין לזה הגבלת זמן, זה יכול לקחת גם עוד שנה או עוד שנתיים. אי אפשר לדעת כמה זמן.

<דנה נויפלד:>
אנחנו מקווים שזה לא ייקח הרבה זמן, אבל - - -

<שר התקשורת גלעד ארדן:>
למה, מה זה משנה? 

<דנה נויפלד:>
- - - בסעיף 5 מדבר על האישיות המשפטית של התאגיד כאשר יסיימו את הליכי הפירוק, או אז גם מתבטל סעיף 5 לחוק רשות השידור ואז זה למעשה סוגר את - - -
<היו"ר קארין אלהרר:>
עובר לאישיות המשפטית החדשה. 

<דנה נויפלד:>
האישיות המשפטית החדשה מתחילה, היא כבר מכוננת ביום פרסומו של החוק. העברת המקל זה ביום התחילה, זה גוף אחד מפסיק לשדר והגוף השני מתחיל וזה יום התחילה. יחד עם זאת מכיוון שרב הלא נודע על הנודע בשלב הזה יש את סעיף (ג) שמאפשר בכל זאת למקרה שבו התאגיד החדש איננו ערוך ב-31 במרץ להתחיל את שידוריו, יש לנו שני מועדים שמאפשרים את הדחייה, כל פעם בשלושה חודשים בצו. 

<אתי בנדלר:>
למה לא צריך את ועדת הכלכלה, בהיבט הזה של מועד תחילת החוק? זאת השאלה שלי,

<שר התקשורת גלעד ארדן:>
מה קשורה ועדת הכלכלה? תסבירי לי. הרי אם יהיו עיכובים הם עיכובים מנהליים בגוף הזה, לא בחרו את זה, לא הספיקו זה, מה יש לי להגיד לוועדת הכלכלה? והיא תכריח אותי להתחיל לשדר למרות שהם לא מוכנים? 

<אתי בנדלר:>
לא, אבל לשמוע לפחות את הנימוקים. הכנסת קובעת מועד תחילת חוק, אז אני לא אומרת שזה לא בלתי אפשרי ששר לבדו, בלי פיקוח פרלמנטרי ידחה את תחילת החוק, אבל בכל זאת זו נורמה שנקבעת בחוק ואם יש סיטואציה - - - 
<שר התקשורת גלעד ארדן:>
אז תבקשי דיווח לוועדת הכלכלה, אבל מה עניין האישור? הרי הסיבה לעיכובים, מה נפקא מינה, זאת אומרת זה כן משמעותי אם צריך אישור או לא אישור. זה לא שמישהו מחפש להתחמק פה מה - - -
<אתי בנדלר:>
אז השר ידווח לוועדת הכלכלה של הכנסת על נימוקים לדחיית החוק? 

<שר התקשורת גלעד ארדן:>
כן. 

<עיסאווי פריג':>
קארין, התאריך הזה, 31 במרץ, דנה קראה לתאריך הזה יום העברת המקל. זה תאריך שיהיה תאריך עצוב ואבל אצל רבים מעובדי רשות השידור וכל אחד יתייחס לתאריך הזה מנקודת מבטו. ההסתייגות שלי בסעיף מתמקדת בשני דברים. בסעיף (ג) אני רואה שיש אפשרות להאריך בשתי מכות את תחילת השידורים. אני חושב שפעם אחת זה מספיק. כתוב שלושה חודשים ואם לא, עוד שלושה חודשים. אני חושב שאורכה אחת מספיקה ואין שום סיבה שתהיה עוד אורכה נוספת. הם הולכים על מהלך, יש מספיק זמן בכדי לקבל את כל ההחלטות. לאור זאת אני מבקש למחוק את החלק השני, 'נוכח השר כי תאגיד' עד 'חודשים נוספים', מה שציינתי. 
<היו"ר קארין אלהרר:>
ואם זה לא מספיק להתארגן? 

<עיסאווי פריג':>
לא, אני עונה לך. תקשיבו, חברים, ברגע שאנחנו קובעים תקופה, אם נקבע אותה חמש שנים, היא תנוצל. 

<שר התקשורת גלעד ארדן:>
זה נכון, בגלל זה לא קבענו חמש שנים אלא זמן שהוא מאוד אמביציוזי ומאוד קשה במציאות הישראלית ועוד גוף שהוא בסוף בסטנדרטים ממשלתיים. זה לא מגזר פרטי שאפשר לעשות כל מה שרוצים, להתקשר עם ההוא ועם הזה. בסטנדרטים ממשלתיים זה זמן מאוד מאוד מאוד צפוף ולחוץ. יש כאלה שיגידו אפילו לא סביר. 

<עיסאווי פריג':>
אני אומר את דעתי, איך שאני רואה את הדברים. למה? מסיבה פשוטה, את הסטנדרטים והמציאות אנחנו קובעים אותם. הנה, אתה קובע סטנדרטים ומציאות שרבים לא הצליחו לקבוע. 

<שר התקשורת גלעד ארדן:>
אני כרגע קובע מילים, עוד לא קבעתי סטנדרטים ומציאות. 

<עיסאווי פריג':>
לא, עשית כברת דרך. 

<שר התקשורת גלעד ארדן:>
מישהו צריך למלא תוכן בזה, ותשאל את כל אנשי המקצוע בתחום הזה, עוד פעם, לפני שמדברים על כך שמדובר בסטנדרטים ציבוריים ממשלתיים, לדבר על חצי שנה, גם לגמור את כל ההסדרים בגוף היוצא וגם להקים גוף חדש שיהיה מסוגל לשדר שלושה ערוצים ושמונה תחנות רדיו ואינטרנט, זה, תשמע, זה מאוד מאוד - - - 

<עיסאווי פריג':>
כבוד השר, אתה - - - 

<שר התקשורת גלעד ארדן:>
אבל בגלל מה שאמרת לא קבענו שלוש שנים, כי אמרנו שזה ימלא את כל השלוש שנים, אלא עשינו - - - 

<עיסאווי פריג':>
אתה נותן לו מה-30 ביולי 2014, עד מרץ 2015 - - -

<שר התקשורת גלעד ארדן:>
אין בעיה, אז אדוני יוותר עכשיו את כל הצורך במינוי שופט ואחריו ועדת איתור ואחריו דירקטוריון ואחריו מנכ"ל, יאפשר לי למנות עכשיו מנכ"ל ונקצר חצי שנה מה - - - 

<עיסאווי פריג':>
אני אגיד לך למה זה נוהל בעיניי לא הכי תקין. לתת למפרק תשעה חודשים ועוד בונוס עוד שישה חודשים, יאללה - - - 

<עידן אור:>
אבל, חבר הכנסת עיסאווי, זה לא ריאלי, אני אומר לך בתור מי שעוסק ביצירה. 30 במרץ,  אני כבר אומר לך, הסיכוי שזה ריאלי להעמיד שידורים הוא קלוש ביותר. אני מסכים עם השר בעניין הזה. 

<עיסאווי פריג':>
שנה וחצי להעמיד - - - 

<עידן אור:>
זה יהיה מאוד מאוד קשה עד בלתי אפשרי, אני אומר לך. 

<שר התקשורת גלעד ארדן:>
זה לא שנה וחצי, זה שנה וחודשיים, תוריד מזה חגים וחופשים ואינני יודע מה עוד חל - - -

<תמנה עורב:>
שליש על התנהגות טובה. 

<עידן אור:>
גם הפעמיים שלושה חודשים דחייה זה גבולי. 

<עיסאווי פריג':>
אין בעיה, בסדר, אם זה נראה לכם, מתוך ניסיון אתם אומרים את זה אני - - -

<עידן אור:>
מתוך ניסיון, פשוט צריך להיות מסך בסוף, זה ה - - -

<עיסאווי פריג':>
אין לי בעיה, אני לא בא - - -

<קריאה:>
אני אומר לך - - - פעמיים וזה יעמוד בלוח הזמנים הזה זה יהיה נס. 

<עיסאווי פריג':>
אין לי בעיה עם זה. אם אתם חושבים שהזמן הוא לא ארוך, אין לי בעיה. 

הדבר השני, דנה, מה אמרתם לגבי יוזמתו של השר? מה אתה צריך את זה? 'נוכח השר מיוזמתו', מה אתה צריך את זה? מיוזמתו? אם השידור אמר לך שהוא לא יכול לעמוד בזה אתה מקבל את ההחלטה, מה אתה צריך ביוזמה? שאתה פונה? בשביל מה? 

<שר התקשורת גלעד ארדן:>
זה לא שאני פונה. 

<עיסאווי פריג':>
הנה, מיוזמתו. 

<חמד עמאר:>
הוא השר הממונה, הוא רואה שלא - - - 

<עיסאווי פריג':>
מה אתה צריך? אם הוא לא עומד בשידור, יפנה אליך 'אני לא עומד'. זה לא מתיישב. 

<שר התקשורת גלעד ארדן:>
למה לא מתיישב? 

<עיסאווי פריג':>
אני אגיד לך למה, כי יש תנאים. השטח לא מצליח - - -

<דנה נויפלד:>
- - - אם ניתקע ולא יהיה מנכ"ל, יהיה בג"צ, צו ביניים, בסדר? אסור למנות מנכ"ל, לא יודעת - - -

<עיסאווי פריג':>
השידור הציבורי הודיע לך - - -

<שר התקשורת גלעד ארדן:>
מי זה השידור הציבורי? 

<עיסאווי פריג':>
מי שמנהל את ה - - - 

<שר התקשורת גלעד ארדן:>
אנחנו לא יודעים עוד מי יהיה עד ה-30 במרץ. 

<עיסאווי פריג':>
מי שמנהל הודיע לך שהוא לא יכול לעמוד בפרק הזמן שהוקצה לו. 

<אתי בנדלר:>
מי, המנכ"ל? 

<עיסאווי פריג':>
מי שהוא הממונה, יודיע לו. 

<אתי בנדלר:>
זה המנכ"ל. 

<עיסאווי פריג':>
המנכ"ל, הודיע לך.

<היו"ר קארין אלהרר:>
אבל אם עוד לא מינו אותו? 

<עיסאווי פריג':>
אבל יש לי מפרק בתקופה הזו, נכון? הוא עושה את כל העבודה, הוא נכנס לנעליים. 

<דנה נויפלד:>
המפרק לא קשור פה. 

<היו"ר קארין אלהרר:>
אתה מערבב, עיסאווי. 

<עיסאווי פריג':>
אז הגוף החדש, ועדת האיתור, כן. 

<דנה נויפלד:>
לא, לא ועדת האיתור. 

<עיסאווי פריג':>
בסדר, כל התהליך שעברנו עליו. אני מהמילה 'מיוזמתו', מה אתה צריך להיכנס לזה? אני אומר לך את זה מבחינה מאוד הגיונית. 

<שר התקשורת גלעד ארדן:>
תסבירי את זה, דנה. 

<דנה נויפלד:>
הרי התאגיד מוקם ועוד אין לו אורגנים, יש הליכים עד שהאורגנים יתחילו לפעול. הסעיף הזה נועד לשני מקרים, האחד, אם יש כבר תאגיד שפועל, אז הכול בסדר, אז הוא יכול להודיע שהוא לא ערוך. אם יש מצב שבו מאיזה שהיא סיבה, לדוגמה לא הצליחו למנות מנכ"ל מכל מיני סיבות, בחיים יש נסיבות שלא ניתן לצפות אותן, אז אם אין מי שיודיע לו, אבל השר רואה שהתאגיד לא פועל, אז מה הוא צריך לעשות? לא לעשות כלום? הוא צריך שתהיה לו האפשרות בעצמו, בין אם זה בעצמו כי הוא רואה, ובין אם התאגיד הודיע לו שהוא לא ערוך, הוא יוכל לבוא ולדחות את המועד.

<עיסאווי פריג':>
יפה, אז המילה 'מיוזמתו', אני יכול להשליך אותה על כל החוק וכל הסעיפים, השר רואה - - -

<היו"ר קארין אלהרר:>
מה הבקשה, עיסאווי? 

<דנה נויפלד:>
מה הבעיה עם זה? 

<עיסאווי פריג':>
יש בעיה עם זה. 

<היו"ר קארין אלהרר:>
תגיד לי מה החשש. 

<עיסאווי פריג':>
זה לא צריך לבוא מיוזמת שר. 

<דנה נויפלד:>
אבל הוא האחראי. 

<עיסאווי פריג':>
הוא אחראי על מדיניות - - - 

<שר התקשורת גלעד ארדן:>
אני לא מבין, מה זה כל כך משנה בכלל. אני לא משפיע פה בשום דבר על השידורים. 

<עיסאווי פריג':>
אז מה אתה צריך את זה? אני שואל. 

<שר התקשורת גלעד ארדן:>
כי אני רוצה לשמור את כל האופציות למקרה שעוד לא קם שם שום דבר, אז אין מי שיודיע לי  אני מודיע לבד לוועדת הכלכלה. 
<עיסאווי פריג':>
אז בכל הסעיפים אתה יכול להכניס את זה וביוזמת - - -

<שר התקשורת גלעד ארדן:>
אני לא חושב שזה כזה חשוב, אני גם לא רואה את זה כאישיו כזה משמעותי.

<היו"ר קארין אלהרר:>
עיסאווי, באמת אני חושבת שיש מקומות שבהם השר לא צריך להתערב, מה שנגענו הורדנו. פה באמת אומרים לך שרוצים להקים גוף חדש, עוד אין נציג שידבר בשם הגוף החדש, אז אני חושבת שזה דווקא ראוי שהשר יגלה אחריות ויגיד 'רגע, זה עוד לא קם, אני רוצה להאריך את זה עוד תקופה אחת'.

<שר התקשורת גלעד ארדן:>
ואני צריך אישור שר אוצר ולדווח לוועדת הכלכלה, וזה גם לא גאווה גדולה שעוד לא הצלחנו להעלות. האינטרס של השר הוא הפוך בכלל מזה. מה, השר מחפש לדחות?

<עיסאווי פריג':>
אני לא שקט עם זה. יש לי עוד נקודה. הנקודה שעכשיו לא תמצא חן בעיני השר, אבל מה לעשות, אנחנו חלק מזה. 

<שר התקשורת גלעד ארדן:>
עד עכשיו הכול מצא חן ורק עכשיו - - - 

<עיסאווי פריג':>
אני חושב שתחילת החוק הזו, אני הגשתי את זה ואני מעלה את זה לדיון ואני מבקש שנתייחס אליה בכובד ראש, שתחילת החוק תהיה מותנית בהסכם קיבוצי עם העובדים, או לחילופין הסכם פרישה עד לתאריכים שנקבע. אתה לא יכול להתחיל חוק ואין לך הסכם קיבוצי או הסכם פרישה עם כלל עובדי הרשות. זו נקודה שצריכה להיות בסעיף (ד) וכסעיף התניה. יש לך מספיק זמן, שנה ומשהו, להגיע להסכם קיבוצי ואין שום סיבה שזה לא ייעשה. אני חושב שאנחנו צריכים להיות בדעה אחידה לגבי הסוגיה הזאת. 

<היו"ר קארין אלהרר:>
אני חושב בסעיף (ג), מיוזמתו או לא מיוזמתו, זה בסדר, ותקופה ראשונה תהיה באישור השר ושר האוצר, אבל התקופה השנייה של שלושה חודשים, בהסכמת שר האוצר ובאישור הכנסת. אני רוצה שזה יבוא לכנסת כאן, שנדון בזה בתקופה השנייה, נראה מה התקדם, איך התקדם כל הנושא של החוק שאנחנו חוקקנו כאן. לא יכול להיות שאנחנו נגיע למצב כזה שאנחנו נבוא לכאן, נחוקק את החוק ולא יהיה לנו מעקב בכלל על כל ההקמה של רשות השידור. לכן אני מבקש, בתקופה הראשונה אין בעיה, שלושה חודשים ראשונים, שהשר הממונה ושר האוצר יאשרו את זה, התקופה השנייה צריכה להיות באישור של הכנסת, שהכנסת לא רק תקבל את הדיווח, היא תבדוק את הנושא, תבדוק את ההתקדמות של הרשות החדשה. בכל מקרה אנחנו מקימים רשות חדשה, לכן אנחנו ככנסת צריכים להיות בפיקוח על הנושא. לכן אני מבקש להוסיף שר האוצר ובאישור הכנסת. 

<אתי בנדלר:>
ועדת הכלכלה, לא להוסיף אישור כללי של כל הכנסת. 

<חמד עמאר:>
באישור ועדת הכלכלה, כי היא הוועדה הממונה על כל הנושא. 

<שר התקשורת גלעד ארדן:>
יש לי שאלה אליך. נניח שהזמנתם אותי, או מי שיהיה השר, ולא שכנעתי אתכם. אז מה, ועדת הכלכלה, אם היא לא אישרה, אז יהיה חייב להתחיל באותו יום את השידורים, גם אם - - -
<חמד עמאר:>
מהניסיון שלי, אני שש שנים בכנסת, עוד לא קרה מצב ששר הגיע וביקש הארכה של זמן ולא קיבל את ההארכה של הזמן. אני נמצא כאן שש שנים ולא ראיתי פעם אחת אפילו, אפילו שהיינו משוכנעים שאין מקום לתת את ההארכה הזאת בסופו של דבר באנו והארכנו, גם בוועדת הכלכלה, גם בוועדת הכספים, הארכנו והלכנו לקראת השר על מנת לחוקק את החוק. אני לא חושב שוועדת הכלכלה או כל ועדה אחרת שתקבע, יהיה לה אינטרס לעצור את התקדמות החוק, כי החוק כבר רץ. 
<שר התקשורת גלעד ארדן:>
בשביל זה אמרתי חובת - - -

<חמד עמאר:>
זה גם ייתן אפשרות לשר, יש לו תקופה של שלושה חודשים ללחוץ על ההנהלה, ללחוץ על המנהלים שם להתקדם בשידור הציבורי, לא להשאיר אותו לעוד שלושה חודשים ועוד שלושה חודשים. אם אתה רואה שאין אפשרות להתחיל את זה ב-31 במרץ, אז שיהיה ב-1 במאי, תאריך את התקופה כאן. אבל אני חושב שבכל מקרה אנחנו ככנסת צריכים להיות ולראות מה התקדם בחוק הזה שאנחנו חוקקנו, איפה אנחנו עומדים, מה קרה. לא נחוקק את החוק ונחכה שהשידור הציבורי יעלה בלי שיהיה לנו שום פיקוח על הנושא. 

<שר התקשורת גלעד ארדן:>
קודם כל יש שני פיקוחים, אחד, שהתאריך הסופי הוא 30.9, השני, שהוסיפה היועצת המשפטית והסכמתי, שתהיה חובת דיווח לוועדת הכלכלה. ברגע שיש חובת דיווח הוועדה גם יכולה להזמין אותי להסביר את הדיווח הזה בפני הוועדה. הצורך באישור נראה לי קצת מוזר, כי בסופו של דבר גם האינטרס הממשלתי הוא שזה יקום כמה שיותר מהר וגם אין פה באמת, זה לא - - - יש מקרים שבהם יש לוועדות סמכות לאשר או לא לאשר הפחתה של מחויבויות, כי אחרי זה באים ומנסים לשכנע ואתה אומר שצריך בקרה ציבורית, כי יש פה בעל אינטרס להפחית ולא לעשות את מה שהכנסת רצתה ואם מאשרים לו להפחית, שיבוא וישכנע אותנו. פה זה לא עניין של להפחית או לא להפחית, זה קיים או לא קיים, היכולת להתחיל לשדר. גם אם הכנסת תגיד לא, אני לא יכול להתחיל לשדר, מה אתה רוצה שאני אעשה? 

<חמד עמאר:>
בדיוק, זה העניין. מה שאתה אומר - - -

<שר התקשורת גלעד ארדן:>
חובת דיווח לא מספיקה לך? 

<חמד עמאר:>
אני חושב שאנחנו צריכים אישור של הכנסת, זה מה שאני חושב. אני חושב שכמחוקקים שמחוקקים חוק כזה, שיושבים עליו כל כך הרבה זמן, לפחות אחרי תקופה של כמעט 12 חודשים, לבוא ולראות איפה התקדמנו. 

<רינה פרנקל:>
אני חושבת שחובת דיווח זה מספיק ביותר ואין צורך באישורים. 

<היו"ר קארין אלהרר:>
עוד הערות? כן, מן. 

<אלעד מן:>
דווקא מהגישה של היעילות הניהולית אנחנו סבורים שלא נכון לקבוע שתי תקופות קשיחות, אלא תקופה אחת כוללת ואפילו להעמיד אותה על תשעה חודשים ולתת לשר גמישות במהלך אותה תקופה לקבוע אורכות בהתאם לשיקול דעתו, אולי הוא יחשוב שצריך חודשיים ואולי הוא יחשוב שצריך חמישה חודשים, אבל אין טעם בשתי תקופות קשיחות מראש של שלושה חודשים, אפילו בלי שיקול דעת של עד שלושה חודשים, מכיוון שאף אחד לא יודע באיזה מצב תהיה ההתפתחות וההקמה של אותו גוף. זאת נבואה ריקה בעצם ולשר יש תמריץ לקדם את זה, עדיף לתת לו את כל הגמישות הניהולית בהיבט הזה. 

<שר התקשורת גלעד ארדן:>
דנה הזכירה לי שאת עניין הרבעונים קבענו בגלל האגרה. אגב, זה עוד שיקול שבו רוצים כמה שיותר מהר שנתחיל לשדר. הרצון לחלק את זה הוא כדי שיהיה יותר קל, זה רבע אגרה. 

<אלעד מן:>
זה עניין שהוא קלקולטורי חשבונאי, אבל הוא נדחה, לדעתי, מפני הרעיון שצריך - - -

<קריאה:>
נראה לך שמישהו ישלם אגרה אחרי ה - - - לא ישלמו. כבר קבעתם שב-31 במרץ תיפסק גביית האגרה, ותבוא ותאריך, אף אחד לא ישלם אגרה. לא ישלמו אגרה. כבר עכשיו לא משלמים. תהיו ריאליים. 

<היו"ר קארין אלהרר:>
אני רוצה, בבקשה, לשמוע את ברוך. 

<משה שגב:>
זה ירד דרסטית. זה מה שאני אומר, כבר עכשיו ירד. אז מה יהיה כשתגיע ל-31 במרץ? אף אחד לא ישלם. 

<שר התקשורת גלעד ארדן:>
כל עוד הוא ממשיך לקבל שידורים מהגוף הישן יחד עם העלויות שיש לנו. העובדים עוד שם, הכול עוד עובד, מה, מאיפה יהיה להם כסף - - - צריך כסף לשלם שם משכורות, צריך - - -

<תמנה עורב:>
יש לי הערה, את האגרה משלמים - - - 

<היו"ר קארין אלהרר:>
רגע, תמנה, מיד תקבלי רשות דיבור. 

<אתי בנדלר:>
מה שביקשתי לבדוק מול האוצר, האם אפשר שגם במקרה של דחיית תחילת החוק בצווים ההוראות לעניין הפסקת תשלום האגרה והעברת החלק היחסי מאגרת הרכב ייכנסו לתוקף. 

<עופר מרגלית:>
לא. 

<אתי בנדלר:>
יען כי? 

<עופר מרגלית:>
אני לא חושב שצריך להרחיב פה יותר מדי. כל עוד החוק החדש לא נכנס לתוקף החוק הישן בתוקף והגוף הזה ממומן על ידי האגרה, ומי שכבר היום חייב באגרה חייב לשלם. 

<אתי בנדלר:>
כן, אבל אל תשכח שבכל זאת באותה תקופה מי שינהל את הגוף הישן הוא המפרק. 

<עופר מרגלית:>
זה לא משנה, החוק הקודם בתוקף וזה דרכי המימון שלו. 

<שר התקשורת גלעד ארדן:>
דרך אגב, אם רוצים להאיץ בשר ויהיה אשר יהיה השר לעשות הכול שהגוף הזה יקום כמה שיותר מהר, אז זה גם לא נכון להוציא את הדבר הזה. זה אפילו יותר חזק מפיקוח ועדת הכלכלה. 

<ברוך אסקרוב:>
הערה קטנה והערה יותר גדולה. לעניין הטכני שהתפתח כאן, ה-31 במרץ הוא יום סיום תשלום האגרה, ויום התחילה לכן צריך להיות אולי למחרת, אבל אני מבין שאולי זה צלצול לא נעים, 1 באפריל, אבל - - -

<היו"ר קארין אלהרר:>
לא, זאת הייתה בדיחה, ברוך. 

<ברוך אסקרוב:>
אני יודע. 

<היו"ר קארין אלהרר:>
למען הסר ספק. 

<ברוך אסקרוב:>
לעניין היותר חשוב, בתום שתי תקופות הארכה מה משתרר? נכון, השר ממונה ואנחנו לא יודעים מי יהיה השר, אנחנו לא יודעים במציאות הישראלית אם זה יהיה שר עם מרץ דומה - - - 

<היו"ר קארין אלהרר:>
יש משהו - - -? הייתה איזה ידיעה בעיתון שלא קראתי הבוקר? 

<ברוך אסקרוב:>
לא. לא צריך ידיעה בעיתון שאנחנו במציאות דינמית ויכול להיות שלא יהיה לימין החוק הזה שר נמרץ כזה ואז אנחנו נשארים - - -

<שר התקשורת גלעד ארדן:>
זה לא קשור. יהיה, מי שלא יהיה הוא בטוח - - - 

<היו"ר קארין אלהרר:>
נמרץ בטוח הוא יהיה. 

<ברוך אסקרוב:>
זה לא מופיע בחוק שיהיה שר נמרץ. אבל תרשו לי - - -

<היו"ר קארין אלהרר:>
ובלבד שהשר או השרה יהיו נמרצים...

<ברוך אסקרוב:>
בתום שתי התקופות משתרר מצב שאין בו הגבלת זמן שיש לנו גוף שידור ציבורי אחד ויחיד במדינת ישראל, מנוהל על ידי איש כספים, מפרק, מפוקח, הוא לא לבדו, הוא מפוקח על ידי עצמו, איש כספים, הוא הרי גם המוסדות, הוא לא רק ההנהלה - - - 

<שר התקשורת גלעד ארדן:>
לא, אתה טועה. 

<ברוך אסקרוב:>
אני מקווה שאני טועה. 

<שר התקשורת גלעד ארדן:>
אתה טועה וחבל לנהל דיון על פרק שעוד לא קראת, כנראה. תקרא את פרק המפרק, הוא לא מנהל את זה לבדו ויש גם עורך ראשי שם. 

<ברוך אסקרוב:>
אני יודע, אבל עדיין הוא סמכות העל. קראתי היטב. 

<שר התקשורת גלעד ארדן:>
בסדר, הוא סמכות העל, מדובר בכונס הנכסים הרשמי במשרד המשפטים, לא מדובר ב - - - הוא ה-officer of the court, גם אם הוא ממנה אנשים שעוזרים לו או יועצים וכו', הסמכות והאחריות הן שלו על מה שקורה שם בגוף והטענות הן אליו וההחלטות אחר כך הן שלו. 

<ברוך אסקרוב:>
נכון, אני רוצה - - -

<שר התקשורת גלעד ארדן:>
זה מה שהוא עושה בהרבה גופים שנמצאים במצבים כאלה של ניהול מיוחד או של כינוס או של פירוק. 

<ברוך אסקרוב:>
אני מצביע, אני לא יודע אפילו להגיד מה הפתרון, משום שגם היותו - - -

<שר התקשורת גלעד ארדן:>
נגיע לפרק הזה, זה לא בפרק הזה. 

<ברוך אסקרוב:>
אבל אנחנו נמצאים פה בין השמשות, בתקופה רגישה, על ידי מוסד לא קלאסי לדברים האלה, זה עלול להזמין עתירות ויכולים להיכנס ל - - -

<דנה נויפלד:>
אז מה הטענה? לא הבנתי מה אתה רוצה? 

<היו"ר קארין אלהרר:>
מה אתה מציע, ברוך? 

<ברוך אסקרוב:>
אני מאתר בעיה, אמרתי. 

<היו"ר קארין אלהרר:>
בסדר, אבל במחוזותינו כשמאתרים בעיה מציעים גם פתרון. יש לך כזה? 

<ברוך אסקרוב:>
הפתרון שלי הוא איום ונורא, אבל הוא פתרון משפטי על דברים מסוימים. למשל יש חוזה של בניית בית, אני רוכש בו דירה, אומרים שעד איקס זמן יבוא טופס 4, לא יבוא אז ההסכם בטל. אני לא רוצה לחשוב שנהיה במצב מבוטל א' לבין מצב מבוטל ב'. מה, בגלל שאין לי פתרון מסומן אז לא להציף את הבעיה? 

<דנה נויפלד:>
לא הבנתי מה הבעיה. 

<ברוך אסקרוב:>
המצב הלא נורמלי שמשתרר אחרי שתי הארכות, כאשר הרשות החדשה לא עומדת והשידור הציבורי מנוהל על ידי איש כספים מפוקח על ידי עצמו. 

<אופיר טל:>
מה קורה אחרי שתי התקופות? זאת השאלה של ברוך. מה קורה אחרי שתי התקופות בהנחה שגוף השידור הציבורי החדש לא עומד על הרגליים. זאת השאלה.

<דנה נויפלד:>
צריך לחזור לכנסת. 

<שר התקשורת גלעד ארדן:>
אז נצטרך לבוא בבושת פנים לכנסת ולנסות לשכנע אותה בתיקון חקיקה.

<ברוך אסקרוב:>
אבל זה לא כתוב. 

<שר התקשורת גלעד ארדן:>
מה קורה בהרבה דברים במדינת ישראל? 

<ברוך אסקרוב:>
אבל זה צריך להיות כתוב.

<משה שגב:>
אני רוצה להתחבר לדברים שהעלה חבר הכנסת פריג' ולהעמיד פה את הדברים מצד העובדים. צריך להבין, מתקיים כרגע משא ומתן לגבי תנאי הפרישה של העובדים ברשות השידור. לגבי תנאי העסקתם בהסכם קיבוצי חדש, עוד לא התחיל בכלל דיון ואני חושב שכן צריכים להכניס פה סעיף שאומר, אני חושב שזה צריך להיות גם אינטרס של הוועדה ושל חברי הכנסת שכולם אומרים שחייב להיות פתרון לעובדים ואני חושב שחייבים לקשור את זה פה, את הסיפור הזה, גברתי, של הסכם קיבוצי וגם הסכם פרישה בתחילתו של הגוף המשדר החדש. זאת אומרת שעד שלא יוסדרו העניינים עם העובדים לא נוכל להתחיל את השידורים של הגוף החדש, כי תארו לכם מה קורה כשיש גוף חדש משדר ויש קרוב ל-2,000 עובדים שלא מבינים מה קורה איתם, אם בפרישה או אם בהסכם עבודה חדש. אני חושב שזה מאסט, הסיפור של העובדים. אני לא מדבר בשמו של יושב ראש ההסתדרות, אבל משיחות איתו אני יודע שגם מבחינתו הוא מאוד היה רוצה שיקשרו את העניין הזה של הסדר עם העובדים בתחילתו של הגוף החדש שמשדר. 

<איתי לנדסברג נבו:>
אני רוצה להציע פה לעניין הביטוי תחילת השידורים. אני חושב שבתהליך שאנחנו מבצעים כרגע צריך להשתמש בביטוי יום ההקמה ויום תחילת השידורים, אלה שני תאריכים שונים. אני אשווה את זה להקמה של יחידה צבאית, תסלחו לי על ההשוואה, יש פער בין מינוי האנשים, מתן הציוד, גיוס החיילים, מתן התקציב, האימונים, לבין הפיכתה של היחידה ליחידה מבצעית. אותו דבר כאן, יש פער בין התהליך שבו צריכים למנות את המועצה, את המנכ"ל, את הקמת המוסדות, לקבוע את הכללים, להתחיל לעבוד על מנת לייצר את התכנים, לבין התאריך שבו אפשר להתחיל לשדר את התכנים האלה. גם לוקח זמן להפיק את התכנים האלה. כלומר עד מועד תחילת השידורים הגוף הזה יצטרך לשדר תכנים שהיו בגוף הישן, לא יעזור שום דבר. אנחנו בהפקה כרגע של סרטי תעודה, התקשרויות, הדברים האלה יגיעו למסך ב-2015 וב-2016, כלומר אתם צריכים לקבוע את מועד ההקמה. במועד ההקמה כל האורגן החדש מתחיל לעבוד. מרגע שהוא מתחיל לעבוד ולקחת סמכויות, לוקח זמן עד מועד תחילת השידורים שלו. יש כאן תקופת ביניים מסוימת שהיא תקופת ביניים - - -

<דנה נויפלד:>
נכון, זה מה שהחוק אומר. 

<איתי לנדסברג נבו:>
שהשידורים יהיו עדיין שידורים של הגוף הישן. 

<דנה נויפלד:>
אולי ההסבר שלי לא היה מספיק טוב. החוק נכנס לתוקפו ביום פרסומו. ביום פרסומו התאגיד החדש קם, הוא קם כבר מכוח חוק. יש תקופה מקבילה, שקורים בה שני דברים - - -

<איתי לנדסברג נבו:>
הוא עוד לא קם. 

<דנה נויפלד:>
אבל למה אתם קוטעים אותי? 

<שר התקשורת גלעד ארדן:>
הוא קם, היא מתכוונת כישות משפטית. 

<היו"ר קארין אלהרר:>
סליחה, היא מדברת. הוא שאל שאלה, היא עונה לו תשובה.

<אתי בנדלר:>
האורגנים שלו עדיין אינם, אבל הוא קם. 

<היו"ר קארין אלהרר:>
הוא ישות משפטית קיימת. 

<איתי לנדסברג נבו:>
אני רוצה להגיד רגע, הגוף לא קם ביום התחילה, הוא מוקם - - -

<היו"ר קארין אלהרר:>
זהו שכן. 

<שר התקשורת גלעד ארדן:>
אם תיתן לה להסביר היא תסביר לך את ההבדל. אתם אומרים אותו דבר, תאמין לי. 

<איתי לנדסברג נבו:>
בסדר, אבל הוא מוקם, לוקח זמן להקים אותו. אני אומר שתאריך ההקמה הוא תאריך אחר מאשר היום שבו הוא הפך להיות אישיות משפטית אחרת. 

<היו"ר קארין אלהרר:>
איתי, אתה לא עושה הבחנה בין העניין המשפטי לבין העניין המעשי. משפטית ביום התחילה הגוף קם. 

<דנה נויפלד:>
לא ביום התחילה, ביום פרסומו של החוק. 

<היו"ר קארין אלהרר:>
ביום הפרסום. 

<איתי לנדסברג נבו:>
הוא קיבל ישות משפטית ביום ההקמה, אבל מכאן יש זמן להקמה. 

<שר התקשורת גלעד ארדן:>
מה שאתה אומר מעוגן בחוק, תן לה להסביר לך. אתה צודק ולכן - - -

<אתי בנדלר:>
הזמן הזה הוא בין יום הפרסום, כל התקופה שבה המפרק פועל היא תקופת ההקמה של הגוף החדש, ההקמה המעשית. ביום התחילה, ב-31 במרץ, הוא יתחיל לפעול. 

<איתי לנדסברג נבו:>
אבל המפרק ממשיך לפעול גם הלאה.

<אתי בנדלר:>
המפרק ממשיך, הוא מנהל בפועל את רשות השידור כשבמקביל מתבצעים הליכים, הליכי ההקמה, מה שאתה הגדרת כהליכי הקמה. מינוי המועצה, מינוי המנכ"ל וכך הלאה. 

<דנה נויפלד:>
אפשר שנייה? 

<רן מלמד:>
ביום ש - - - זה נכנס לרשומות ואחרי זה מתחילים - - -

<איתי לנדסברג נבו:>
מה שאומרים שההקמה תסתיים במקרה הטוב בספטמבר? זה מה שאתם אומרים? 

<היו"ר קארין אלהרר:>
איתי, תן לה רגע.

<חמד עמאר:>
ההקמה יכולה להסתיים גם במרץ, אבל התחילה מתחילה במרץ. 

<דנה נויפלד:>
בואו נדבר שנייה על התהליך מה קורה. 

<שר התקשורת גלעד ארדן:>
אל תאמרי מה קורה, מה קורה הוא מבין, תראי לו איפה זה מעוגן בחוק. 

<דנה נויפלד:>
יש שני סעיפים שנקשרים פה ביחד, יש שני דברים שקורים במקביל. החוק נכנס לתוקפו ביום פרסומו, כך נהוג בחקיקה. הסעיף שהקראנו, שמדבר על תחילה, אומר שיום התחילה, שזה היום שבו התאגיד מתחיל לשדר, הוא לא ביום הפרסום של החוק הזה, כיוון שההנחה, אתה צודק, בדיוק בגלל שנדרשת תקופת היערכות. אי אפשר להקים אותו באותו יום ובאותו יום הוא מתחיל לשדר, לכן הוא נכנס לתוקף ומתחילות כל הפעולות הנדרשות. לא הקראנו את הסעיף הבא, אתה תראה שמדברים על תחילת הליכי המינוי, שזה סעיף 83, חגית עוד לא הקריאה, מיד היא תקריא אותו, הוא אומר שביום שהחוק מתפרסם מתחיל הכדור לנוע, מתחיל כל התהליך כדי שהוא יוכל להתחיל לשדר ב-31 במרץ או בתאריך שבו זה נדחה. אנחנו לא מחכים עד ה-31 במרץ בשביל להתחיל הכול, כל ההיערכות מתחילה מיום פרסומו של החוק על מנת שב-31 במרץ או כל מועד אחר שייקבע פה יתחיל התאגיד לשדר. בהליכי הפירוק אתם תראו, בפרק שמדבר על הפירוק, מה קורה עד אז. המפרק ייכנס או יתחיל להעביר את כל - - - הוא ימחה את הזכויות בעניין החוזים שכבר נחתמו ונחתמים לתאגיד החדש וכל זאת על מנת לאפשר את ההיערכות, כדי שב-31 במרץ התאגיד החדש יוכל לשדר. הסברתי את עצמי מספיק טוב? 
<איתי לנדסברג נבו:>
על זה אני מדבר. אני אומר שיש פער אדיר בין המועד הזה שאתם קובעים עכשיו, שהוא בעיניי, במקרה הטוב, הוא המועד של סוף ההקמה. במקרה הטוב ב-31 במרץ תיבחר מועצה, ייבחר מנכ"ל, הם יתחילו לעבוד, הם יצטרכו להוציא מכרזים לכל התפקידים שדוברו כאן, תפקידי הניהול ה - - -

<דנה נויפלד:>
נכון. 

<איתי לנדסברג נבו:>
אבל זה תהליך ההקמה. בין תהליך ההקמה, שצריך להיות לו מועד אחד, לבין תאריך תחילת השידורים של - - -
<דנה נויפלד:>
נכון, יש שני תאריכים.

<איתי לנדסברג נבו:>
יש פער בזמנים, גדול. 

<דנה נויפלד:>
נכון, של חצי שנה. 

<איתי לנדסברג נבו:>
שקשור גם לתוכן. 

<דנה נויפלד:>
נכון. 

<איתי לנדסברג נבו:>
אז איפה הוא? 

<שר התקשורת גלעד ארדן:>
הנה הוא, יום פרסום החוק, זה היום - - -

<חמד עמאר:>
סעיף 84 מדבר על זה במשפט אחד. 

<שר התקשורת גלעד ארדן:>
איתי, אם החוק עובר בסוף יולי ומתפרסם באוגוסט, זה לא יום התחילה, זה יום פרסום החוק ובו מתחילים את תהליכי ההקמה של הגוף החדש. יום התחילה מוגדר כיום תחילת שידוריו של הגוף החדש. כרגע יהיה פער של שישה או שישה וחצי חודשים בין יום תחילת ההקמה ליום תחילת השידורים. כיוון שאני בטוח שגם אתה מסכים, ותיארת את זה, שזה זמן מאוד שאפתני עד לא ריאלי, אז ניתנו פה אפשרויות לשתי הארכות של שלושה חודשים שיביאו את זה לשנה, בערך, שגם זה לדעתי זמן שאפתני. רק כאשר הגוף החדש יתחיל, זאת אומרת בין עוד שבעה חודשים לשנה, ניתן יהיה בעצם להפסיק את פעולתו של הגוף הקודם. 

<איתי לנדסברג נבו:>
בוא נשאל את זה בצורה הפשוטה, מתי מסתיים תהליך ההקמה מבחינתך? האם רק במועד של מינוי המוסדות, המועצה והמנכ"ל, או במועד שבו יבחרו העובדים, העובדים האלה נכנסו לעבודה ומתחיל תהליך הייצור. 

<שר התקשורת גלעד ארדן:>
השידורים הם המבחן. אם עד יום תחילת השידורים עוד אין שם 750 עובדים, אלא 550, זה לא מפריע, אבל אם יש 550 עובדים אבל אין יכולת לשדר אז לא עשינו כלום עדיין. יום התחילה הוא יום שבו אתה מקיים שידורים לפי מה שכתוב בחוק הזה. 

<איתי לנדסברג נבו:>
אז על זה אני מדבר. אני אומר שצריך להיות תאריך לא רק לתחילת הישות המשפטית, אלא לסיום תהליך ההקמה. 

<שר התקשורת גלעד ארדן:>
זה התהליך, 30.9. 

<איתי לנדסברג נבו:>
לא, אז אני אומר, סיום ההקמה זה עוד לא תחילת השידורים, סיום ההקמה זה אומר שהאורגן הזה עכשיו עובד ומתחיל לייצר, הפך להיות מבצעי. 

<שר התקשורת גלעד ארדן:>
למה צריך לקבוע? למה זה חשוב? 

<איתי לנדסברג נבו:>
את הציבור מעניין זה שיתחילו לשדר שידורים. 

<קריאה:>
זה פשוט לבזבז את הזמן שלנו. 

<שר התקשורת גלעד ארדן:>
מה תיתן קביעה בחוק של - - - לא יודע מה זה אומר ההקמה, ההקמה זה אלפי פעולות שונות, נכון? 

<איתי לנדסברג נבו:>
הקמה זה אומר - - -

<שר התקשורת גלעד ארדן:>
הקמה זה אלפי פעולות, זה רכישת ציוד, הקמת אולפנים, התקשרויות להזמנת הפקות. מה זה אומר? איפה הקו? הקו הוא מתי אתה מסוגל להתחיל לשדר את המוצר. אין הצדקה בפני עצמה לכל הפעולות הללו אם אין בסיומן שידורים. 

<איתי לנדסברג נבו:>
אז אני אומר, ההקמה, לדעתי, זה מועד שבו האורגן הזה הפך להיות מבצעי, אם מותר לי להשתמש בביטוי הזה.  זאת אומרת המוסדות ישנם, מערכת הניהול ישנה, העובדים בכל המחלקות ישנם והגוף מתחיל לייצר. 

<שר התקשורת גלעד ארדן:>
ולמה זה חשוב לקבוע מתי היום הזה קורה? כי זה מבחן אחלה סובייקטיבי שאף אחד בעולם לא יכול להגדיר אותו. 

<קריאה:>
אף אחד לא יכול לקבוע. איתי, אתה גם לא יכול לקבוע. 

<שר התקשורת גלעד ארדן:>
למה זה חשוב? 

<איתי לנדסברג נבו:>
כי זה קשור לכל הדברים האחרים שנאמרו כאן, זה קשור - - - 

<קריאה:>
- - - רשות השידור הישנה עוד לא מעט זמן, וזה חבל. 

<איתי לנדסברג נבו:>
זה קשור לתקציב, זה קשור לכל התהליך של המינוי שדיברנו עליו כאן, זה קשור למה שדובר פה על הסכמים קיבוציים, זה קשור ליכולת העבודה של האורגן הזה. מרגע שיש לו יכולת עבודה מבצעית הוא צריך זמן לתהליך השידורים שלו, להתחיל את השידורים שלו. זה מה שאני אומר. 

<לזר צנדקוביץ:>
בשעה האחרונה שמענו פעמיים את השר, ואנחנו שמחים לשמוע את זה, מציין את שמונה ערוצי הרדיו שיהיו. פעמיים הערת את תשומת לבנו בעניין הזה ואנחנו שמחים לשמוע על שמונת ערוצי הרדיו שיהיו בגוף החדש. 

<שר התקשורת גלעד ארדן:>
אז עכשיו אתה מזמין את זה כדי שאני אהרוס את השמחה ואני אגיד שאולי פעם בטווח הארוך, או בינוני, או אינני יודע, בהתאם להתפתחויות, גם יהיו פחות? אני לא - - -

<תמנה עורב:>
או יותר. 

<לזר צנדקוביץ:>
אנחנו שמחנו לשמוע את זה. 

<שר התקשורת גלעד ארדן:>
אל"ף, אני לא הולך לנהל את הגוף הזה, אלא אם כן ממש תלחצו עליי חזק ואני אשקול את זה - - -

<תמנה עורב:>
רק אם יש לך ניסיון ב - - - 

<שר התקשורת גלעד ארדן:>
בי"ת, לזר, אני מזכיר לך שגם היום יכולים להוסיף, יכולים להוריד, המחוקק לא התערב בעניין הזה של כמה תחנות רדיו. המבחן הוא המבחן שצריך לספק את הצרכים של האוכלוסייה, כמו שידור בשפות, כמו ז'אנרים מסוימים שהשידור המסחרי לא נותן להם מענה, מוזיקה קלאסית וכו'. בנושא הזה רצינו לכבול את שיקול הדעת של המנהלים. איך ובכמה תחנות זה ייעשה, יכולה להיות תחנה אחת עם הרבה עובדים ויכולות להיות הרבה תחנות שבכל תחנה יש מעט מאוד עובדים, אבל זה לא יורד לרזולוציות האלה. 

<קריאה:>
אבל בטלוויזיה יש שלושה ערוצים מוגדרים. 

<לזר צנדקוביץ:>
אבל ציינת, עצם זה שציינת שיהיו שמונה וגם אינטרנט, זה חשוב לנו. 

<רותם אברוצקי:>
בהמשך למה שנאמר כאן, גם על ידי עיסאווי וגם על ידי חלק מחבריי - - -

<שר התקשורת גלעד ארדן:>
אולי יחליפו את ערוץ איקס ברדיו לילדים, לא יודע. 

<לזר צנדקוביץ:>
בסדר, אנחנו הולכים קדימה, עם הקדמה. כמו שאמרת, יכולים להיות ערוצים גם משודרים בצורה אחרת, דרך האינטרנט, אבל שמונה ערוצים. 

<ברוך אסקרוב:>
אבל הערה חשובה, אני ממש מתחנן.

<היו"ר קארין אלהרר:>
רגע, ברוך, סליחה.

<ברוך אסקרוב:>
אחרי לזר. 

<היו"ר קארין אלהרר:>
רגע, לא, די. עכשיו רותם התחיל לדבר ו - - -

<רותם אברוצקי:>
כל אחד מעיר איזה שהיא הערה, מפאת הנימוס יכולה להיות הערה אחת, אבל אני מתחיל ארגומנט שהוא מאוד רלוונטי, גם לך, ברוך. אנחנו מדברים על רפורמות שנעשו במגזר הציבורי, למשל במינהל מקרקעי ישראל, בבזק, בנמלים, ברכבות. כאשר רפורמות משמעותיות כאלה בוצעו זה תמיד בא יחד עם הסכם עבודה קיבוצי שנחתם והסדיר את הקליטה של העובדים בגוף החדש. 

<היו"ר קארין אלהרר:>
רותם, הרפורמה בנמלים זה דוגמה טובה לימינו? 

<רותם אברוצקי:>
לא, יש סעיף, למשל, 26 לחוק רשות הנמלים והרכבות, תיקון מספר 11, שאנחנו מבקשים נוסח דומה, אני אקרא את מה שאנחנו מבקשים ואני חושב שזה יעשה קצת שכל: 'תחילתו של חוק זה מותנית בחתימה על הסכם קיבוצי שעניינו העברת עובדים מרשות השידור לתאגיד השידור הציבורי ויחולו לגביה ההוראות האלה', זה בעצם להוסיף סעיף קטן (ד). '(ד)(1) נחתם הסכם קיבוצי כאמור בתוך 90 ימים מיום פרסומו של חוק זה תהיה התחילה בתום 90 הימים; (2) נחתם הסכם קיבוצי כאמור בתקופה שלאחר תום 90 הימים מיום פרסומו של חוק זה ועד תום 180 ימים מיום הפרסום כאמור, תהיה התחילה ב-1 בחודש שלאחר החודש שבו נחתם ההסכם הקיבוצי; (3) לא נחתם הסכם קיבוצי עד תום 180 ימים מיום פרסומו של חוק זה, החוק בטל'. זה מה שאנחנו מבקשים, שזה יעוגן בתוך החוק שצריך לחתום על הסכם קיבוצי. 

<היו"ר קארין אלהרר:>
תודה. הערות נוספות? 

<ברוך אסקרוב:>
לשר, יכול להיות שכולנו רוצים שתהיינה עשר תחנות רדיו, אבל יוצא התאגיד הזה לדרך, הוא מצווה להיות על המשמר וקפדן בענייני כספים, ההרכב שלו משקף את זה, ואז יום אחד יש למנכ"ל מצוקה אמיתית, הוא מחפש היכן הוא יכול לגעת. ערוצי הטלוויזיה מוגנים ובצדק, הם מוגדרים, התקציב מסומן בחוק, ואז הוא אומר, 'רגע, יש פה ערוצי רדיו, איש לא הגדיר לי את מספרם, ודאי לא את תקציבם, אין לי ברירה' - - - זה קרה, זה קרה בימים יותר ליברליים עם משטר פחות קפדני ואני אפילו בעצמי משרת ברשת כזאת, רשת א', שעל לא עוול בכפה ולמרות איכותה עשו קווץ' והכניסו את רשת מורשת עם רשת א' לתוך אותו תדר וזהו. למה? בגלל שידוריהם? לא, בגלל שלא הייתה הגנה. לא מדובר על העובדים, כי אני אמצא לי את דרכי, וחברינו ימצאו, מדובר על ציבור המאזינים, הם לא מוגנים, השירות להם, השירות למאזינים לא מוגן. תודה רבה. 

<אופיר טל:>
הסעיף הזה הוא סעיף שבעיניי הוא סעיף קריטי והוא צריך להתחבר לסעיף של המפרק ויכול להיות שצריך לדון בו בכלל ביום ראשון ולא היום, כי הוא מדבר על תקופת הביניים והמפרק זה גם תקופת הביניים והם קשורים אחד לשני, גם סעיף קטן (ב) קשור לזה. אל"ף, צריך להבין, אני מצטרף למה שרותם אמר במאה אחוז, שמענו פה את היוצרים או אחד מהגופים האלה שאומר שהם רוצים שזה יהיה מעוגן בהסכם, שההסכם יהיה כתוב בחוק ואדוני אמר שהוא ישקול את זה. אני חושב ש - - -

<היו"ר קארין אלהרר:>
באמת? 

<אופיר טל:>
הוא אמר 'תגישו לי הצעה, אני אבדוק את זה'. לא התחייבת חלילה, אמרת - - -

<אתי בנדלר:>
לא, מה שהשר אמר שהוא ישקול, זה את הפיכת עובדי התאגיד לעובדי מדינה. 

<היו"ר קארין אלהרר:>
כעובדי מדינה. 

<אופיר טל:>
אני מדבר על ההערה של עידן. הוא ביקש להכניס סעיף כללי לפרק של שונות, שהוא אמר שהוא יגיש הצעה על זה ואדוני אמר שהוא ישקול את זה, שיגישו לו הצעה והוא ישקול את זה. לזה כיוונתי. 

<שר התקשורת גלעד ארדן:>
אנחנו תמיד מצווים לשקול כל דבר בלב פתוח ובנפש חפצה. 

<אופיר טל:>
הנחתי שאמרת את זה ללא ציניות, את האמירה הזאת. אמרת שתשקול את זה ואני - - - 
<שר התקשורת גלעד ארדן:>
אני אשקול, אבל מראש כבר באינטונציה ובתשובות אפשר להבין שהסיכויים הם לא גבוהים. 

<אופיר טל:>
אני חושב שגם פה צריך לשקול בכובד ראש את נושא ההסכם הקיבוצי של העובדים. אנחנו, ואני חושב שאדוני יודע שמשרד האוצר זה לא בדיוק הפרטנר לדיון על הסכמים קיבוציים, הגענו להסכמה בהסכם הרפורמה שככלל העסקתם של עיתונאים, אני מדבר על העיתונאים, ברשות השידור תהיה בהסכם קיבוצי. אם האוצר הסכים לזה בהסכם הרפורמה אני לא רואה שום סיבה שגם בחוק פה לא תהיה הוראה דומה, שככלל העסקה של עובדי השידור הציבורי תהיה בהסכם קיבוצי. אני חושב שמבחינת העבודה המאורגנת, וגברתי שבאה מרקע של זכויות, לאו דווקא עובדים אבל זכויות אדם, מבינה בהחלט את החשיבות של העבודה המאורגנת. אני חושב שכשאנחנו מקימים את השידור הציבורי וכשאנחנו מדברים על השינוי עם הנושא של המפיקים ומעבירים זכויות למפיקים ואנחנו רוצים שיהיה דבר ראוי ונאות, אני חושב שבתוך הדבר הזה העבודה המאורגנת חייבת להיכנס.

ונושא העבודה המאורגנת שצריכה להיכנס, לאו דווקא, אם אדוני אומר 'אל תשים לי אקדח לרקה', אני משתמש בביטוי אולי קיצוני, 'ותגיד לי אתה חייב לחתום על הסכם קיבוצי', לפני שהחוק נכנס לתוקף או לפני שהגוף מתחיל לשדר, אז אני חושב שהמינימום שצריך לעשות פה זה שהעבודה ככלל, לא לגבי כולם, ככלל, תהיה עבודה מאורגנת לפי הסכם קיבוצי ברשות השידור. נמצא פה נציג האוצר, הוא יכול לאשר שזה מה שיש בהסכם הרפורמה היום, שלא נכנס לתוקף, אבל זה ההסכם.
<היו"ר קארין אלהרר:>
זו הייתה הצעה להסכם, זה לא נכנס לתוקף. 

<אופיר טל:>
לא, זה חתום, זה נכנס לתוקף. 

<היו"ר קארין אלהרר:>
זה חתום, לא על ידי כל הגורמים. 

<אופיר טל:>
ההסכם חתום, הוא לא נכנס לתוקף. 

<היו"ר קארין אלהרר:>
טוב, בסדר, לא ניכנס עכשיו לוויכוח. 

<אופיר טל:>
אני לא באתי להתפלפל פה, אנחנו מדברים על מהות ו - - -

<ברוך אסקרוב:>
- - - אילן לוין.
<היו"ר קארין אלהרר:>
ברוך, שמעתי. תאמין לי, אני רק נראית לא מבינה, הבנתי. 

<עיסאווי פריג':>
כבוד היושבת ראש, אולי בכל זאת נקבל מכבוד השר עדכון, התייחסות לעניין ההסתדרות והמשא ומתן. ממקור ראשוני מעניין לשמוע. לא נלך לניסן, נלך לשר, שהוא קרוב אלינו. 

<שר התקשורת גלעד ארדן:>
לא, לא, ניסנקורן לא פחות קרוב. אתה שואל לגבי ההצעות האלה או לגבי - - -

<עיסאווי פריג':>
העובדים, איפה זה מגיע, הערכתך. 

<שר התקשורת גלעד ארדן:>
בוא נתחיל רגע מהבקשה להגיע להסכם קיבוצי עוד לפני שקם הגוף. יש פה אחיזה, לצערי, במקל משני קצותיו, שלא רק אתם אחראים לה, גם גורמים אחרים בשירות המדינה, אבל אין ספק שגם לכם יש בכך חלק. הוצג כל הזמן על ידי העובדים שהרעה החולה זה המעורבות של הממשלה, אני לא מסכים עם זה - - -

<תמנה עורב:>
אחת הרעות החולות. 

<שר התקשורת גלעד ארדן:>
מאה אחוז. בכל מקרה מה שקורה, כדי להגיע להסכם קיבוצי עם הגוף החדש צריך לדון עם המנהל של הגוף החדש על אותו הסכם קיבוצי. זה גם צריך להיות עם מי שהעובדים בגוף החדש בחרו שייצג אותם. אין לנו כרגע, לא את הצד הזה ולא את הצד הזה ולכן אני חושב שיש כשל לוגי בבקשה, אלא אם כן רוצים שאני אחליט עכשיו מי יהיה המנהל, בהסכמה, זאת אומרת אתם מוכנים לתמוך בכך, ואני גם אחליט מי אלה העובדים שעוברים, אבל כיוון שאנחנו לא רוצים - - - 

<אופיר טל:>
לא ביקשנו שתגיד עם מי אתה חותם את ההסכמים. 

<קריאה:>
אבל קבענו שיהיה מנהל. 

<אופיר טל:>
גם לא ביקשנו שתגיד עם מי ייחתם ההסכם. 

<שר התקשורת גלעד ארדן:>
כן, אבל יש פה כשל לוגי כי הסכם קיבוצי חותמים בין העובדים בגוף לבין המנהל של הגוף. אין לנו לא את אלה ולא את אלה. לכן היכולת שלנו היום היא לדבר על תנאי הפרישה של מי שייאלץ לפרוש כתוצאה מהפסקת פעולתו של הגוף הישן. אני חושב, אגב שאלתו של חבר הכנסת פריג', שבעניין הזה, אני מסייג את דבריי כי אני לא משרד האוצר ואני לא הגוף המוסמך, אבל מהתרשמותי, ירצה עופר יוסיף, הייתה כבר הסכמה של המדינה ללכת לפי התנאים שסוכם עליהם במתווה המימוני שלא הבשיל לכדי הסכם מחייב. 

<עיסאווי פריג':>
הרפורמה. 

<שר התקשורת גלעד ארדן:>
אני זהיר בדבריי. 

<קריאה:>
לא יכולנו לנסח את זה אחרת. 

<שר התקשורת גלעד ארדן:>
לא עסקתי הרבה פעמים בעסקי עבודה, אבל ממה שאומרים אלה תנאים מאוד מאוד מכובדים ונאותים, בתחום של מספר העובדים עליהם תתחייב המדינה אני חושב שהפער הוא עדיין פער משמעותי, בין מה שהמדינה מוכנה לבין דרישת ההסתדרות. זה פורסם בעיתון אתמול או שלשום. 

<קריאה:>
לא מאמינים להם כבר. 

<חמד עמאר:>
את המספר אתה יודע? 

<שר התקשורת גלעד ארדן:>
אמרתי, ההסתדרות, למיטב ידיעתי, דורשת שכל העובדים יבואו מהגוף הישן ואנחנו חושבים אחרת. 

<עיסאווי פריג':>
ולכמה כבוד השר מסכים? 

<שר התקשורת גלעד ארדן:>
מה שאני חושב שצריך לנהל בחדרי משא ומתן ננהל בחדרי משא ומתן, ברשותך. אני בטוח שגם אתה היית נוהג כך, בטח אתה גם יכול ללמד אותי ניהול משא ומתן. בכל מקרה, לגבי הדרישה שעלתה פה, גם אני חושב שאין אפשרות לעמוד בה כרגע, בגלל המגבלות שהצגתי, כי אין לנו מנהל וגם לא יודעים מי יהיו העובדים שם. 

<משה שגב:>
יודעים מי יהיו העובדים, אדוני השר. 

<שר התקשורת גלעד ארדן:>
לא בשביל להתריס, אבל אולי שליש מהעובדים שם בגוף החדש יחליטו שהם רוצים שמי שייצג אותם זה ההסתדרות הלאומית, או סיעה אחרת ב - - -

<משה שגב:>
לא מאמין. 

<שר התקשורת גלעד ארדן:>
גם אני מתקשה, אבל זה יכול לקרות. אתה יודע, אני לא יכול להחליט עבורם כרגע, אבל אני רק אבהיר. אני אומר את זה בכל מקום, אני כן מייחס חשיבות גדולה מאוד לעבודה המאורגנת, אני חושב, כפי שנאמר כאן, שבשירות המדינה זה בוודאי הדבר המקובל, אני לא מכיר - - - אני סומך על אריאל יעקובי ועל ניסנקורן שידאגו לכך שבוודאי בגוף הזה יהיה הסכם קיבוצי ותהיה עבודה מאורגנת כפי שראוי שיהיה. בין זה לבין להתנות את כל הרפורמה הזו מראש ובעצם הרי זכות הווטו היא הדדית, יכולים עובדים להתארגן לפי דיני העבודה ויכולים לעשות קשיים במסגרת מה שהם יכולים על יכולת התפקוד של הגוף החדש, זה מה שכללי העבודה המאורגנת מאפשרים. אתם בעצם אומרים לא, בואו נקבע בחוק שיש גם זכות וטו, הגוף הזה בעצם בכל לא יכול להתחיל לפעול לפי חוק עד שלא תסכימו לתנאים שאנחנו נדרוש באותו הסכם קיבוצי. זה ללכת לקיצון השני, שלדוגמה במינהל מקרקעי ישראל זה עיכב בשלוש שנים את תחילתה של הרפורמה ואני מתנגד לעיקרון הזה. 

<משה שגב:>
אבל, אדוני השר, אנחנו מדברים על הסכמה, הסכמה היא בין שני צדדים. 

<שר התקשורת גלעד ארדן:>
לא, אתה אומר 'תחליטו פה שבלי הסכמה אי אפשר להתחיל'. 

<משה שגב:>
אני לא כופה עליך, זה לא שאני כופה עליך את ההסכם, אתה בא איתי בדין ודברים, ואתה מסכים איתי. 

<שר התקשורת גלעד ארדן:>
אבל זה סוג של כפייה, כמו שהיא אומרת. 

<עיסאווי פריג':>
ברגע שאני מתנה אני כופה, אבל בואו נחשוב על פתרון - - - 

<שר התקשורת גלעד ארדן:>
אבל זה אומר שברגע שאני לא אסכים לכל דרישה שלך אני לא יכול להתחיל בכלל לשדר. 

<משה שגב:>
בהסכם חדש, מן הסתם, מהצד השני גם יהיו התפשרויות, זאת אומרת אף אחד לא הולך להיכנס בקיר. 

<שר התקשורת גלעד ארדן:>
ברור שיהיו, נכון. 

<לזר צנדקוביץ:>
למשל בהסכם ה - - -

<היו"ר קארין אלהרר:>
עורך דין טל באמצע הדברים, זה לא בסדר. 

<עיסאווי פריג':>
כבוד היושבת ראש, לזר לא מדבר הרבה, תני לו מדי פעם. 

<אופיר טל:>
כשעיסאווי מדבר אני שותק. 

<עיסאווי פריג':>
חאלס, אני נותן לך את הבמה. 

<היו"ר קארין אלהרר:>
אתם רוצים להסתדר ביניכם? אני יכולה לצאת. אני רואה שאתם מסתדרים בכיף. כן, עורך דין טל.

<אופיר טל:>
יש כמה דברים שאדוני אמר שדעתי אינה כדעתו ואני אסביר למה. אחד, לא ביקשנו שייקבע מראש מי הגוף שאיתו ייחתם ההסכם ואדוני ממשיך פה בהתעלמות המוחלטת מהעובדה שלעיתונאים יש נציגות אחרת מההסתדרות. זה המצב. ההתעלמות המוחלטת מאגודת העיתונאים בירושלים היא לא לעניין, זה הגוף היציג היום של העיתונאים ברשות השידור, וזה גם כנראה יהיה הגוף היציג בגוף החדש. אנחנו לא ביקשנו שייקבע מראש עם מי ייחתם ההסכם הקיבוצי ולכן הטענה ש'אנחנו לא יודעים מי יהיה הארגון היציג, כי אולי שליש מהעובדים יבחרו בכל - - - 

<שר התקשורת גלעד ארדן:>
אתם רוצים שאני אוריש בחוק את ההסכם הקיבוצי שעכשיו אנחנו נדבר עליו מבלי - - -

<אופיר טל:>
ממש לא, זאת לא הבקשה שלנו. אנחנו רוצים, אבל זאת לא הבקשה שלנו. 

<היו"ר קארין אלהרר:>
אז מה הבקשה? 

<אופיר טל:>
שתיים, אנחנו מדברים פה לא על עכשיו, כרגע, כי אנחנו לא יודעים מי הארגון היציג, אלא אנחנו מדברים על מצב שבו - - - הרי יש תקופת הקמה, בתקופת ההקמה הזאת נבחרת ועדת איתור, נבחרת מועצה, המועצה בוחרת מנכ"ל, יתחילו למצוא עובדים, העובדים האלה יתחילו להיות בגוף החדש לפני שרשות השידור תפסיק לשדר ולכן העובדים האלה, עוד לפני ש - - - יום התחילה ויום ההקמה זה הרי שני דברים שונים, בתקופת הביניים הזאת העובדים יהיו בגוף החדש, אין שום סיבה בעולם שבתקופת הביניים הזאת העובדים לא יגיעו להסכם קיבוצי עם ההנהלה החדשה. 

לכן הטענה שאין ארגון יציג, או אנחנו לא יודעים מי הארגון היציג, היא טענה לא נכונה, ולכן אנחנו חושבים שמה שצריך להיות זה שיהיה הסכם קיבוצי, ולכל הפחות שייקבע כלל, שזה כלל נכון, שגם גברתי מסכימה לו, גם השר אמר שהוא מסכים לו, שככלל העבודה ברשות השידור החדשה תהיה עבודה מאורגנת, תהיה לפי הסכם קיבוצי. לא כולם, לא טאלנטים, לא עובדים שהם באמון אישי, זה אנחנו מבינים, אבל ככלל העסקה צריכה להיות בהסכם קיבוצי. 

ואני רוצה להמשיך בעניין הזה בעניין תקופת הביניים, כי זו תקופה קריטית. מה שאני מבין, ואולי אני לא מבין נכון, אבל בעצם ביום שהגוף החדש הזה מוקם, מה שקורה זה שאגרת הרכב מתחילה לעבור אליו. 

<דנה נויפלד:>
לא.

<אופיר טל:>
אז איך הוא ממומן? איך הוא ייקח עובדים בתקופת הביניים אם אין לו כסף? זאת שאלה שצריך לענות עליה. 

<היו"ר קארין אלהרר:>
האוצר יענה. כן, עופר, בבקשה. לשני הנושאים האלה. 

<עיסאווי פריג':>
ברשותך, גם לעופר שאלה. שקלתם, אדוני השר, הקמת מנגנון בוררות והסכמה על פי חוק, משהו ביניים כזה ש - - -

<קריאה:>
ההסתדרות נגד. 

<היו"ר קארין אלהרר:>
ההסתדרות נגד. עיסאווי, אתה מתואם עם ההסתדרות? 

<עיסאווי פריג':>
עזבי, אני לא מקבל הוראות מההסתדרות. אני שואל מנגנון בוררות מוסכם בין העובדים לבין ה - - -
<אופיר טל:>
אתה מתכוון במקום לחייב בחוק הסכם קיבוצי לקבוע סעיף שאומר שיהיה ניסיון להגיע להסכם ואם לא, ייקבע מנגנון בוררות מוסכם שיכריע בשאלות הפתוחות. 

<עופר מרגלית:>
הסעיף הזה מדבר על התחילה של החוק ואין לי הרבה מה להוסיף מעבר למה שהשר אמר, שבסוף הסכמה זה וטו של העובדים. אנחנו חושבים שהדבר מאוד מאוד לא נכון. 

<היו"ר קארין אלהרר:>
עופר, היו שתי שאלות מאוד ספציפיות, האחת, האם יש מניעה, תקן אותי אם אני טועה, שיהיה כתוב עיקרון כללי, לא התניה, שעובדי רשות השידור הציבורי החדש יהיו בהסכמים קיבוציים.
<עופר מרגלית:>
אני אענה על זה קודם. כפי שהשר גם אמר, אני מעריך, ואנחנו סומכים על נציגי ההסתדרות בגוף ציבורי, שכנראה המצב יהיה כזה. עם זאת אנחנו לא מכירים שום חוק שהדבר הזה מופיע בו. אין לזה שום תקדים. אנחנו לא רואים שום סיבה - - - 

<אופיר טל:>
אתה אומר שחצי מה - - -  הולכת ליוצרים? 

<עופר מרגלית:>
רגע, יהיו בגוף הזה עובדים והם יחליטו מה שהם יחליטו ומה שיתנהל בזה, אנחנו לא רואים שום סיבה דווקא בגוף הזה לקבוע דבר שלא מופיע בשום חוק אחר.

<דפנה גלוק:>
ברפורמה במע"צ העבודה  הפנימית יצאה החוצה במובן שדומה למובן שלכם ולא נאמר דבר כזה. זה לא פוגע בזכויות וזה לא פוגע בעובדה שככל הנראה, כפי שמקובל בכל הארגונים הציבוריים או המגזר הציבורי, תהיה עבודה מאורגנת. אבל לכתוב - - -

<משה שגב:>
אבל במע"צ הייתה הסכמה. 

<היו"ר קארין אלהרר:>
לא, היא באמצע הדברים, משה. 

<דפנה גלוק:>
לכתוב פעם ראשונה בחוק הזה משהו שלמיטב ידיעתנו, ותקן אותי אם אני טועה, לא קיים בשום חוק ספציפי שאומר שהעבודה בו תהיה עבודה מאורגנת, כאשר יש לי דינים כלליים לפיהם ככלל - - -

<היו"ר קארין אלהרר:>
חוק הסכמים קיבוציים, בכל מקרה אפשר להחיל - - -

<משה שגב:>
אבל במע"צ גם לא העבירו את זה כחוק בכנסת ובמע"צ הייתה הסכמה, בזמנו קבעו ש-180 או 200 עובדים עוברים למקום החדש. פה אין כזו הסכמה עדיין.

<היו"ר קארין אלהרר:>
משה, נכון שלא עושים את הדברים באותה צורה שעשו במע"צ. זה אחת. שתיים, אין פה חצי אמירה שהיא נגד עבודה מאורגנת, אפילו לא - - -

<משה שגב:>
לא, אני גם לא חושב שיש כזאת. 

<היו"ר קארין אלהרר:>
אז אני אומרת, יש את חוק ההסכמים הקיבוציים, ניתן להגיע להסכם קיבוצי. מה זה הסכם קיבוצי? הסכם קיבוצי זה הסכמה בין שני צדדים, הגוף שמאגד את העובדים והמעסיק, נכון? מי מונע מכם, באמת אני אומרת, אני בעד עבודה מאורגנת, אני מצהירה, אני בעד עבודה מאורגנת, אל"ף, אני לא חושבת שצריך להתנות את זה כתנאי, כי זה צריך להיות משא ומתן שלכם עם הגוף ולא נהוג - - -

<קריאה:>
בהתאם לרצון העובדים. 

<היו"ר קארין אלהרר:>
זה לא נהוג בשום חוק אחר, אין סיבה שפה יהיה את התקדים הזה. בי"ת, אין שום מניעה שתעשו את זה, מי מונע מכם? 

<משה שגב:>
זה לא זה. גברתי, גם בהסכם הרפורמה מוגדר שעובדים שנשארים ברשות השידור - - -
<היו"ר קארין אלהרר:>
אתם כל הזמן חוזרים, באמת - - - 

<משה שגב:>
אבל מן הסתם האוצר התבסס על זה, אני מכיר את האוצר. 

<עופר מרגלית:>
זה הסכם שונה, כי זה נשאר אותו גוף ואותם עובדים, באמת. 

<משה שגב:>
אבל גם פה חלק ניכר מהעובדים כן יעבור.

<היו"ר קארין אלהרר:>
משה, אבל בלאו הכי הייתם מאוגדים, אז הניסיון לרפורמה היה בסך הכול להעביר הסכמות שכבר היו. הייתם כבר מאוגדים, מה אתה רוצה, שיפרקו אתכם? 

<משה שגב:>
לא, נו מה. זו בכלל לא הכוונה. 

<היו"ר קארין אלהרר:>
אז מה העניין? 

<משה שגב:>
הכוונה היא שיש עובדים שעוברים לגוף החדש. 

<היו"ר קארין אלהרר:>
אבל ברפורמה לא עברתם לשום גוף חדש, אז מה אתה מביא לי את הרפורמה כדוגמה? 

<משה שגב:>
אוקיי, בסדר, אבל עכשיו לענייננו, אז כן מדובר על הסכם קיבוצי, זאת אומרת בכל מקרה אם העובדים האלה יעברו לגוף החדש, אז הם יעברו תחת הסכם קיבוצי שייחתם מראש עם ההסתדרות מול האוצר. זאת אומרת שיהיה הסכם אחד לעובדים שעוברים והסכם אחד חדש לעובדים החדשים. נראה לי קצת מוזר, בגלל זה אנחנו מדברים על הסכם קיבוצי אחד שבו ייקבע דור א', כמו שהיה ברפורמה, דור א' זה העובדים שממשיכים, ודור ב' לעובדים החדשים. 

<היו"ר קארין אלהרר:>
משה, אני אחזור על זה עוד פעם, אבל תקשיב. ברפורמה לא הייתה סגירה ופתיחה או פתיחה וסגירה,  או איך שקוראים לזה, בסדר? פה יש מהלך כולל אחר. אי אפשר לנסות ולהכיל עקרונות שהוסכמו עליהם ברפורמה, על מצב שהוא שונה לגמרי. אתה מערבב מין שאינו במינו. 

<משה שגב:>
גברתי, אז אנחנו רוצים להגיש הצעה בכתב לעניין הזה. 

<עיסאווי פריג':>
משה, אני איתכם במאבק הזה, אני רוצה להיכנס לנעליים של השר והחוק והרעיון שאנחנו נמצאים ומנסים לחשוב עליו כאן, ההתניה היא בעצם לקבור את החוק, לשים אותו בצד. בוא נחשוב, נפתח ביחד נוסחה שאפשר לחיות איתה ולהעביר את הסעיף הזה ביחד. במתכונת המוצעת ההתניה תחסום את כל החוק, יש בזה, אז בואו נחשוב על מתכונת שאפשר לחיות איתה, הן מבחינת ה - - -   

<קריאה:>
בוודאי, זה אפשר לעמוד בו. 

<משה שגב:>
קודם כל אין בעיה  להביא איזה משהו שיהיה מוסכם, אבל תחשוב רק על המחשבה הזו שמתחיל לעבוד גוף חדש ויש לך 2,000 עובדים, או 1,800, או 1,600, what ever, בסדר? שאין לך איתם הסכם, לא פרישה ולא עבודה. 

<עיסאווי פריג':>
אני מסכים, אנחנו לא רוצים להגיע למצב כזה, אבל זו הקצנה מול הקצנה. החוק יותנה בקבלת עובדים, זו הקצנה, ובמקביל החוק יעבור ללא הסכם קיבוצי של העובדים, זו הקצנה מהכיוון השני. בואו נחשוב על משהו - - - 

<קריאה:>
אפשר להגיש הצעה בכתב שלנו. 

<אופיר טל:>
גברתי, אנחנו באים מעולם התקשורת, שהיה מוסדר על פי הסכמים קיבוציים לפני 20-30 שנה. גברתי אומרת שיש חוק הסכמים קיבוציים, אני אגיד לך מה קרה עם חוק הסכמים קיבוציים, כמעט אין יותר הסכמים קיבוציים בענף התקשורת. רשות השידור זה המקום האחרון שיש בו הסכם קיבוצי, בכל שאר המקומות נשארו עובדים ספורים בהסכם הקיבוצי. למרות חוק הסכמים קיבוציים ולמרות שיש התארגנות ולמרות שיש ארגון חדש שפועל בתחום הזה, עדיין לא הגיעו למצב שיש הסכמים קיבוציים. אנחנו ראינו איך העבודה המאורגנת בתקשורת פסקה לחלוטין תוך 20 שנה. זה מה שיקרה גם ברשות השידור, זה החשש שלנו, שבסופו של דבר, ואנחנו הרי יודעים את זה היטב, גם דיברנו על זה אתמול, נגענו בזה בהליכי הפיטורים, שאנחנו מבקשים הגנה במקרה של פיטורים, עיתונאי שאין לו הסכם קיבוצי, שאין לו הגנה, הוא לא עיתונאי באמת עצמאי וזה לא ישרת את השידור הציבורי. אנחנו ביקשנו שידור ציבורי עצמאי, זה כתוב בחוק. בלי הסכם קיבוצי לא נקבל את השידור הציבורי שהוועדה הזאת רוצה לחוקק, לכן מבחינתנו הנושא הזה קריטי. וסליחה, עופר היה באמצע והוא עוד לא ענה על השאלה השנייה. 

<היו"ר קארין אלהרר:>
תחזור עליה, הנושא של המימון. נפסקת האגרה, אז ממה הגוף חי בינתיים? תקופת הביניים. 

<עופר מרגלית:>
כפי שאמרנו קודם האגרה מופסקת רק כשהגוף החדש מוקם. 

<חמד עמאר:>
הגוף החדש מוקם זו שאלה אחרת. הגוף החדש, מאיפה הוא ממומן? מי יממן את הגוף החדש? זאת השאלה שנשאלה. 

<היו"ר קארין אלהרר:>
עופר, בתקופת הביניים, המפרק, מי משלם? מי עושה, מה עושים? 
<אופיר טל:>
לא, אנחנו מדברים על הגוף החדש. בוחרים לו ועדת איתור, בוחרים מועצה, בוחרים מנכ"ל, מי יממן את זה? 

<עיסאווי פריג':>
האוצר יממן את זה. עופר, אתה אמרת לי שהאוצר הוא שיממן הקמת הגוף החדש. 

<היו"ר קארין אלהרר:>
רקע, תנו לו לענות.

<עופר מרגלית:>
אני עכשיו מבין את השאלה. לגבי המפרק, שזה בעצם אומר הגוף הנוכחי, הגוף הזה ממשיך להיות ממומן מאגרה. הגוף החדש, שמתחיל ב-31 במרץ, הוא ממומן ממקורות מימון שמפורטים בחוק. 

<עיסאווי פריג':>
מה זה מפורטים בחוק? אני מדבר על ההקמה. 

<עופר מרגלית:>
עכשיו אני אומר. 

<היו"ר קארין אלהרר:>
רגע, אל תתקפו אותו, תנו לו לענות. 

<עופר מרגלית:>
תן לי להגיע לזה. מנהלת ההקמה ממומנת, כפי שגם אמרתי לך, עיסאווי, מנהלת ההקמה שזה שכירת העובדים הראשונים שינהלו את הגוף ושכירת המשרדים הראשונים וכל העלויות שכרוכות בהקמה, אלה ממומנות מהמדינה, בעצם על ידי הנכסים שמועברים ביום תחילת החוק. 

<משה שגב:>
איזה נכסים? איך זה יכול להיות? מה, יזרקו אותנו כדי לממן את הגוף החדש? 

<תמנה עורב:>
הרי נאמר שלרשות השידור אין נכסים. 

<חמד עמאר:>
הגוף החדש שיקום - - -

<היו"ר קארין אלהרר:>
סליחה, איבדתם שליטה. רגע. 

<חמד עמאר:>
הגוף החדש שיקום, מתי יתחיל לקלוט עובדים? 

<עופר מרגלית:>
הגוף החדש שיקום, בעצם בכל תקופת ההקמה שדנה דיברה עליה. 

<חמד עמאר:>
בגוף החדש, תהיה חפיפה בין הגוף הישן לגוף החדש? 

<עופר מרגלית:>
נכון.

<חמד עמאר:>
בקליטת עובדים מהגוף הישן יש מספר של הגוף הישן, כמה אחוז מהגוף הישן - - -

<עופר מרגלית:>
זה עדיין לא - - -

<חמד עמאר:>
תשמע, אני יושב בדיון הזה, הם העלו את הנושא של מע"צ, אני עבדתי במע"צ, אני מכיר את מע"צ, אני לא רוצה שייווצר מצב שהגוף החדש מתחיל לקלוט עובדים לא מהגוף הישן, פתאום יהיה לנו בגוף החדש מספר עובדים כזה שלא יאפשר את הקליטה של העובדים מהגוף הישן, את הכמות הדרושה בקליטה של - - - 

<קריאה:>
אני מעריך שזה תרחיש ריאלי ביותר. 

<עופר מרגלית:>
אני מאמין שייקח לו חודשיים, 700 עובדים? אני לא יודע. זה נראה לי תרחיש מאוד קיצוני. עוד פעם, כפי שגם השר אמר, לעניין ההסכמה על כמות העובדים שעוברים, זה טרם סוכם. 

<חמד עמאר:>
אני מפחד שהגוף החדש, אני מתחיל לראות בדיון הזה שהגוף החדש יקום ואז הוא יתחיל לקלוט עובדים חדשים, שהמנהל רוצה שיהיו אצלו, ועם הגוף הישן הוא יחכה והוא יקלוט מהגוף הישן את העובדים שהוא גם רוצה שם וייווצר שהאנשים המקצועיים, שהיו צריכים לקלוט אותם בגוף החדש, ימצאו את עצמם בחוץ. 

<קריאה:>
תקופת הביניים הזאת היא קריטית. ייקחו אנשים שאנחנו לא יודעים מי הם, ללא מכרז. 

<חמד עמאר:>
בדיוק. לתקופת הביניים צריך עכשיו לקבוע כמה עובדים מהגוף הישן צריך לקלוט, ומה האחוז של העובדים מהגוף הישן שצריכים להיות בגוף החדש. 

<עופר מרגלית:>
תקופת הביניים, לא מדובר פה על תקופה שבה יקלטו - - - גם בתרחיש ריאלי, אפשר לשאול פה את כל האנשים שיותר עוסקים בתחום, הוא לא ייקח 700 עובדים בתקופה הזאת, זה תרחיש מאוד מאוד לא סביר, הוא לא ימלא את הגוף תוך חודשיים. הוא אמור לעשות את ההנהלה ולהקים את המוסדות שיכולים לתפקד ומרבית העובדים ייכנסו גם בהמשך התהליך. לא ביום אחד מקימים את כל הגוף. 

<חמד עמאר:>
לא מדברים על יום אחד. 

<עופר מרגלית:>
אנחנו מדברים על תקופה מאוד קצרה. 

<חמד עמאר:>
הגוף החדש שיקום לא יקלוט מהגוף הישן בכלל עובדים בתקופת ההקמה? 

<עיסאווי פריג':>
הוא יקלוט. 

<עופר מרגלית:>
לא, אמרנו שבמספר הזה - - - 

<חמד עמאר:>
הוא אומר לא. 

<היו"ר קארין אלהרר:>
הוא לא אמר לא. זה עדיין במשא ומתן, הוא לא אמר, לא לא ולא כן. 

<עופר מרגלית:>
זה עדיין במשא ומתן, חברים, יש לנו עוד פער שם. אין לי מה להגיד לך לגבי המספר. 

<עיסאווי פריג':>
עופר, אני רוצה לחדד משפטים שאמרת לפרוטוקול. אתה אמרת, הוצאות ההקמה של המשדר הציבורי החדש יבואו מהאוצר במימון מהנכסים שאנחנו קולטים מהרשות הקיימת, זה נכון? 

<עופר מרגלית:>
נכון. 

<עיסאווי פריג':>
כשאתה אומר במימון מהנכסים, ממכירת הנכסים של הרשות, שהאוצר הולך למכור את הנכסים של הרשות ולקחת חלק מהכסף למימון הוצאות ההקמה, אכן? 

<שר התקשורת גלעד ארדן:>
לא, הוא לא יחכה עד המכירה, הוא יצטרך לתת הלוואת גישור.

<עופר מרגלית:>
נכון.

<עיסאווי פריג':>
הלוואת גישור. אני רוצה להבין, אני רוצה לשמוע את זה - - - 

<חמד עמאר:>
אז כמה תקציב של ההקמה יהיה? 

<עיסאווי פריג':>
אי אפשר לדעת.

<חמד עמאר:>
מה אי אפשר לדעת? אתה הולך להקים גוף, אתה לא יודע מה התקציב שלך? 

<עיסאווי פריג':>
חצי מיליארד שקל. 

<אופיר טל:>
לא, לא, סליחה, יש כאן בעיה מהותית. 

<חמד עמאר:>
מה אי אפשר לדעת? מה התקציב של ההקמה? 

<שר התקשורת גלעד ארדן:>
אבל, חמד, למה אתה כועס? 

<חמד עמאר:>
לא, אתה אומר 'אי אפשר לדעת', אין דבר כזה. אני הולך להקים גוף חדש, איזה תקציב קבעתי לגוף החדש שאני הולך להקים? 

<עופר מרגלית:>
מופיע בדוח ועדת לנדס ובדוח עבודת הייעוץ הערכה הכי עדכנית של עלויות ההקמה לפי מה שידוע כעת. העבודה היותר מעמיקה נעשית גם בימים אלה. 

<חמד עמאר:>
לפני שנחוקק את החוק ונגמור אותו אנחנו נדע כמה - - -

<שר התקשורת גלעד ארדן:>
לא, כמה עלות ההקמה. זה היה סביב 300, משהו כזה. האוצר יעמיד סדרי גודל של 300 מיליון שקל. 

<חמד עמאר:>
להקמה של ה - - - 

<עופר מרגלית:>
בדיוק, זה מעבר לתקציב. זה כרגע ההערכה הכי מדויקת שיש לנו, זה במסגרת העבודה של חברת הייעוץ, שממשיכה לעבוד בימים אלה להגיע להערכה יותר מדויקת. 

<משה שגב:>
מה שמדאיג אותי זו ההלוואה, הלוואה זה דבר מאוד מאוד - - -

<שר התקשורת גלעד ארדן:>
לא, זו לא הלוואה שהוא הולך לחתום הסכם הלוואה, הוא לוקח בחשבון, ברגע שהחוק עובר, הרי קבוע בחוק שהנכסים הנדל"ניים חוזרים למדינה, הוא יודע להעריך היום, גם בצורה השמרנית ביותר כמה בערך זה שווה ולכן על בסיס ההכנסות שאמורות להיכנס משם הוא רגוע לתת היום - - - זו לא הלוואה שעכשיו נחתום וצריך להחזיר לו אותה. לא צריך להחזיר לו אותה, אלה עלויות הקמה, נוסף על עלות ההפעלה השוטפת של הגוף הזה, שהיא הוערכה ב-700 מיליון שקלים בשנה. האוצר לא יכול רק לקחת את הציוד והנדל"ן הישן ולא לתת תקציב להקמת המשדר החדש. 

<אופיר טל:>
יש כאן משהו לא הגיוני - - -

<שר התקשורת גלעד ארדן:>
או לא שהבנת. תמיד תשאיר איזה פתח שאולי לא הבנת וזה כן הגיוני. 

<אופיר טל:>
אני מקבל את ההערה. או שיש משהו לא הגיוני, או - - -

<שר התקשורת גלעד ארדן:>
או שאני לא מבין. 

<אופיר טל:>
אנחנו בעצם אומרים פה בחוק, החוק כרגע, כמו שהוא מנוסח, אומר שנכסי רשות השידור עוברים למדינה, פירעון החובות שהמפרק עושה וגובה את כל הכסף עובר למדינה. אני לא מבין למה המדינה נותנת לגוף - - - הרשות החדשה לא נהנית מהסכומים האלה, אומר פה עופר, זה מהנכסים שיימכרו, הנכסים האלה הולכים למדינה, למה זה צריך להיות הלוואה? 

<שר התקשורת גלעד ארדן:>
זו לא הלוואה, זה גישור. זה מענק גישור. 

<אופיר טל:>
אתם אומרים שזו הלוואה, הרגתם את הגוף לפני שהוא התחיל לעבוד. 

<שר התקשורת גלעד ארדן:>
זו הלוואה. אז אמרתי לך שלא הבנת. אני הסברתי טוב. 
<קריאה:>
זה האוצר מלווה לעצמו. 

<עיסאווי פריג':>
אמרנו, זו בריכה, הכול בא לבריכה והצינורות יוצאים מהבריכה, נכון, עופר? אז ה - - - יתווספו לבריכה. 

<ברוך אסקרוב:>
גברתי, למרות שהעניינים האלה לא נפתרו אני רוצה לחזור לנקודה שהועלתה בקשר לעבודה מאורגנת. נשמעה פה עמדה מהממשלה שאין לזה תקדים בהסכמים אחרים, אני חושב שזה לא צריך להיות האור המנחה, כאן הרי יש הסכם חדש, דבר שני, תקדים שמבורך, זה בכלל לא צריך להיות שיקול. אם אנחנו רוצים להכניס נאורות בתאגיד שידור ציבורי, אז יכולים לתת קו מנחה שלא יהפוך על ידי הצד השני לזכות וטו שתטרפד אולי את ההקמה. אפשר להבין את דברי השר. אפשר למצוא את הניסוח שמגשר, אבל מנחה את ההנהלה. הבעיה הייתה לא עם העובדים, יש לנו זכויות להתאגד ונתאגד, מי שיהיה שם, אבל צריך להנחות את ההנהלה שהמחוקק מצפה ממנה שהיא תעודד את העבודה המאורגנת. 

<אתי בנדלר:>
באיזה דרך מעודדים את ההנהלה? 

<אופיר טל:>
- - - הסכם קיבוצי. 

<אתי בנדלר:>
זה לא עידוד, זה - - -

<ברוך אסקרוב:>
גברתי, כמו שיש כללי אתיקה. לא אומרים מה הם, אבל אומרים 'אתם תעבדו עם קוד אתי', זה יהיה ארגון שיש בו קוד אתי, לא יהיה הפקר. אותו דבר גם את זה, בדיוק באותה רוח, רוח מנחה כדי הדירקטוריון, בגלל מצוקה כלכלית, או מתח כלכלי שהוא יחיה איתו, לא יטה לעניין הזה, שהחוק השאיר לו פתח רחב בעניין הזה, שהוא יכול גם ללכת לעובדי קבלן, או להוריד את הבסיס, כי לדבר הזה יש השפעה ישירה על איכות השידור הציבורי, על מה שמקבל הצופה והמאזין. אם יש לו עיתונאי שיודע שהוא עובד והוא מוגן לעשות את עבודתו המקצועית, או שהוא צריך לשקשק ולהיות פתוח לאיומים, להפחדות מבית ומבחוץ. 

<אופיר טל:>
אני חייב להגיד שאני לא מבין למה הנאורות צריכה להיות כאן או בדוח ועדת לנדס, שהוא אומר שיהיה פה תקדים, יהיה פה פעם ראשונה שמסדירים את זכויות היוצרים והמפיקים. הנאורות הזאת היא רק כלפי המפיקים שבמקרה יושב ראש הוועדה הוא בעל חברת הפקות ואין נאורות כלפי עובדים. עובדים זה הלב של המקום הזה, לא יעזור כלום, המשדר הציבורי בסופו של דבר - - -

<שר התקשורת גלעד ארדן:>
באיזה הקשר אתה אומר את זה? 
<אופיר טל:>
אני אומר שכשאנחנו מדברים על נאורות ואנחנו לא נותנים פתח לזה, פתח אמורפי זה בסדר, אבל אם אנחנו לא מקבעים את זה שהעובדים יועסקו בהסכם קיבוצי אין פה נאורות. אני מצטער. הנאורות היא חד צדדית כלפי המפיקים, אני לא מחייב אותך להגיד - - -

<חמד עמאר:>
למה למפיקים? מחייבים אותם כי - - -

<אופיר טל:>
כן. אנחנו קראנו את דוח ועדת לנדס, דוח ועדת לנדס אומר בפירוש שאנחנו נעשה פה תקדים, נעשה פעם ראשונה שזכויות היוצרים יתחלקו ביחד עם המפיקים, שיהיה משהו חדשני, נאור, כמו שאתם רואים פה, משהו נאור וחדש. אז משהו נאור וחדש, כולל משהו נאור וחדש גם כלפי העובדים. וזה לא כזה חדש. אם הנמלים וחברת החשמל יכולים לכפות עליכם, כי יש להם יותר כוח ארגוני, לא לעשות שום דבר בלי הסכם קיבוצי, אתם לוקחים פה גוף שלעובדים שלו אין כוח לכפות את זה ואפילו - - -

<שר התקשורת גלעד ארדן:>
דרך אגב, באמת לא קרה בנמלים שום דבר בסוף. 

<אופיר טל:>
בגלל הכוח שלהם. פה הגוף הוא לא חזק - - -

<שר התקשורת גלעד ארדן:>
אז מה זה מוכיח? 

<אופיר טל:>
העובדים לא מספיק חזקים כדי למנוע את זה מכם. מה שאנחנו אומרים, תקימו את הגוף החדש, אנחנו לא מתנגדים לזה שיהיה גוף חדש, אנחנו מבינים את הצורך ברפורמה ברשות השידור, העובדים פה לא אומרים ש'לא צריך לפטר עובדים, הכול נהדר, הכול יעיל, הכול בסדר'. לא אומרים דבר כזה, אנחנו מסכימים לפיטורים מסיביים מאוד, אנחנו מסכימים לשינוי בגמישות הניהולית. זה הסכם רפורמה, שינוי הגמישות הניהולית באופן מוחלט, נותנים להנהלה את הכלים לנהל, מסכימים גם להוצאה חלקית, לא מלאה, של שידורים החוצה. לא יכול להיות שאחרי שנותנים את כל הדברים האלה אתם באים ואומרים, 'אה, יש חוק הסכמים קיבוציים'. חוק הסכמים קיבוציים, עם כל הכבוד לו, לא הגן על העובדים בכל ענף התקשורת. העובדים בענף התקשורת הם פרילנסרים, חלקם הגדול פרילנסרים שמועסקים לשלושה חודשים, פעם פה, וחצי שנה לא מועסקים בכלל. המצב הזה לא יכול להיות בגוף שידור ציבורי, ובמיוחד זה צורם שאתם הלכתם ועשיתם תקדים. אומר פה האוצר שלא יהיה תקדים. עשיתם תקדים עם זכויות היוצרים. למה זה צריך להיות נאור כלפי חברת ההפקות שיושב ראש הוועדה הוא בעל חברת ההפקות ולא יכול להיות נאור כלפי העובדים? זה הבסיס של הבסיס ובאמת אני אומר, לא רק ברמה המשפטית, ברמת זכויות העובדים זה נראה רע, אני מצטער. 

<רותם אברוצקי:>
אני  רוצה לסגור את העניין הזה - - -

<אופיר טל:>
אל תסגור. 

<רותם אברוצקי:>
סגירה עקרונית. צריך להבין, באמת יכול להיות שזה לא הופנם, מה קורה בשוק התקשורת. חלק מהתפקידים או חלק ניכר של התפקיד של השידור הציבורי זה לפתור איזה שהוא כשל שוק. אנחנו נמצאים בענף מתמוטט, התקשורת היא בענף מתמוטט ואנחנו מקיימים כאן דיון. שימו לב מה קורה עם ערוץ 10, יכול להיות שתוך חודש אין ערוץ 10, מה קורה עם כל העובדים שלו? אנחנו מדברים על עיתונאים בכל כלי התקשורת שהם מאוימים, אפשר לפטר אותם בקלות. גם בשידור הציבורי, לאורך השנים, היו עיתונאים שניסו לפטר אותם. אני אומר לכם, אם לא הייתה הגנה של הסכם קיבוצי קרן נויבך הייתה מפוטרת, תזכרו את זה. ההסכם הקיבוצי הוא חשוב לנו גם כדי לעשות עיתונות, כדי שהעיתונאים שלנו יהיו חזקים והם יוכלו לדבר. יש עוד עיתונאים ברשות השידור היום שמה שמגן עליהם זה הסכם קיבוצי ואם לא הסכם קיבוצי, אז אווירה של הסכם קיבוצי, כי יש גם כמה עובדים על חוזים אישיים, אבל אותם דינים בגדול חלים עליהם. 
תזכרו את זה, יש פה עניין עקרוני, ולכן לבוא ולקבוע שהעובדים העיתונאים יועסקו באמצעות הסכם קיבוצי זו גם אמירה ערכית. תזכרו את זה, זה חשוב מאוד. 
<עיסאווי פריג':>
כבוד היושבת ראש, אני רוצה להוסיף עוד משפט. השר, אם זכור לך, קיימנו לפני שבוע דיון עם רם לנדס ובלינקוב, ושם נאמר, וזו אמירה שהדאיגה אותי, שהוא למד מהניסיון של אחרים בתהליך של פירוק והוא ציין את מע"צ במיוחד והוא אמר שאחד הלקחים ששמענו ואנחנו הולכים ללמוד מזה, שמע"צ, בקליטת 200 עובדים לגוף החדש עשתה את הטעות הגדולה ביותר והיא סובלת מזה, לשם כך אנחנו נזהרים. אז האמירה הזו של רם לנדס מדאיגה אותי לגבי עתיד העובדים שמחכה לנו. 

<משה שגב:>
גברתי, כמו שאת מבינה, העסק הזה באמת הוא עסק נפיץ. מדובר פה בבני אדם בסופו של דבר ואני מבקש באמת מהוועדה לתת את הדעת על העניין הזה, כי זה חייב להיות סגור לפני כן. 

<היו"ר קארין אלהרר:>
באמת אני אומרת לכם - - - לא, אני לא אגיד את זה. 
<יחיאל לימור:>
אני לא רוצה להיכנס לסוגיית ההסכמים הקיבוציים, כי אני לא מייצג אף אחד מהצדדים, אני חוקר תקשורת. אחד מהתחומים שאני חוקר אותם זה התקשורת בישראל, אני חוקר את זה קרוב ל-25 שנים, אולי יותר. התמונה שמתגלה במפת התקשורת היא שחיקה קשה מאוד ברמה המקצועית של האנשים, של העובדים, בכל הרמות, בעיקר ברמה העיתונאית, שהיא תולדה של שחיקת השכר ושחיקת תנאי העבודה. מבחינה זו יש דמיון בין מה שקורה בשוק התקשורת למה שקורה בשוק ההוראה. יורד השכר, יורדת הרמה, משום שאנשים לא נשארים, אין תוחלת מקצועית, אין אופק - - -
<היו"ר קארין אלהרר:>
גם אם לא היית אומר לי שיורד השכר יורדת הרמה, אני לא רוצה שיירד השכר. זו לא השאלה בכלל. 

<יחיאל לימור:>
לא, אני הולך להוסיף כאן דבר נוסף. בשנתיים האחרונות, כתוצאה ממה שקורה בשוק התקשורת, חלק מהדברים הוזכרו כאן, אנחנו עדים לירידה דרסטית במספר התלמידים שנרשמים ללימודי תקשורת במוסדות להשכלה גבוהה. אני לא בא להגן על המוסדות להשכלה גבוהה, לחלוטין לא, אבל התמונה היא כזאת, התקשורת במצבה הנוכחי, ללא אופק תעסוקתי, נתפסת כמקצוע ללא עתיד ואז אנשים באים, עובדים זמן קצר, נוטשים את המקצוע וכתוצאה מזה אנחנו מקבלים אנשים לא מקצוענים, ואם רוצים שידור ציבורי מקצועני, הוא חייב להיות מבוסס על אנשים בעלי רקע מקצועי, ידע מקצועי וניסיון מקצועי, בחברה כמובן רמת מתחים.

אבל פה אני רוצה להוסיף עוד הערה אחת, ברשותך, גברתי. מזה חודשים אני עוקב אחרי כל התהליך, מהרגע שהוקמה ועדת לנדס עד הרגע שהחוק הוקם ואני עוקב אחרי כל גלגוליו ואני חייב להודות שעד היום לא הצלחתי למצוא תשובה לשאלה שמעסיקה את כל העולם המערבי מזה 20 שנה, למה צריך שידור ציבורי ומה התפקידים שלו. מה שכתוב בחוק, אני אשתמש בביטוי קצת בוטה, זה אוויר חם, זה לא אומר מה זה שידור ציבורי. יש שתי גישות בעולם למה זה שידור ציבורי, גישה אחת אומרת ששידור ציבורי, אם נצטט את המנהל הראשון של ה-BBC, ג'ון ריפ, שהשידור הציבורי צריך להיות הכנסייה החילונית של המדינה שתחת כנפיה מסתופפת כל האוכלוסייה, כדי להשיג את זה צריך לרדת למכנה המשותף הנמוך ביותר, האח הקטן, או השף הגדול. את זה השידור הציבורי לא רוצה לעשות. הגישה השנייה אומרת שהשידור הציבורי צריך לתת מענה לצרכים הלא מסופקים של קבוצות אחרות. במילים אחרות, פירושו של דבר אין רייטינג, כי גם היום הערוץ הראשון, עם כל הכשלים שלו, ואני לא נכנס בכלל לבעיות הניהוליות, כי אני מכיר את כל הבעיה ואת המחלות של זה, ברגע שיחליטו שהוא צריך לתת מענה לצרכים הלא מסופקים, פירוש הדבר שידור ציבורי שנדון לכישלון מלכתחילה. אלא אם כן - - -

<שר התקשורת גלעד ארדן:>
האם יכול להיות גם גישה שלישית שמשלבת בין הדברים? 

<יחיאל לימור:>
קשה מאוד. עובדה היא שכשאנחנו לוקחים את הנתונים של EBU שבין השאר רם לנדס הביא בדוח שלו, אנחנו רואים שאין מדינה אחת שהשידור הציבורי מוגדר כרלוונטי ליותר מ-45% מהאוכלוסייה, מדוע? למה אנחנו שומעים באנגליה כל שנה קריאות לבטל את האגרה ולסגור את ה-BBC? בניגוד לאגדות? כל שנה בפרלמנט באנגליה אומרים 'תבטלו את האגרה'. כשהקימו את ערוץ 4 הבריטי - - -

<שר התקשורת גלעד ארדן:>
הפרלמנט, השאלה אם בציבור. בפרלמנט תמיד יהיו קריאות להוריד מסים ואגרות. 

<יחיאל לימור:>
מר ארדן, הציבור עוד הרבה יותר גרוע. חלק מהשבתונים שלי אני מבלה באנגליה, כי זה היעד המועדף עליי ואני שומע מה האנגלים אומרים, 'מי רואה את ה-BBC בכלל?' אנחנו מקבלים את השידורים הזרים של ה-BBC, את הטובים, אבל באנגליה זה אותו הדבר. ופה אני רוצה להדגיש נקודה אחרת, כשדנו על הקמת ערוץ 4 הבריטי, וחבל שלא קיימנו דיונים כאלה בארץ, כי אחת מקודמותיך בכלל לא רצתה את זה, דיונים מהסוג הזה, הדיונים נמשכו שמונה שנים בשאלה מה צריך להיות ערוץ 4, וכשהקימו את ערוץ 4 אמר המנהל הראשון שלו, ג'רמי אייזיק, 'אם אני אעבור את 9% רייטינג, אני אראה בזה כישלון. אני לא הולך על רייטינג, אני הולך על סיפוק צרכים ומתן מענה לקבוצות אחרות'. חוק רשות השידור בנוסח הקיים שלו הולך לכיוון הרייטינג, כי מי שמנהל אותו זה אנשי כספים, הוא נמדד בכספים ו - - -
<שר התקשורת גלעד ארדן:>
למה אתה אומר את זה? זה לא נכון. למה אתה אומר שמי שמנהל אותו הם אנשי כספים, כשיש רק שניים כאלה מתוך 11 בדירקטוריון? 

<יחיאל לימור:>
לא, התפיסה היא תפיסה כלכלית, אבל תרשה לי רגע רק לסיים. אני הייתי מאוד שמח שבחוק הזה ייקבע שהשידור הציבורי לא צריך להתמודד ברייטינג. 

<היו"ר קארין אלהרר:>
אני רוצה לקטוע אותך, פרופ' - - -

<חמד עמאר:>
המטרה של השידור הציבורי שהמצוין יצליח, לא כלי מדידה. 

<יחיאל לימור:>
בדיוק, לא כלי מדידה. 

<היו"ר קארין אלהרר:>
סליחה, פרופ' לימור, אני מעריכה את זה שהגעת היום ואני שמחה שאנחנו שומעים את הדברים שלך, הדיון בעניין של מה יהיה הכלי והאם רייטינג זה המבחן או לא, הוא דיון שנערך כאן, לדעתי, למן היום הראשון ודובר בו רבות. אני באמת חושבת שבשלב הזה שאנחנו מדברים על סעיף תחולה זה פחות רלוונטי. 

<יחיאל לימור:>
יכול להיות, אבל הם הזמינו אותי להיום. 

<עיסאווי פריג':>
אבל מעניין לשמוע את הפרופסור. זה מעשיר את הידע. 
<היו"ר קארין אלהרר:>
אני לא אמרתי שזה לא מעניין, שמעת מדבריי שזה לא מעניין? אמרתי שאני שמחה שהוא הגיע, אבל אנחנו - - -

<יחיאל לימור:>
אם מותר לי להוסיף עוד הערה אחת. 

<היו"ר קארין אלהרר:>
אפשר גם היום עד 12 בלילה, עיסאווי. 

<עיסאווי פריג':>
מה לעשות, אומרים שחברי הכנסת לא עובדים, אז אני התעקשתי להראות שאנחנו עובדים. 

<היו"ר קארין אלהרר:>
נכון וטוב שכך.

<יחיאל לימור:>
אם מותר לי עוד שלוש הערות, כיוון שאני לא מגיע לכל ישיבה. אני עובר על הצעת החוק, אני מתייחס לשידורים בערבית. ממש לא ברור לי איך אפשר להחזיק ערוץ בערבית ב-20 מיליון שקל לתכניות. אני ראיתי את ההערה שלך שזה לא כולל שכר. גם ב-20 מיליון שקל אי אפשר להחזיק ערוץ. אגב, לא ברור לי אם זה ערוץ שמיועד לערביי ישראל, לחברה הערבית בישראל, האם הוא מיועד לערביי השטחים או האם הוא מיועד לערביי מדינות ערב. זה לא עולה מתוך החוק. לא ברור לי גם איך מחזיקים - - -

<עיסאווי פריג':>
לא קיבלנו תשובה סופית מהשר לגבי הסוגיה הזו. 

<יחיאל לימור:>
אני קראתי ואני לא מבין את הנושא הזה. 

<חמד עמאר:>
כשנגיע לסעיף אנחנו נדון בזה. 

<יחיאל לימור:>
נושא נוסף. כשאני רואה את התחשיבים הכלכליים על איך הגוף הזה ימומן אני מוכרח להודות שחייכתי בציניות רבה מאוד בשבועות האחרונים. הייתי שותף עם כמה מעמיתיי לאקדמיה בדיונים על הקמת ערוץ 10, אנחנו טענו פעם אחר פעם שכל התחשיבים הכלכליים שעל בסיסם מתבסס ערוץ 10 או משרד האוצר, הם חסרי שחר ובלתי בדוקים. סליחה שאני פוגע באנשי האוצר, אבל זו העבודה שאתם עשיתם. אנחנו אוכלים עד היום את הצרות של ערוץ 10. לא ברור לי איך בונים היום חוק עם מסגרות תקציביות ותחזיות הכנסה כאשר כל עתיד הפרסומת באמצעי המדיה השונים בכלל לוט בערפל. דברו עם אנשי פרסום, תשמעו שהם לא יודעים מימינם ומשמאלם. התקציבים מתפזרים, לא יודעים בכלל איך לעבוד בתחום הזה, צופים 120 מיליון, או 100 מיליון, ממש לא ברור לי. 
<שר התקשורת גלעד ארדן:>
ואתם כן יודעים? 

<יחיאל לימור:>
ודאי שלא. 

<שר התקשורת גלעד ארדן:>
אז מה עושים כשיש חוסר ודאות? 

<יחיאל לימור:>
אתה שואל אותי מה עושים? בתשובה אחת, לא עושים ועדת לנדס בחאפ, לא עושים חוק בחאפ. סליחה. כי שמונה שנים, לא בכדי הזכרתי - - - 

<שר התקשורת גלעד ארדן:>
ומה כן עושים. 

<יחיאל לימור:>
לא בכדי הזכרתי, שמונה שנים ישבה הוועדה על ערוץ 4. אני לא רוצה להיכנס לסוגיה של - - -

<שר התקשורת גלעד ארדן:>
פשוט נחכה עד שהעתיד יגיע ובינתיים נישאר עם הדבר המעולה שקיים ונמשיך להזרים מיליארדים - - - 

<תמנה עורב:>
פשוט תמנו הנהלה אחרת. אם יש כאן בעיה עם ההנהלה, תמנו, אתם הממשלה אחראים על ההנהלה. יש הנהלה לא מתפקדת, החלטתם ככה, לכן אתם עושים את החוק הזה, אז פשוט תקראו ותדיחו את ההנהלה הקיימת ואולי אפשר לתקן. 

<יחיאל לימור:>
אתה שאלת אותי מה עושים. אני אתן לך דוגמה, בסוגיית החדשות המאוחדות, טלוויזיה, רדיו ואינטרנט, היא סוגיה סבוכה מאוד. ב-BBC עצמם חלוקים. ההנהלה מאוד מבסוטה, כי היא חסכה כסף, אתה שואל את עובדי המקצוע באנגליה הם אומרים דברים קשים מאוד על התפקוד. הוא לא נבדק בצורה יסודית, הוא לא נבדק בצורה מקצועית. אין לי תשובה, אני רק אומר שיש פה סוגיה. דנה קודם ביקשו תשובות, אין תשובות, קודם כל יש שאלות שצריך לבדוק אותן. דומני שלא נעשו בדיקות.

יש לי עוד בקשה אחת, כיוון שאני פה כבר. החוק מדבר על הארכיון של גוף השידור החדש. אני מאוד הייתי מבקש שייקבע בחוק שהחומר הארכיוני יעמוד לרשות חוקרים ואנשי מדע לצרכי מחקר, חינם, ללא תשלום. מדוע אני מדגיש את זה? משום שרוב המחקרים שנעשים בתחום של תקשורת נעשים על ידי אנשי מדעי הרוח והחברה, שאין להם תקציבי מחקר והם צריכים לשלם את זה מכיסם. מכיוון שהם פועלים לטובת הציבור הייתי מבקש שזה ייקבע בחוק, שארכיון רשות השידור יעמוד לרשות חוקרים. אפשר לקבוע כללים, מי רשאי, איך רשאי והחומר שיעמוד כמו ארכיון המדינה, חופשי ופתוח. 
<אתי בנדלר:>
זו בדיוק הבעיה מה זה שימוש מסחרי. 

<יחיאל לימור:>
לא לשימוש מסחרי. 

<שר התקשורת גלעד ארדן:>
אם לאוצר אין התנגדות בנושא הזה, אני חושב שאנחנו נוכל לעשות שם הבהרה. 

<יחיאל לימור:>
אין לזה משמעות תקציבית. 

<אתי בנדלר:>
אין הגדרה מה זה שימוש מסחרי. ברגע שמתירים להם היום לעשות את זה הם גובים תשלומים. מה לעשות. 

<יחיאל לימור:>
זו בדיוק הבעיה. 

<אתי בנדלר:>
הם מפרשים שכל שימוש שאיננו שימוש אישי כשימוש מסחרי. 

<היו"ר קארין אלהרר:>
יש לכם התנגדות שלצרכי מחקר זה יהיה בחינם? 

<אתי בנדלר:>
לא בחינם, עלות התפעול בלבד.  

<קריאה:>
כמו השימוש של הציבור. 

<אתי בנדלר:>
אז צריכים להבהיר את הנוסח. 

<שר התקשורת גלעד ארדן:>
אין בעיה, תוסיפי סעיף. אז עכשיו אתה תשנה את הדעות הקודמות שלך? 

<יחיאל לימור:>
אני חושב שלנו יש ויכוחים הרבה שנים קודם. 

<היו"ר קארין אלהרר:>
מוסיפים לנוסח, כי זה לא מסחרי. 

<עיסאווי פריג':>
מוסיפים לנוסח זה לא מעלים את הסעיף לדיון מחדש? 

<אתי בנדלר:>
לא, אנחנו נוסיף הגדרה, לעניין זה שימוש לצרכי מחקר ומדע לא ייחשב לשימוש מסחרי. זה הכול. 

<יחיאל לימור:>
ויהיה ללא תשלום. 

<אתי בנדלר:>
לא, זה יהיה עלות תפעול. 

<יחיאל לימור:>
לא. אני אומר לך למה אני מתעקש על זה. כי רוב - - - 

<היו"ר קארין אלהרר:>
לא, אדוני, מה זה מתעקש? אתה מתעקש שזה יהיה חינם חינם? 

<יחיאל לימור:>
כן, אני אומר לך - - -

<היו"ר קארין אלהרר:>
זה לא יקרה. אני עוצרת אותך, חבל. 

<יחיאל לימור:>
אני אומר לך גם מדוע. 

<היו"ר קארין אלהרר:>
אבל זה לא משנה, אני אומרת שיש עלות תפעולית שאין מי שיממן אותה. אנחנו מכבדים את זה ה - - - 

<יחיאל לימור:>
רק להסביר.

<היו"ר קארין אלהרר:>
אתה יכול להסביר, אבל זה לא ישנה את הדבר.

<יחיאל לימור:>
רק דבר אחד. חוקרים שעובדים במדעי הרוח והחברה, אין להם - - -

<היו"ר קארין אלהרר:>
לחוקרים יש קרנות - - -

<יחיאל לימור:>
אין קרנות מחקר. גברתי, אין. זה להוציא מכיסנו הפרטי את הכסף. לכן אני מציע - - -

<היו"ר קארין אלהרר:>
לפקולטות יש קופה קטנה. באמת נו. 

<יחיאל לימור:>
אז באמת, אני נורא מצטער, זה לא נכון.

<היו"ר קארין אלהרר:>
אני מגיעה מהאוניברסיטה, אני מכירה את הנהלים.

<עיסאווי פריג':>
מה אתה מציע? 

<יחיאל לימור:>
שהחוקרים יוכלו לקבל את החומר ללא תשלום. 

<עיסאווי פריג':>
נו, הוא קיבל, לא מסחר. 

<היו"ר קארין אלהרר:>
לא, הוא רוצה באפס תשלום ויש עלות תפעולית. 

<עיסאווי פריג':>
אני קצת חולק עליך, צריך עלות תפעול. 

<יחיאל לימור:>
אם צילום ניחא, אבל לא דברים - - -

<עיסאווי פריג':>
ברגע שאתה כותב ללא תמורה אתה צריך את העלות המינימלית. צריך להיות חסם בפני חוקר - - - איך מתקדמים בתחולה? 
<היו"ר קארין אלהרר:>
אני מעלה את זה להצבעה, בדיוק שאלת שאלה במקום. 

<עיסאווי פריג':>
ומה סוכם לגבי ההגנה שאנחנו רוצים לתת לעובדים? מה השר מציע? בינינו לבין עצמנו - - - 

<איתי לנדסברג נבו:>
בעניין הזה יש לי הערה. הערה אחת בעניין הזה. 

<היו"ר קארין אלהרר:>
אחרונה, לא יישמעו עוד הערות בעניין. 

<איתי לנדסברג נבו:>
אני רוצה להסביר את העניין מהזווית של התוכן, לא רק העיתונאים שעוסקים בחדשות. החוק החדש מצפה מעובדי רשות השידור, רפרנטים ומנהלים של התוכן לפקח על הוצאה של 240 מיליון שקל של תוכן. לפקח. מבחינה ציבורית אנחנו מפקחים על הכסף הזה ועל התוכן הזה, אנחנו יושבים בוועדות הסינון, אנחנו בוחרים את ההפקות. הפיקוח על התוכן הזה, 240 מיליון שקל כספי ציבור, אנחנו יושבים בוועדות שבוחרות את התוכן, אנחנו מעבירים את כל תהליכי ההתקשרויות, אנחנו אחרי זה מפקחים על ההפקות עצמן בכל השלבים שלהן וכו'. האנשים האלה שעובדים בפיקוח על התוכן צריכים הגנה, אחרת אתה מציב אותן במצב ש - - - האנשים האלה שמפקחים על התוכן, על הוצאה ציבורית, מפקחים על כסף ציבורי צריכים הגנה, הם לא יכולים לעמוד שם, גם מול יוצרים חיצוניים, גם מול מבקר המדינה, גם מול מערכת הניהול הפנימית בלי שיש להם את שיקול הדעת המקצועי שהוא מוגן, וצריך להבין את זה. הדרישה להוצאת כספים - - -

<היו"ר קארין אלהרר:>
בסדר, אבל זה לא לסעיף הזה. זה אתם מדברים על לראות את עובדי השידור הציבורי כעובדי המדינה, נכון? אני מבינה נכון? 

<איתי לנדסברג נבו:>
לא, דיברתי על מה שאופיר טל דיבר פה ועל מה שחבר הכנסת פריג' מדבר, על ההגנה של העובדים. 

<היו"ר קארין אלהרר:>
בסדר, ההגנה של העובדים, הוא מדבר על משהו אחר. 

<איתי לנדסברג נבו:>
לא, הסכמים קיבוציים מגנים גם על העיתונאים האלה.

<היו"ר קארין אלהרר:>
אני מבינה את מה שאתה אומר, אבל הדברים שאליהם אתה מכוון זה לגבי הערה שעלתה גם בדיונים קודמים, שהייתה בקשה שיראו בעובדים כעובדי מדינה, זה לא העניין הזה. 

<שר התקשורת גלעד ארדן:>
אני רוצה להתייחס גם למה שהעלה חבר הכנסת פריג' ויתר החברים. מתנהל כרגע משא ומתן, אני לא אחזור כל פעם על הסוגיות, הסוגיות לא משתנות. גם לגבי עקרונות מסוימים שיכולים להיכנס בהסכמת המדינה להסכם הקיבוצי העתידי, הם לא חייבים להיות בחוק, יש אפשרות ומדברים עליהם, למיטב ידיעתי, עם ההסתדרות. 

עוד פעם, האווירה קצת השתפרה פה, אני לא חושב שכדאי להעכיר את האווירה ולהכריע היום בנושאים האלה, זה גם לא הכרחי ולא קשור לסעיפים כרגע שדיברנו עליהם. את הסוגיות הללו תמיד חברי הכנסת שירצו, בין אם זה חבר הכנסת פריג' או אחרים, יכולים להעלות עד תום הליך החקיקה. אני אמרתי את עמדתי, אבל כמובן זה קשור גם למשא ומתן, אנחנו נגבש עמדה סופית עד תום הליכי החקיקה. אני מציע להמשיך לאפשר את המשא ומתן גם בנושאים הללו, ואפשר בשבוע הבא, אם נצליח להגיע להסכם, מה טוב, אם לא, יוכלו להעלות כאן החברים את ההצעות שלהם להצבעות. 

<משה שגב:>
גברתי, רק צריך להבין שהחשש שלנו נובע, אנחנו יודעים שמתקיים משא ומתן, אבל בד בבד בשבוע שעבר - - -

<היו"ר קארין אלהרר:>
משה, אני אוריד לך את החשש - - - 

<משה שגב:>
בשבוע שעבר התקיימה ועדה, לצערי ללא נוכחותנו, זו הייתה החלטה שלכם, קיבלנו אותה. הופיע שם מר לנדס - - - 

<היו"ר קארין אלהרר:>
פגישה. 

<משה שגב:>
כן, פגישה. הדברים שלו הם בעצם שמדאיגים אותנו, כי מה שנאמר שם, וזה מוקלט, וכמו שאת יודעת, אנחנו שולטים בטכנולוגיה ויודעים לייצר דברים, והוא אומר שהעובדים הם נטל על התזרים. אז את צריכה להבין שפה החשש הגדול שלנו שאנחנו העובדים זה נטל על הגוף החדש. זאת אומרת שמבחינתנו זה אפס נקלטים. את צריכה להבין מאיפה בא החשש הגדול שלנו. 

<היו"ר קארין אלהרר:>
אני רוצה להפיס את דעתך. אמר השר, ואני מקבלת, אלה דברים באמת הוגנים, הוא אומר שבלאו הכי אנחנו לא מסיימים היום את הקראת החוק, אפשר בכל שלב, והנה נכנס היום תיקון לסעיף הארכיון, אפשר בכל שלב להוסיף עוד דברים. בואו ניתן למצות את המשא ומתן, יכול להיות שהמשא ומתן יהיה כל כך מוצלח מבחינתכם, אף אחד לא שולל את זה, שאתם תגיעו להסכמה בעניין הזה ואם תהיה הסכמה בעניין הזה נרשום אותה בחוק, בסדר? אני אומרת, אנחנו לא סוגרים את הדלת - - -

<משה שגב:>
אני יותר מאשמח. 

<היו"ר קארין אלהרר:>
אז אני מודיעה - - -

<חמד עמאר:>
אני לא חושב שאנחנו כאן נאפשר מצב שכל העובדים של רשות השידור יילכו הביתה. גם השר לא יסכים לזה ולא יאפשר מצב ש-2,000 עובדים יילכו הביתה ויקלטו 700 עובדים חדשים. 

<עיסאווי פריג':>
אם שמת לב למה שהשר אמר - - -

<היו"ר קארין אלהרר:>
רק תן לי להשלים את המשפט. אני מודיעה שעד סוף החקיקה הכול פתוח לעניין של העובדים, תנו למשא ומתן להסתיים קודם, בסדר? 

<משה שגב:>
תודה לך. 

<היו"ר קארין אלהרר:>
תודה. פרופ' לימור. 

<יחיאל לימור:>
ברשותך הערה אחרונה. 

<היו"ר קארין אלהרר:>
חשבתי שהיא הייתה כבר. 

<שר התקשורת גלעד ארדן:>
לא, אלו היו שלוש אחרונות. 

<יחיאל לימור:>
אני מסתכל על החוק וכל פעם - - -

<היו"ר קארין אלהרר:>
לא, אבל זה לא עובד ככה. 

<יחיאל לימור:>
אני יודע, אך כיוון שאני לא אגיע כל יום יש שידור ציבורי אחד שלא מוזכר בחוק - - -

<שר התקשורת גלעד ארדן:>
שיהיה ברור, אגודת העיתונאים, הוא מוזמן שלה, היא יכולה להביא אותך בכל עת. 

<יחיאל לימור:>
הם לא דיברו איתי והם לא יודעים מה דעותיי. 

<היו"ר קארין אלהרר:>
טוב, משפט אחרון. 

<יחיאל לימור:>
שידור ציבורי אחד שלא מוזכר בחוק, שמו הרדיו החינוכי. זה יצור שהוא יצור כלאיים, ספק חוקי, בן של קול ישראל. 

<שר התקשורת גלעד ארדן:>
הוא מדבר על 106. 

<יחיאל לימור:>
תחנות 106 והקרובות לה. 

<שר התקשורת גלעד ארדן:>
מעריך שרוב הנוכחים לא - - - 

<יחיאל לימור:>
כן, תחנות 106, יש כ-50 בארץ כיום ואני מציע לעגן את מעמדן, פעם אחת, מבחינה חוקית, כי הן כיום לא מעוגנות מבחינה חוקית וחוקיותן אפילו - - -

<שר התקשורת גלעד ארדן:>
אז מכוח מה הן - - - אני אסביר. יש תדר שמשרד התקשורת הקצה, 106, אני לא יודע במה זה קבוע, אם זה כללים או תקנות, אינני יודע - - - 

<יחיאל לימור:>
לא זה ולא זה. 

<שר התקשורת גלעד ארדן:>
רשות השידור מקצה אותו למוסדות חינוכיים שיש בהם למשל מגמת תקשורת. ברייכמן יש, יש בהרבה מקומות, המוסד החינוכי בעצם מפעיל תחנת רדיו, היא לא משודרת לכל הארץ אלא לטווח מוגבל של שידורים באותו אזור. זה נועד גם להכשיר אנשים במקצועות התקשורת, לאפשר להם להתנסות - - -

<יחיאל לימור:>
גם. 

<שר התקשורת גלעד ארדן:>
יש לזה חשיבות בעיניי. 

<קריאה:>
- - - שצריך לעגן את זה. 

<עיסאווי פריג':>
יש לך סעיף מחקר, שדיברנו עליו. 

<שר התקשורת גלעד ארדן:>
אני לא בטוח שצריך בחקיקה הראשית. יכול להיות שצריך להסמיך בחקיקה ראשית את הדירקטוריון לקבוע כללים בעניין הזה, למי זה יוקצה, כי יש אליי פניות גם מכאלה שכועסים שלא קיבלו וכאלה שכן קיבלו, כי בסופו של דבר ברגע שהשידור הוא מאוד מוגבל ולא נקלט בכל חלקי הארץ וזה גם לא בהיקף של רדיו אזורי. 

<יחיאל לימור:>
בחלק מהמקרים כן. 

<אתי בנדלר:>
אני רוצה להפנות את תשומת הלב לכך שהוועדה אישרה היום את סעיף 75 להצעת החוק, שמדבר על שימוש בתדרי רדיו ונאמר בין היתר ש'(א) האפיקים ותדרי הרדיו עומדים לרשותה של מדינת ישראל על פי הסדרים בינלאומיים לצורך שידורי הטלוויזיה והרדיו ישמשו – (1) לשידורי תאגיד השידור הציבורי' והלאה, זה לא רלוונטי, והחלק החשוב לעניין הוא סעיף קטן (ב) האומר ש'סדרי החלוקה והשימוש באפיקים ובתדרי הרדיו האמורים בסעיף קטן (א) ייקבעו בידי השר', זאת אומרת זו סמכות שלך, הוסמכת לכך, אם אתה רוצה להעביר את הסמכות הזאת לגבי תאגיד השידור הציבורי - - - 
<שר התקשורת גלעד ארדן:>
זה לא התדרים האלה.

<אתי בנדלר:>
אני מבינה שמדובר על תדרי רדיו. 

<דנה נויפלד:>
לא, יש פה שני דברים שונים. התדר עצמו, איזה תדר זה יהיה, המועצה לא יכולה להחליט שעכשיו היא משדרת בתדר 104 - - -

<שר התקשורת גלעד ארדן:>
כי משרד התקשורת, הוא מנהל את הספקטרום של המדינה. 

<דנה נויפלד:>
נכון, זו המטרה של הסעיף הזה, זה לא נועד למה שהוא אמר. הסעיף הזה נועד לבוא ולהגיד על ההקצאה של התדרים - - -

<אתי בנדלר:>
למה? מדובר כאן גם על השימוש, סדרי החלוקה והשימוש. 

<רינה פרנקל:>
רדיו רק"ע מוגן בחוק במיוחד? 

<אתי בנדלר:>
לא. 

<רינה פרנקל:>
למה לא בעצם? 

<היו"ר קארין אלהרר:>
רגע, אנחנו לא בדיון על הרדיו. ,

<שר התקשורת גלעד ארדן:>
חוץ ממה שמעניין את פרופ' לימור יש עוד בעיות והבעיה היא, למשל, שהיום, גם אם רוצים להקצות תדר ארצי לנושא מסוים ברדיו אין אף גוף שמוסמך. שאלה גדולה אם בכלל יהיה צורך בסמכות הזאת לאור ענייני הרדיו והאינטרנט והשילוב ביניהם. אני חושב שזה נושא מאוד מאוד כבד, זה לא נושא שהייתי רוצה להכריע בו אגב החוק הזה. בכל מקרה התחלתי לעסוק בזה ואני מתכוון, אני אשמח גם להסתייע באקדמיה ולכן אני חושב שגם את עניין ההקצאה של 106, ככל שצריך להסדיר אותה, לא הייתי מציע לעשות את זה דרך החוק הזה, אלא אגב כל החשיבה בכלל של הקצאת תדרים והשימושים ברדיו ארצי. גם היום זה לא ברור אצל מי זה, הסמכות של השימושים, כרגע רשות השידור פועלת בנושא הזה. 

<עיסאווי פריג':>
זה צריך להיות ברשות השנייה, זה אזורי. 

<שר התקשורת גלעד ארדן:>
לרשות השנייה יש אזורי, נכון, אבל היא לא יכולה לתת תדר ארצי. 

<יחיאל לימור:>
אבל מה שקורה בפועל שזה נחשב כתחנות של קול ישראל, ה-50 הללו. אם תיקח אפילו את האתר של קול ישראל, הן מוגדרות כתחנות חינוכיות של קול ישראל. החוק מתעלם מהתחנות האלה, שיש להן פונקציה מאוד מיוחדת. 
<שר התקשורת גלעד ארדן:>
כמו שאתה שם לב, אף אחד פה לא מכיר ולא שמע את ה - - - זאת אומרת לא שכרגע יש סכנה באוויר שיהיו שם תכנים שישפיעו מאוד על הציבור - - - אני מקבל את עמדתך שצריך להסדיר את זה, אני לא חושב שאנחנו מסוגלים או ערוכים או יכולים, אגב החוק הזה - - - אני מוכן להתחיל מיד דיון בנושא הזה של ההסדרה ואם צריך גם להגיש תיקון חקיקה, אבל זה נושא רחב שהוא קשור בכלל לכל עניין ההקצאה. זה שהיום עושים בזה שימוש זה נכון, ההקצאה היא אפילו אובר נדיבה. כמו שאמרת, יש 50 כאלה כבר? 

<יחיאל לימור:>
יש יותר. 

<רינה פרנקל:>
גם בתוך קול ישראל יש רדיו רק"ע שגם לא הוגדר בחוק, אז אני מבקשת גם להגדיר את זה בחוק. 

<היו"ר קארין אלהרר:>
אבל, רינה, אנחנו עדיין לא בתחנות רדיו. 

עורכת דין מרסיה צוגמן.

<מרסיה צוגמן:>
כן. יש לי הערה. בחוק נקבע שהתאגיד החדש יתחיל בשידוריו, ביום שהוא מתחיל בשידוריו עובדי רשות השידור מפסיקים לעבוד, השאלה מה זה להתחיל בשידוריו, זה להתחיל בשידורים 24 שעות ביום? זה שידורים של שעה? שידורים כמו שמשודרים היום ברשות השידור? צריכים להגדיר את זה. 

<רינה פרנקל:>
מדובר רק על הרדיו או גם על טלוויזיה? 

<היו"ר קארין אלהרר:>
כל השידור הציבורי. 

<רינה פרנקל:>
בשפה האמהרית יש תדירות מאוד מאוד נמוכה של שידורים וזה בעצם ערוץ יחיד שיכול לשדר שידורים בשפה האמהרית וזה מאוד מאוד חשוב לקהילה. אז אני מבקשת איכשהו להגביר את השידורים בשפה האמהרית. 

<עיסאווי פריג':>
מה יש לכם להתייחס למה שהיא אמרה? זו נקודה חשובה. 

<רינה פרנקל:>
כי אין עוד ערוץ אחר שמשדר בשפה האמהרית. 

<שר התקשורת גלעד ארדן:>
אני חושב שהשאלה של מרסיה היא שאלה מצוינת ואני לא יכול לתת תשובה ברגע זה, אנחנו חייבים להתייעץ על ההגדרה הזאת. 

<אלעד מן:>
יש לנו אולי פתרון מוצע להציע הגדרה של שידורי ניסיון, כי בפלטפורמות אחרות שהקימו אותן הייתה תקופה של שידורי ניסיון. אפשר להכניס הגדרה לחוק שמגדילה מינימום של נפח שידורים. 

<רינה פרנקל:>
יש, נכון להיום, פעם אחת בשבוע חצי שעה וזה ממש לא מספיק. יש קהילה די גדולה והיא פשוט מחוסרת פה. 

<אתי בנדלר:>
- - - לדעתי כן. אני לא רואה עם זה בעיה גדולה, כי לדעתי לא מדובר דווקא על כל יכולת השידורים. די שהוא מתחיל בשידורים אז זה נכנס לתוקף, לדעתי. 
<עיסאווי פריג':>
מה זה שידורים? כמו שהיא אמרה, שידורי ניסיון? 

<מרסיה צוגמן:>
בסעיף אחר כתוב 'לפחות בשלושה ערוצים', אז זה שידורים בשלושה ערוצים? 

<עיסאווי פריג':>
יש טלוויזיה בערבית, אתי. מאז שהיא קיבלה את הזיכיון עד היום היא משדרת שידורי ניסיון והיא חיה, בסדר, היא בשידור, שידורי ניסיון. 

<עופר מרגלית:>
אבל למה לקבוע את זה ב - - - האופציה להארכה, השר מחליט, אם הוא רואה מה המצב, מה היקף השידורים ואם זה סביר עכשיו להחליט האם הוא בוחן להאריך את התקופה או לא. שזה יהיה להחלטת השר, אני לא מבין למה צריך לקבע עכשיו, שלוש תחנות, שש תחנות, אנחנו לא יודעים בדיוק מה יהיה המצב. אם זה יהיה שידור ראוי ומספיק בנקודה שצריך להחליט על הארכה, למה את צריכה להגדיר את זה? 

<אתי בנדלר:>
כי אם מדובר על כך ש - - - אני חושבת בכל זאת, אני חוזרת בי, זו כן שאלה שהתשובה אליה לא ברורה עד הסוף, משום שאם מדובר על כך, למשל, שערוץ שידורי תאגיד השידור החדש בטלוויזיה יהיו שלושה ערוצים, אם נניח לצורך העניין שרק שני ערוצים פועלים, זה נחשב 'מתחיל בשידוריו'? 

<עופר מרגלית:>
רשום פה, אם נוכח שהוא אינו ערוך, ההחלטה אם אינו ערוך תהיה - - -

<אתי בנדלר:>
אבל הוא לא רוצה לדחות, יבואו שניים שמסוגלים להתחיל בשידורים ואחד לא. 

<עופר מרגלית:>
זו בדיוק ההחלטה שתישאר לשר. 

<אתי בנדלר:>
לא, לא, לא. 

<יחיאל לימור:>
יש לזה עוד משמעות, אתי, שגם אז פוסק הגוף הקודם. 

<אתי בנדלר:>
ברור. 

<יחיאל לימור:>
אז עוד יותר. 

<חמד עמאר:>
אני חושב שאין מקום לתת תשובה עכשיו, כי השאלה היא מאוד מאוד טובה. 

<היו"ר קארין אלהרר:>
אני מסכימה. 
<חמד עמאר:>
את מדברת על ערוצי רדיו, על שלושה ערוצי טלוויזיה, ההחלטה כאן מאוד קשה. 

<היו"ר קארין אלהרר:>
אני יכולה להצביע על סעיף (א)? 

<דנה נויפלד:>
לא, (א) זה העניין. 

<היו"ר קארין אלהרר:>
אז (ב) ו-(ג). אני מעלה להצבעה את סעיף 83(ב) שכותרתו תחילה. 
<אתי בנדלר:>
לסעיף קטן (ב) לא היו הסתייגויות. 
<היו"ר קארין אלהרר:>
מי בעד? מי נגד? אושר פה אחד. 

הצבעה על סעיף 83(ב)
בעד –  רוב
נגד – אין
הסעיף אושר 
סעיף קטן (ג). 
<אתי בנדלר:>
כאן היו ההצעות של חברי הכנסת - - - 

<היו"ר קארין אלהרר:>
חבר הכנסת חמד עמאר ביקש באישור ועדת הכלכלה. 

<אתי בנדלר:>
השר הציע שהוועדה - - - 

<שר התקשורת גלעד ארדן:>
אני מסכים להצעה שלו שבפעם השנייה זה יהיה בהסכמת ועדת הכלכלה. 

<עיסאווי פריג':>
אבל הוא הציע בכנסת. 

<היו"ר קארין אלהרר:>
בוועדת הכלכלה. 

<עיסאווי פריג':>
זה שונה, באישור המליאה או אישור ועדה? 

<חמד עמאר:>
לא, אין דבר כזה אישור המליאה, מה? 

<אתי בנדלר:>
יהיה צורך להקים ועדה מיוחדת חדשה אם תכתבו 'ועדה מיוחדת', ועדה מיוחדת הוקמה לצורך דיון בהצעת החוק, מזה גם שמה. 
<עיסאווי פריג':>
אז מה התיקון? 

<שר התקשורת גלעד ארדן:>
אולי ועדת החינוך? 

<קריאה:>
יש עוד ועדות. 

<שר התקשורת גלעד ארדן:>
תגידי 'אני בניגוד עניינים, אני לא יכולה לענות'. 

<אתי בנדלר:>
לא, אדוני רואה שאני מלווה ענייני תקשורת גם כשזה לא בוועדת הכלכלה, אבל אני חושבת שוועדת הכלכלה היא הוועדה המוסמכת לעניין הזה. 

<היו"ר קארין אלהרר:>
סליחה, אני גם יושבת בוועדת הכלכלה.

<אתי בנדלר:>
אז אם ככה ההצעה  של חבר הכנסת עמאר, שמקובלת על השר, שעל דחייה ראשונה השר ימסור דיווח לוועדת הכלכלה ואם הוא מבקש להאריך בפעם השנייה, אז אישור ועדת הכלכלה. אכן? 
<היו"ר קארין אלהרר:>
כן. 

<עיסאווי פריג':>
בסדר. בשנייה אישור? 
<היו"ר קארין אלהרר:>
כן. אני מעלה להצבעה את סעיף קטן (ג), מי בעד? 

<עיסאווי פריג':>
אז אני מוריד את החלק בהסתייגות שלי, לא צריך, זה מספק אותי.

<אתי בנדלר:>
סעיף (ד) זה משהו אחר, תיכף נגיע. 

<היו"ר קארין אלהרר:>
אני באמצע הצבעה, עיסאווי. מי בעד? מי נגד? עבר פה אחד. 

הצבעה על סעיף 83(ג)
בעד –  רוב
נגד – אין
הסעיף אושר 
לגבי ההסתייגות, מה בסעיף (ד)? 
<אתי בנדלר:>
להוסיף סעיף קטן (ד), ביקש חבר הכנסת פריג'.
<עיסאווי פריג':>
זה קשור ל-(א), אם נגיע ב-(א) להסכמה זה - - -

<אתי בנדלר:>
לא, זה משהו אחר. זה אתה ביקשת להתנות את תחילתו של החוק בחתימת הסכם קיבוצי. 

<היו"ר קארין אלהרר:>
דיברנו על זה. 

<עיסאווי פריג':>
דיברנו על זה רבות ואתם דחיתם את (א) ואני מתאר לעצמי שעוד לא נדון. 

<אתי בנדלר:>
דחיית ההצבעה? 

<עיסאווי פריג':>
כן. 

<אתי בנדלר:>
סעיף (א) נדחה לא בגלל הנושא הזה, (א) נדחה כדי להגדיר מה זה שידוריו, ממש לא קשור להסכם הקיבוצי. 

<עיסאווי פריג':>
תעמידי את זה להצבעה בכל זאת, שיירשם לי ואני רוצה לעשות על זה רביזיה. 

<אתי בנדלר:>
ההצעה של חבר הכנסת פריג' היא שתחילתו של החוק 30 ימים - - - זאת אומרת שהסעיפים הקודמים יהיו מותנים בסעיף קטן (ד) שתחילתו של החוק 30 יום לאחר שייחתם הסכם קיבוצי או הסכמי פרישה מרצון של כלל עובדי רשות השידור בטלוויזיה וברדיו. 

<היו"ר קארין אלהרר:>
מי בעד בהסתייגות של עיסאווי? מי נגד? נפל. 

הצבעה על סעיף ההסתייגות
בעד –  מיעוט
נגד – רוב
ההסתייגות לא אושרה
<עיסאווי פריג':>
אני מבקש רביזיה על זה. 

<חמד עמאר:>
על הסתייגות הוא יכול להגיש רביזיה? 

<עיסאווי פריג':>
למה לא? 

<קריאה:>
יש רביזיה רק על הסעיף. 

<אתי בנדלר:>
הוא מבקש רביזיה על סעיף קטן  - - - על ההחלטה - - -

<עיסאווי פריג':>
אני מבקש רביזיה על סעיף קטן (ד), זכותי, לא? 

<היו"ר קארין אלהרר:>
עיסאווי, למה אתה כועס? 

<עיסאווי פריג':>
לא, כי ראיתי שלא - - - על פי חוק, אני איש חוק, הולך על פי חוק - - - 

<אתי בנדלר:>
אני אבהיר. אם יש הצעה שנדחית, על זה אי אפשר לבקש רביזיה, אפשר לבקש רביזיה על כל הסעיף ועל כל הסעיף עדיין לא התקיימה הצבעה. אם אתה רוצה, אז כשתהיה הצבעה גם על סעיף קטן (א) אתה יכול לבקש רביזיה על כל הסעיף הזה. 

<עיסאווי פריג':>
אני לא יכול לבקש רביזיה על תת סעיף בתוך הסעיף? 

<אתי בנדלר:>
אין תת סעיף, לא היה. אם היה תת סעיף בהצעה הממשלתית אפשר היה, אבל אין סעיף הזה. אתה מבקש להוסיף משהו, ההצעה הזאת נדחתה, אז על זה אין עניין של רביזיה. 

<עיסאווי פריג':>
אם הסעיף היה קיים קודם? 

<חמד עמאר:>
אם היה קיים, יכולת להגיש. אם לא קיים, אתה לא יכול להגיש רביזיה על מה שאתה מציע. 

<אתי בנדלר:>
אתה מגיש הצעה לתיקון החוק, ההצעה הזאת לא התקבלה - - -

<עיסאווי פריג':>
אין בעיה, בסדר. 

<לזר צנדקוביץ:>
סעיף 81, אני מבין שלא הצביעו, אני יכול לשאול משהו עליו? 

<אתי בנדלר:>
אני רק רוצה להשלים, ברשותך, את ההסבר שלי. אתה יכול לבקש לרשום את זה כהסתייגות ואתה יכול בכל שלב לחזור בך מההסתייגות הזאת. במקביל אתה יכול גם לבקש רביזיה על הסעיף כולו אחרי שתהיה הצבעה. 

<עיסאווי פריג':>
בינתיים היא רשומה כהסתייגות.

<לזר צנדקוביץ:>
אני מבקש הבהרה בקשר ל'המועצה רשאית באישור השר לקבוע כללים לניהולו של תאגיד השידור הציבורי ולפיקוח על השידורים'. הפיקוח על שידורים הם על תוכן או של שרשרת ניהול טכני או המבנה? מבחינתי אני שואל את זה מבחינה טכנית, האם זה רק על התכנים, או גם פיקוח על השידור מבחינת שרשרת הניהול? 
<היו"ר קארין אלהרר:>
השר אמר שהוא עדיין בוחן את הסעיף הזה. יכול להיות שכל 'באישור השר' יירד. 

אנחנו מגיעים למינוי האורגנים של תאגיד השידור הציבורי. 

<עיסאווי פריג':>
הדיון המחודש שביקשתי על הסעיפים קודם לתיקונים המהותיים, את יכולה לקיים את זה עכשיו, לפני שממשיכים? 74, 78. 

<היו"ר קארין אלהרר:>
בסדר. הדיון המחודש. 74, סעיף שכותרתו מחקר ופיתוח. מי בעד הבקשה לדיון מחודש? מי נגד? 

הצבעה על הבקשה לדיון מחדש
בעד – 2 
נגד – 2
הבקשה לא אושרה
<עיסאווי פריג':>
כבוד השר, אנחנו דנים בדברים מהותיים, אין שום ניסיון לעכב חוק. באמת. 

<היו"ר קארין אלהרר:>
אבל, עיסאווי, הבקשה נפלה. 

<עיסאווי פריג':>
למה? 

<היו"ר קארין אלהרר:>
כי אני הצבעתי נגד. 

<חמד עמאר:>
2 הצביעו בעד, 2 הצביעו נגד. 

<עיסאווי פריג':>
טוב, יש לי כלים פרלמנטריים אחרים, אני אפעל. 

<שר התקשורת גלעד ארדן:>
אגב, יש לך כלי מאוד קל, אתה יכול לדבר איתי גם. 

<עיסאווי פריג':>
אבל החוק עבר, הצבעתם על הסעיף. אם הסעיף עבר, אני ביקשתי לדבר איתך בפתיחת הדיון. 

<שר התקשורת גלעד ארדן:>
אבל, תסלח לי, אתה החלטת אתמול ללכת הביתה. 

<עיסאווי פריג':>
כי אני חושב, יש החלטת כנסת, ברמדאן מקיימים עד שבע ואתם ניצלתם את זה. 

<שר התקשורת גלעד ארדן:>
מה שאתה עכשיו עושה זה לא הולם ולא - - -

<עיסאווי פריג':>
לא הולם? אז אני אפעל על פי הכלים שיש לי. 

<היו"ר קארין אלהרר:>
עיסאווי, זה לא הוגן, אני עשיתי הפסקה. 

<עיסאווי פריג':>
זה לא הוגן מה שאת עושה עכשיו. 

<היו"ר קארין אלהרר:>
לא, עיסאווי, זה לא הוגן. 

<עיסאווי פריג':>
יש סוגיות מהותיות ואתם מנצלים - - - סליחה, אני אגיד מילה לא הכי - - - זו כוחנות שלטונית. אנחנו מדברים על להעלות דברים מהותיים ואתם מפילים אותם כאילו ניסיון לעכב חוק? 

<היו"ר קארין אלהרר:>
עיסאווי, זה ממש - - - שאלתי אתמול, אמרת לי, 'אני לא צם, תמשיכו'. 

<עיסאווי פריג':>
אני צם, אני לא אמרתי את זה. די. 

<היו"ר קארין אלהרר:>
טוב, אז אני גם שקרנית, בנוסף לזה שיש לי עריצות שלטונית. 

<עיסאווי פריג':>
מה העניין? אתם נכנסים לקטנוניות בדברים קטנים? יש נקודות חשובות שצריך להעלות אותן, כולה שלוש-ארבע דקות לדיון, מה העניין? 

<היו"ר קארין אלהרר:>
בבקשה. 

<שר התקשורת גלעד ארדן:>
אני רק אומר עוד פעם, כדי שהדברים שלך לא יישארו לבד בפרוטוקול. יש לך תמיד אפשרות, גם אם לא היית בדיון אתמול, לפנות אליי ולפנות גם אל היושבת ראש על הנושא הזה. אתה בא אחרי שאנשים נשארו, השקיעו זמן, דיברנו על זה אתמול. תגיד, 'אני רוצה לפתוח' ואחרי זה אתה גם מתלונן שאם בהצבעה חוסמים אותך על פי התקנון. 

<עיסאווי פריג':>
כבוד השר, אני ביקשתי את זה ואני חושב שאם אני אדבר איתך אתה תבקש לפתוח את זה לדיון, נכון? זה אותו תהליך. אז אני חסכתי את זה, הלכתי ישירות לבקש את זה. 

<שר התקשורת גלעד ארדן:>
טוב. 

<עיסאווי פריג':>
בסעיף 74 אני ביקשתי להוסיף - - - 

<היו"ר קארין אלהרר:>
אני הצבעתי בעד. 

<אתי בנדלר:>
את הצבעת בעד? 

<היו"ר קארין אלהרר:>
כן. 

<אתי בנדלר:>
הייתה אי הבנה, יושבת הראש הצביעה בעד, אז הבקשה התקבלה, זה 3 נגד 1. 

<עיסאווי פריג':>
לכבוד השר, בסעיף 74(א) של המחקר כתוב 'תאגיד השידור הציבורי רשאי, באישור ראש המינהל, במסגרת תקציב תאגיד השידור, אני מבקש כאן לשנות 'באישור ראש המינהל עד אחוז מתקציב התאגיד המאושר ובכפוף למסגרת התקציב'. אני רוצה להגביל את זה לאחוז מהתקציב הכולל. במידה שיש לי עודפים באחת השנים אז להפנות את הכול למחקר? אני חושב שמן ההגינות - - -

<שר התקשורת גלעד ארדן:>
הבנתי מה אתה רוצה. 

<עיסאווי פריג':>
זו ההסתייגות שלי - - -

<שר התקשורת גלעד ארדן:>
הוא רוצה להגביל את גודל התקציב שתאגיד השידור יקצה לנושא של מיזמי מחקר ופיתוח. אני לא חושב שצריך להגביל את זה בחקיקה ראשית. עוד פעם אני אומר, אני חושב שזה משהו שצריך להשאיר לדירקטוריון ולהנהלה של הגוף. לא עשינו את זה, לא קבענו כמה הוא יקדיש לרדיו ולא קבענו הוא יקדיש לאינטרנט, אז אני לא רואה סיבה למה לעשות את זה פה. אני מסכים איתך שזו לא המשימה המרכזית של הגוף. הוא לא גוף שנועד להיות רק מעבדה לחקר ופיתוח, זה קודם כל גוף שידור ציבורי מרכזי, אבל כמה צריך בשביל זה - - -

<עיסאווי פריג':>
החשש שלי שאני נותן פתח למועצה, למנכ"ל, ובסיטואציה מסוימת יש לי עודפים, או שאני יכול - - - ואללה, השנה יש לי עודפים של 50 מיליון, להכניס את כל העודפים למחקר ופיתוח משיקולים של - - - אני רוצה ל - - -

<שר התקשורת גלעד ארדן:>
אז בוא נגביל גם את תקציב הכיבוד והארוחות שם. אם יהיה להם עודף של 50 מיליון, אולי הם יבזבזו גם על דברים נוספים לא הכרחיים, לא רק על זה. 

<עיסאווי פריג':>
זה שונה, אני חושב שזה שונה. אתה מדבר על מחקר ופיתוח, אתה מדבר על מיליונים ואני חושב שיש מקום להגביל. זו דעתי. 

<שר התקשורת גלעד ארדן:>
אני מתנגד לקביעה בחקיקה.

<עיסאווי פריג':>
קארין, השר מתנגד, אנחנו נצביע על זה. נצביע או שאני אמשיך ב-78? 
<היו"ר קארין אלהרר:>
לא, צריך להצביע קודם. מי בעד ההסתייגות של עיסאווי? מי נגד? 

הצבעה על ההסתייגות
בעד – מיעוט 
נגד – רוב
ההסתייגות לא אושרה 
<אתי בנדלר:>
אז לרשום הסתייגות? 

<עיסאווי פריג':>
כן, הסתייגות.  

<אתי בנדלר:>
לעניין סעיף 74 ההסתייגות נדחתה, אבל כיוון שהסעיף נפתח צריך לאשר אותו מחדש. 

<היו"ר קארין אלהרר:>
אז אני מעלה להצבעה את סעיף 74. מי נגד? עיסאווי אתה נגד? 

<עיסאווי פריג':>
נמנע. 

<היו"ר קארין אלהרר:>
הסעיף עבר. 

הצבעה על סעיף 74
בעד – רוב 
נגד – מיעוט

נמנע – 1

הסעיף אושר
אני צריכה להצביע על הבקשה שלך להסתייגות. 

<שר התקשורת גלעד ארדן:>
לא, לדיון מחדש בסעיף. 

<היו"ר קארין אלהרר:>
כן, לדיון מחדש. מי בעד? מי נגד? הבקשה התקבלה. 

הצבעה על הבקשה לדיון מחדש
בעד – רוב 
נגד – מיעוט
הבקשה לא אושרה 
<עיסאווי פריג':>
סעיף 78. 78(א) כתוב ככה, 'שודרה הודעת חירום בשידורים של תאגיד השידור הציבורי בשפה העברית, תשודר סמוך ככל האפשר', אני רוצה לבטל את 'סמוך ככל האפשר' ובמקום זה יבוא 'באותו זמן'. 

<שר התקשורת גלעד ארדן:>
מיד לאחר. 

<עיסאווי פריג':>
באותו זמן. כשאני משדר הודעת חירום בעברית אני צריך לשדר בערבית. מה זה סמוך ככל האפשר? 

<שר התקשורת גלעד ארדן:>
בסדר, אז מיד. אי אפשר באותו זמן בשתי שפות. אדם שומע בשפה אחת. 

<עיסאווי פריג':>
למה? למה זה לא באותו זמן? 

<שר התקשורת גלעד ארדן:>
כי יש לו רק מסך אחד. 

<עיסאווי פריג':>
אבל יש מסכים אחרים. 

<שר התקשורת גלעד ארדן:>
אבל בן אדם רואה עכשיו את הערוץ המרכזי. 

<עיסאווי פריג':>
מיד. בסמוך יכול להיות - - - 

<קריאה:>
על המסך זה יכול להופיע בשתי שפות. בקריינות זה אחד אחרי השני, על המסך זה יכול להופיע בכמה שפות. 

<עיסאווי פריג':>
בצמוד. 

<היו"ר קארין אלהרר:>
בצמוד אפשר? 

<אתי בנדלר:>
אני רוצה לומר שהאנשים הרלוונטיים לצורך העניין הזה לא הוזמנו לדיון היום. 
<היו"ר קארין אלהרר:>
כי סיימנו את זה אתמול. 

<אתי בנדלר:>
אני לא יודעת אם אפשר או אי אפשר לעשות את זה בצמוד, בסמוך, אני ממש לא יודעת, ולא הייתי רוצה שהוועדה תקבל החלטה - - -

<עיסאווי פריג':>
אני כתבתי באותו זמן, בו זמנית - - -

<שר התקשורת גלעד ארדן:>
זו אותה משמעות. זו הייתה כוונת הסעיף. מה שהוא אומר עכשיו זו כוונת הסעיף, הוא רק רוצה להוריד את שיקול הדעת של ה'סמוך ככל האפשר', שלא יגידו רק אחרי רבע שעה או חצי שעה. 

<היו"ר קארין אלהרר:>
מיד לאחר מכן? 

<אתי בנדלר:>
אם אדוני מוכן בשם הממשלה, בשם הגורמים המקצועיים - - -

<שר התקשורת גלעד ארדן:>
מאה אחוז, גם כשר להגנת העורף שעסק בנושא ומכיר איך זה עובד. 

<עיסאווי פריג':>
אז מה הכנסנו? בו זמנית? 

<היו"ר קארין אלהרר:>
אי אפשר בו זמנית, עיסאווי. במקום סמוך ככל האפשר, מיד לאחר מכן. מיד. אחת, טאק, שתיים. 

<שר התקשורת גלעד ארדן:>
כך זה קורה בפועל, דרך אגב. 

<עיסאווי פריג':>
טוב, בסדר. 

<קריאה:>
למשל, נגללת, למה שלא יהיה עברית ומיד אחריה ערבית ומיד רוסית? אז למה זה לא צריך להיות בו זמנית? 

<שר התקשורת גלעד ארדן:>
ומיד לאחר. בו זמנית זה באותו זמן, בזמן ששומעים עברית שומעים גם ערבית, זה בלתי אפשרי. זה יכול להיות שמסתיימת ההודעה בעברית ומיד מתחילה הודעה בערבית, מיד לאחריה. 

<קריאה:>
אבל בתמונה זה אפשרי בו זמנית. 

<עיסאווי פריג':>
מה העניין? אני לא מבין, למה מתעקשים על - - - 

<שר התקשורת גלעד ארדן:>
זה לא תמונה, הודעות חירום לא נמסרות על ידי תמונה. זה לא השקופיות, זו הודעה. 

<קריאה:>
למה? הטילים העיראקיים, הופיעה תמונה בטלוויזיה ואזעקה, התמונה מופיעה בעברית ובערבית ויש אזעקה. 

<שר התקשורת גלעד ארדן:>
אבל אני יודע איך זה יהיה, זה לא יהיה בשקופית, כי יש חלוקה היום מאוד ספציפית של אזורים, איזה אזורים צריכים להיות במקלטים ואיזה לא, ועומד קריין מהאולפן של פיקוד העורף, זה מוזרם לכל גופי השידור ובשידור הראשוני הוא מקריא את זה בעברית. כמובן שהשאיפה היא שההודעה לא תהיה של שעה, אלא שהיא תהיה מצומצמת מאוד בזמן, לא שאנשים יחכו חצי שעה עד לפואנטה. 

<עיסאווי פריג':>
אדוני השר, לא משכנעת אותי העקשנות שלך למה לא בו זמנית. 

<שר התקשורת גלעד ארדן:>
כי זה בלתי אפשרי, ברגע שההודעה היא לא אך ורק שקופית. 

<היו"ר קארין אלהרר:>
אתה מסכים שאם זה קולי זה בלתי אפשרי? 

<שר התקשורת גלעד ארדן:>
כן, אם קולי כן. 

<היו"ר קארין אלהרר:>
אם זה שקופית אפשר לעשות נגללת. 

<קריאה:>
שקופית יכולה להיות עם כמה שפות. 

<היו"ר קארין אלהרר:>
אני לא מכירה, אני לא יודעת איך ההודעות האלה מובאות. 

<חמד עמאר:>
יש שידור בערבית, יכול להיות בו זמנית - - -

<שר התקשורת גלעד ארדן:>
ערוץ 1 לא כותב בעצמו את הודעת החירום, הוא מעביר את הטקסט, או בכלל לא את הטקסט, את השידור מהאולפן של פיקוד העורף ברמלה. כך זה עובד. 

<קריאה:>
אזעקה זה בכל השפות. 

<אתי בנדלר:>
אדוני השר, בהתאם לנוסח המוצע זה לא שמשדרים את ההודעה בעברית, ערבית, אמהרית, אלא ברשת ב' בעברית, ב - - - 

<קריאה:>
גברתי, תרשו לי להציע לכם פה פתרון טכני, אני בא מהתחום. 

<חמד עמאר:>
אדוני השר, אני אציע פתרון. הרי יש ערוץ בערבית, בו זמנית בערוץ הזה בערבית, וזה מה שקורה היום, היום אם קורה משהו בו זמנית בערוץ הערבית ובצמוד שם - - -

<קריאה:>
אבל זה מותנה בקבלת החומר מפיקוד העורף. 

<חמד עמאר:>
מניסיון שהיה, גם ב - - - בערוץ הערבית היה באותו זמן יוצא - - -

<קריאה:>
אבל זה בגללם, לא בגלל החוק של רשות השידור. 

<משה שגב:>
אין שום בעיה, גם בדרך כלל אתה נערך לדבר כזה, אז אתה יודע, יושב בן אדם באולפן. בדרך כלל באירועים כאלה אנחנו מודעים מראש למצב, יש הכנות שלפעמים שבועיים לפני, כשאנחנו יודעים שהולך להיות מצב ויש עבודה עם פיקוד העורף - - - 

<שר התקשורת גלעד ארדן:>
הפתרון של חמד מקובל עליי. במקביל בערוץ בערבית. 

<משה שגב:>
יכול לשבת קריין באולפן בערבית ו - - -

<אתי בנדלר:>
בערוצים ובשידורי התאגיד בשפות אלה. 

<חמד עמאר:>
ומי שרואה את הערוץ בעברית ממילא הוא מבין את העברית, ואם זה יוצא בעברית אז הוא מבין את זה. ומי שלא מבין רואה את ערוץ ישראל בערבית. 

<שר התקשורת גלעד ארדן:>
מאה אחוז. 

<אתי בנדלר:>
אז במקביל? 

<שר התקשורת גלעד ארדן:>
כן. שודרה הודעת חירום, תשודר במקביל ההודעה בערוץ בערבית ומיד לאחר מכן בערבית, רוסית ואמהרית בערוץ השידור המרכזי. 

<היו"ר קארין אלהרר:>
להיפך. 

<אתי בנדלר:>
לא הבנתי. 

<שר התקשורת גלעד ארדן:>
עולה הודעת חירום, היא עולה במקביל בעברית בערוץ המרכזי ובערבית בערוץ הערבי, ובערוץ המרכזי ממשיכים גם מיד לאחר מכן, לאחר העברית, ביתר השפות שמוזכר. כך קורה שאם אזרחי ישראל הערבים, מי שרואה את הערוץ בערבית אז הוא רואה סימולטנית את הודעת החירום. מי שצופה בערוץ בערבית זה יהיה 20-30 שניות אחרי. 

<חמד עמאר:>
סימן שהוא מבין עברית, לכן הוא צופה בעברית. אם לא היה מבין עברית, לא היה צופה בעברית. 

<קריאה:>
חברים, האזעקה זה בכל השפות. 

<שר התקשורת גלעד ארדן:>
תרשה לי, ידידי חמד, להניח שכל דוברי השפות בישראל, את האזעקה ולהיכנס למקלט הם מבינים גם בעברית. אם לא, אני ממליץ להם ללמוד את זה, בכל זאת, במקרה שהם לא שמעו באף אחד מהערוצים ורק שמעו מישהו אומר להם את זה בעברית. 

<רן מלמד:>
אם אפשר רק שאלה קטנה. נאמר - - - ההנגשה של אותן הודעות בחירום לאנשים ש - - -

<היו"ר קארין אלהרר:>
היה, טופל. 

<אתי בנדלר:>
לפני שאת מעמידה להצבעה אני רוצה לראות אם הבנתי את ההחלטה. אדוני השר, שודרה הודעת חירום בשידורים של תאגיד השידור הציבורי בשפה העברית, תשודר במקביל הודעה מתורגמת של הודעת החירום בערוץ הרדיו בערבית ובסמוך לכך - - - 

<שר התקשורת גלעד ארדן:>
איזה רדיו? יש ערוץ טלוויזיה. 

<אתי בנדלר:>
סליחה, בערוץ הטלוויזיה. ומה עם הרדיו? כי כאן מדובר על כל הערוצים, על כל השידורים, לאו דווקא טלוויזיה. 

<עיסאווי פריג':>
למה לא רדיו? 

<שר התקשורת גלעד ארדן:>
הערוץ היחיד שמעוגן - - -

<היו"ר קארין אלהרר:>
אז תגידי בערוץ, לא טלוויזיה ולא רדיו, בערוץ הערבי. 

<אתי בנדלר:>
בערוץ בשפה הערבית. 

<שר התקשורת גלעד ארדן:>
הערוץ היחיד שמעוגן בחוק שהוא חובה בחוק זה הערוץ הערבי בטלוויזיה ולכן ככל שקובעים חובה לשדר מיידית הודעה קולית ניתן בחוק לעשות התאמה רק לעניין הטלוויזיה. לגבי הרדיו החובה צריכה להיות מיד לאחר. זו חובה אחידה. 

<אתי בנדלר:>
אז תשודר במקביל הודעה מתורגמת של הודעת החירום בערוץ הטלוויזיה בשפה הערבית ובסמוך לכך בערבית, ברוסית ובאמהרית - - -

<שר התקשורת גלעד ארדן:>
מיד לאחר מכן. 

<עיסאווי פריג':>
אני חולק על זה. 

<אתי בנדלר:>
ומיד לאחר מכן בערבית, ברוסית ובאמהרית בערוץ המרכזי של תאגיד השידור הציבורי. ואנחנו לא מדברים כרגע בכלל על שידורי הרדיו, אם כך. 

<שר התקשורת גלעד ארדן:>
בדיוק, נכון.

<עיסאווי פריג':>
אתי, אני חולק על זה, כי בשתי ההסתייגויות הבאות שיש לי צריך לתקן את זה בצורה כזו.  במקום הודעה מתורגמת צריך להיות בנוסח דומה, לא הודעה מתורגמת בתרגום - - - אני רואה איך הדברים מתורגמים ברחובות ובבתי החולים ו - - - התרגום - - - 

<שר התקשורת גלעד ארדן:>
מתורגם, התוכן אמור להיות זהה.

<עיסאווי פריג':>
בנוסח דומה. יעני המובן - - - ברגע שאני מתרגם בתרגום יש טעויות שישנו את כל המסר. ברגע שאני כותב בנוסח דומה, אני אומר את זה מתוך ניסיון, כבוד השר - - -

<שר התקשורת גלעד ארדן:>
אבל גם מה שאתה מציע משאיר שיקול דעת. 

<עיסאווי פריג':>
נוסח דומה לא משאיר שיקול דעת. 

<שר התקשורת גלעד ארדן:>
דומה זה מילה לא סובייקטיבית? 

<עיסאווי פריג':>
אני לא חושב. ואם דומה זו מילה סובייקטיבית אנחנו בצרה צרורה.

<חמד עמאר:>
במקרים כאלה דומים שהיו בעבר - - - 

<שר התקשורת גלעד ארדן:>
עובדה, יש הרבה אנשים שאומרים שהבן שלי דומה לי ויש הרבה אנשים שאומרים שלא, אז זה סובייקטיבי או לא? 

<קריאה:>
מה אומר החוק? 

<שר התקשורת גלעד ארדן:>
כן, נקבע בחוק. 

<חמד עמאר:>
אבל פיקוד העורף מוציא קצינים שהם דוברי ערבית והם משדרים את זה. 

<עיסאווי פריג':>
לא, לא - - -

<חמד עמאר:>
בואו ניקח את הניסיון של העבר. לא יכול להיות שישנו את זה ל - - -

<שר התקשורת גלעד ארדן:>
אני מסכים איתך, חמד. יש בשידור הטלוויזיוני בערבית - - - אני לא מבין מה אתה רוצה להגיד, מה זה מתורגמת ומה זה דומה? 

<עיסאווי פריג':>
לא, נוסח דומה. 

<שר התקשורת גלעד ארדן:>
מתורגם זה לא דומה? 

<עיסאווי פריג':>
לא טוב. אני אגיד לך למה. גלעד, אני רוצה להעביר לכל אזרחי המדינה באשר הם, ערבי, יהודי, כל מי שהוא, אותו מסר בו זמנית, אין שוני, אין הבדל. 

<שר התקשורת גלעד ארדן:>
בתרגום זה לא אמור להעביר את המסר הדומה? 

<עיסאווי פריג':>
לא, לא מעביר. בנוסח דומה מעביר את המסר יותר חד ויותר ברור. תרגום יכול להיות - - -

<שר התקשורת גלעד ארדן:>
אז אני חולק עליך. 

<עיסאווי פריג':>
בנוסח דומה לשפות ערבית, רוסית אמהרית. זו דעתי. 

<היו"ר קארין אלהרר:>
אפשר לשמוע מה הנוסח שהגענו אליו? 

<שר התקשורת גלעד ארדן:>
אנחנו לא נשנה את זה. 

<עיסאווי פריג':>
אין בעיה, אני אמרתי את דעתי, זה נרשם בפרוטוקול. 

<אתי בנדלר:>
אולי אפשר לומר שההודעה תשודר בערבית ואני לא צריכה לומר אם היא מתורגמת או דומה. ההודעה תשודר בערבית ו - - -

<עיסאווי פריג':>
בסדר.

<חמד עמאר:>
זה מה שקורה היום, ההודעה משודרת בערבית - - -

<שר התקשורת גלעד ארדן:>
העיקר שינינו, יאללה. העיקר שנשנה משהו, זה לא בשביל לבזבז זמן. 

<אתי בנדלר:>
אבל העיקרון הוא שההודעה בערבית תשודר במקביל בערוץ בשפה הערבית ומיד לאחר מכן בערבית, ברוסית ובאמהרית בערוץ המרכזי של תאגיד השידור הציבורי. 

<עיסאווי פריג':>
אין בעיה. 

<שר התקשורת גלעד ארדן:>
מאה אחוז.

<היו"ר קארין אלהרר:>
אפשר להעלות להצבעה? 

<עיסאווי פריג':>
יש את (ב). המילים 'מיד לאחר' שמתחיל הסעיף - - -

<שר התקשורת גלעד ארדן:>
רוצה להחליף ל'בסמוך'? 

<עיסאווי פריג':>
לא. אני מוחק אותן ובמקומן יבואו המילים 'במקביל ל-'. זה ממשיך את (א). 

<אתי בנדלר:>
שתי המילים הראשונות של סעיף קטן (ב). 

<שר התקשורת גלעד ארדן:>
למה בכלל צריך את (ב)? 

<עיסאווי פריג':>
אם כבר רשמת את (ב) אז שיהיה עקבי ל-(א). זה הכול. 

<דנה נויפלד:>
הם שומעים בעברית, לא מבינים ואז קורים שני דברים, מתרגמים את ההודעה אבל מפנים אותם לערוצים בשפות הזרות, כדי שהם יידעו לבוא ולפתוח את הערוץ - - - זאת  הייתה ה - - - 

<היו"ר קארין אלהרר:>
של מי הצעת החוק המפרגנת הזאת לצופים? 

<שר התקשורת גלעד ארדן:>
יש פה סתירה, איך הם ראו עד עכשיו? הם יושבים מול מסך שהם לא מבינים כלום? זו סתירה מובנית. איך חמד אמר? אם הם מסתכלים כבר בזה, אז הם מבינים מה אומרים שם. 

<היו"ר קארין אלהרר:>
בעצם יש פה יישום של הצעת חוק פרטית שהייתה. אז, עיסאווי, במקום - - - 

<שר התקשורת גלעד ארדן:>
אבל זה בלתי אפשרי במקביל. הרעיון הוא שאחרי שמודיעים את הודעת החירום אומרים להם 'לכו תשמעו גם בשפות הזרות'. 

<עיסאווי פריג':>
כן, בלתי אפשרי. הבנתי. תצביעי. 

<היו"ר קארין אלהרר:>
למה אתה כועס? 

<עיסאווי פריג':>
זה בניגוד להיגיון הבריא, מה זה בלתי אפשרי? בלתי אפשרי להגיד הודעה מיידית בשתי השפות? זה בלתי אפשרי? 

<דנה נויפלד:>
אפשר להסביר רגע? 

<היו"ר קארין אלהרר:>
על זה הסכמנו, הייתה הסכמה, זה הסעיף הראשון. 

<שר התקשורת גלעד ארדן:>
כן, בלתי אפשרי. (ב) בלתי - - - עכשיו תגיד לי ביחד בשתי שפות. 

<עיסאווי פריג':>
אז אתה תגיד כן ואני אגיד - - - נו, תגיד. 

<שר התקשורת גלעד ארדן:>
אז רק טייסים יכולים להקשיב לשידור. ונשים.  

<עיסאווי פריג':>
אני אגיד והוא יגיד במקביל. 

<חמד עמאר:>
עיסאווי מתכוון לחלק את המסך לשתיים. 

<דנה נויפלד:>
אני יכולה להסביר משהו? 

<עיסאווי פריג':>
אני מדבר על מצב חירום. 

<היו"ר קארין אלהרר:>
אני מעלה להצבעה. 

<שר התקשורת גלעד ארדן:>
קודם תעלי את ההסתייגות שלו. 

<היו"ר קארין אלהרר:>
העליתי את הבקשה לדיון מחדש, עכשיו את ההסתייגות. אני מעלה להצבעה את ההסתייגות הראשונה לסעיף קטן (ב). מי בעד? 

<עיסאווי פריג':>
כן, לא ניתן לשדר שתי הודעות חירום במקביל. אני בעד. 

<היו"ר קארין אלהרר:>
מי נגד? ההסתייגות נפלה. 

הצבעה על ההסתייגות
בעד – מיעוט
נגד – רוב
ההסתייגות לא אושרה. 
<עיסאווי פריג':>
בשפה הערבית ואתה נגד? 

<חמד עמאר:>
אם אני צופה בעברית אני לא מבין עברית? אז למה אני צופה בעברית? אני הולך לערוץ בערבית. 

<עיסאווי פריג':>
הדרוזים - - -

<שר התקשורת גלעד ארדן:>
דווקא ההצעה של חמד הביאה הרבה יותר שיפור פה ממה שאתה הצעת, כי בזכותו עכשיו תהיה הודעה באותו זמן בערוץ בערבית, עם כל הפרטים. לא יהיה עיכוב אפילו של 10 שניות. שיחק אותה חמד. הצופים בערבית הרוויחו אחלה הישג.  

<חמד עמאר:>
אני באתי לקראת הצופים בערבית. 

<עיסאווי פריג':>
אבל, מעניין - - - 

<שר התקשורת גלעד ארדן:>
אחלה רעיון. 

<היו"ר קארין אלהרר:>
אני מבקשת להעלות להצבעה את סעיף 77, כולו עם השינוי שהיה בסעיף קטן (א). מי בעד? מי נגד? עבר פה אחד. 

הצבעה על סעיף 77
בעד – רוב  
נגד – אין
הסעיף אושר. 
עכשיו אנחנו חוזרים, ברשותכם, לסעיף האחרון בפרק. 
<אתי בנדלר:>
את התיקון לסעיף שמדבר בהתאם להצעתו - - - מדובר בסעיף - - -

<היו"ר קארין אלהרר:>
זו ההצעה של פרופ' לימור. 

<אתי בנדלר:>
כן, אצלי זה סעיף 72. 

<אתי בנדלר:>
אצלנו זה סעיף 73, כותרתו שימור ותיעוד. הייתה הצעה - - -

<אתי בנדלר:>
להוסיף שם הוראה לפיה שימוש לצורך מחקר ומידע לא ייחשב שימוש מסחרי. 

<היו"ר קארין אלהרר:>
בסדר. 

<עיסאווי פריג':>
לפתוח לדיון. 

<אתי בנדלר:>
לא צריך לפתוח, בלי דיון מחדש, זו פשוט תוספת של הוראה. 

<היו"ר קארין אלהרר:>
מי בעד? כולם. מי נגד? אף אחד. עבר פה אחד. 

הצבעה על תיקון לסעיף 73 (שימור ותיעוד)
בעד –  רוב
נגד – אין
התיקון אושר.
עכשיו את חוזרת לסעיף האחרון בפרק. 

<עיסאווי פריג':>
אז, אתי, כשמוסיפים תת סעיף לסעיף לא צריך לפתוח לדיון. 

<אתי בנדלר:>
כשמוסיפים הוראה חדשה שלא הייתה התייחסות אליה. 

<עיסאווי פריג':>
בסדר, אני לא מנהל ויכוח פה. 

<אתי בנדלר:>
לא, אני רוצה להסביר לך, כדי שלא תהיה איזה שהיא התחכמות, שאם רעיון לא התקבל ודנו בו, או שהסעיף דן בנושא הזה, אז עוקפים את העניין של הצורך בדיון מחדש על ידי כך שמציעים עכשיו להוסיף איזה שהיא הוראה בסעיף קטן אחר. אז לא, זה לא כל מקום שרוצים להוסיף איזה שהיא הוראה כלשהי שדנו והיא לא התקבלה אז נעשה את זה בלי דיון מחדש באמצעות הוספת הוראה נוספת. מדובר על משהו באמת חדש, שהוועדה לא דנה בו. 

<עיסאווי פריג':>
מי יחליט שזה באמת חדש? 

<אתי בנדלר:>
היושבת ראש ולצורך זה יש גם יועצת משפטית. 

<עיסאווי פריג':>
אז היושבת ראש יכולה להחליט אם מקיימים דיון בלי דיון מחדש, לפתוח? שאני אבין. 

<אתי בנדלר:>
כן, והיא נעזרת גם ביועצת המשפטית שלה לצורך העניין, אבל ההחלטה בסופו של דבר שלה. 

<עיסאווי פריג':>
אני שאלתי שאלה בכדי להבין. סיימתי. 

<היו"ר קארין אלהרר:>
אני ממש לא מבינה למה אתה כועס. 

<עיסאווי פריג':>
אני לא כועס, אני לומד. מה אני אעשה? אני חבר כנסת חדש, חברים. 

<היו"ר קארין אלהרר:>
גם אני, אבל אתה נשמע לי כועס. 

<עיסאווי פריג':>
אני כולה שנה, שנה וחצי, בקושי. תנו לי, אני לומד. 

<היו"ר קארין אלהרר:>
בסדר. סעיף 84, מינוי האורגנים של תאגיד השידור הציבורי. 

<חגית ברוק:>
(מקריאה): "84. מינוי האורגנים של תאגיד השידור הציבורי. 

"הליכי המינוי לפי חוק זה של ועדת האיתור ושל האורגנים של תאגיד השידור הציבורי יחלו ביום פרסומו".

<היו"ר קארין אלהרר:>
אין צורך בהסבר, זה מובן מאליו. מי בעד? 

<אתי בנדלר:>
אני רק רוצה להפנות את תשומת הלב שמדובר כאן אך ורק על הליכי מינוי של ועדת האיתור ושל האורגנים, קרי המועצה והמנכ"ל. אין כאן התייחסות למינויים נוספים שנדרשים. אכן סעיף 19 לחוק הפרשנות קובע, יש הוראה כללית שחלה לגבי החקיקה בכל מקום, ועניינו בשימוש בסמכות בין נתינת חוק לתחילת תוקפו והוא קובע חיקוק שאין תחילת תוקפו עם נתינתו והוא מעניק סמכות להתקין תקנות או לעשות מינוי או כל דבר אחר למען מטרת החיקוק. אפשר להשתמש באותה סמכות אם אין כוונה אחרת משתמעת בכל שעה לאחר נתינת החיקוק במידה שהדבר נראה דרוש או ראוי כדי להפעיל את החיקוק ביום תחילת תוקפו וכו'. אני לא נכנסת עכשיו ליתרת הסעיף, אני רק רוצה להזכיר שלעניין מנהל חטיבת החדשות, גברתי רצתה להציע איזה שהיא הוראה מפורשת בעניין הזה - - -

<היו"ר קארין אלהרר:>
נכון, אם יהיה אורגן כזה אז ניכנס לסעיף. 

<אתי בנדלר:>
לא, אבל השאלה אם את לא רוצה לקבוע הוראה מיוחדת לעניין דרך מינויו. 

<חמד עמאר:>
את רוצה לקבוע אותו בחוק הזה? 

<אתי בנדלר:>
אני לא בטוחה, אני רק מזכירה את הסעיף שמדבר על מינויים בתקופת ההקמה, כפי שקרא לזה מר לנדסברג. 

<דנה נויפלד:>
אני רוצה להגיב. אתי צודקת במובן הזה שהסעיף הזה נועד בשביל להסיר איזה שהוא ספק - - - לא ספק, הסעיף הזה מיותר מבחינה משפטית, רצינו רק להבהיר, כדי שהוועדה - - -

<היו"ר קארין אלהרר:>
להוריד אותו? 

<דנה נויפלד:>
אפשר. משכתבנו אותו אפשר להשאיר אותו ואפשר שלא. זה נכון שאפשר מכוח הסעיף שהיא הקריאה להתחיל את הליכי המינוי מיום פרסומו של החוק. 

<היו"ר קארין אלהרר:>
אז למה אני צריכה את הסעיף הזה? 

<דנה נויפלד:>
כי רצינו להביא לידיעת הוועדה גם שזאת הכוונה, שלא יהיה ספק בעניין הזה שמשהחוק ייכנס לתוקף יתחילו הליכי המינוי. 

<אתי בנדלר:>
אני אומר לך את האמת, אני חוששת מבעיות פרשניות בהמשך, שמשעה שהחוק התייחס במפורש אך ורק לאורגנים, יכול להיות שיבוא מישהו ויטען שיש כאן כוונה אחרת משתמעת ושסעיף 19 לא חל. 

<היו"ר קארין אלהרר:>
אז מורידים? 

<שר התקשורת גלעד ארדן:>
למה הם שונים? אני לא מבין. אני הודעתי במליאה ולכן חיכיתי עם להגיד את זה עד שיתקבל באיזה דרך יתחיל התהליך של ועדת האיתור. הרי בסופו של  דבר אני אמור למנות שופט כיו"ר ועדת האיתור, הוא אמור למנות שני אנשים, אתם הוספתם עליהם את ועדת ברנר, נכון? 

<אתי בנדלר:>
כן. 

<שר התקשורת גלעד ארדן:>
והם צריכים להתחיל באיתור של תשעה חברי דירקטוריון. מה שאמרנו, שכדי שלא לעבוד - - - האמת שהיום כבר לוח הזמנים הוא כזה שזה כבר לא משנה. לא חשוב, הייתה כוונה שהודעתי עליה במליאה, שברגע שנבין מה יקרה בוועדה, כדי לא לחכות עד לפרסומו של החוק ברשומות את התהליך של יו"ר ועדת האיתור, שהוא ממילא בשיקול דעתי לאחר התייעצויות עם נשיא בית המשפט העליון, אפשר יהיה גם להתחיל תוך כדי הליכי החקיקה. אם עבר החוק, הרווחנו כמה שבועות איתור, לא עבר החוק לא קרה שום דבר. 

<אתי בנדלר:>
אבל, אדוני, כך וכך אתם לא הצעתם שאפשר יהיה להתחיל מיום קבלת החוק אלא מיום פרסומו, אז אין הבדל. 

<דנה נויפלד:>
מה שהשר אומר לא נמצא כאן. הוא אמר שבמליאה הוא הוסיף על מה שכתוב פה ואמר שבכוונתו - - - 

<שר התקשורת גלעד ארדן:>
זה מחייב להוסיף פה סעיף קטן. 

<דנה נויפלד:>
כן, זה מחייב לתקן את זה בסעיף הזה. 

<אתי בנדלר:>
אז מה שלא צריך זה את סעיף 83 כפי שהוא. מה שאדוני מציע זה משהו אחר, שהליכי המינוי לפי חוק זה של ועדת האיתור, או של יו"ר ועדת האיתור - - -

<שר התקשורת גלעד ארדן:>
רק היו"ר, כי רק בצד שקשור אליי. 

<אתי בנדלר:>
יחלו מיום קבלת החוק, לא מיום פרסומו. זה מה שאתה אומר, כי אתה רוצה לחסוך את - - -

<שר התקשורת גלעד ארדן:>
לא, לא הבנת. זה יותר מרחיק לכת, מה שאנחנו מבקשים. אני רוצה שהחוק יכיר בכך - - -

<היו"ר קארין אלהרר:>
אי אפשר. גלעד, מה, זה יהיה רטרואקטיבי? 

<אתי בנדלר:>
אין לך חוק עדיין, אז איך החוק יכול להכיר? 

<שר התקשורת גלעד ארדן:>
לא הסברתי את זה טוב. 

<דנה נויפלד:>
קודם כל כבר דיברנו, הורדנו את סעיף 83, כיוון הוא מיותר על פקודת הפרשנות. 

<היו"ר קארין אלהרר:>
84 בנוסח המתוקן. 

<דנה נויפלד:>
השר מדבר עכשיו על התחלה והליכי מינוי יו"ר עוד מחוץ לחוק. זאת אומרת עכשיו, עוד בטרם. אז מה שאתי אומרת זה שהחוק לא יכול להתייחס למצב שבו הוא לא יכול יהיה לאמץ את ההסדר שהשר יגיע אליו עכשיו. 

<אתי בנדלר:>
איך? 

<אתי בנדלר:>
הליכי המינוי של יו"ר ועדת האיתור יחלו עוד בטרם קבלת החוק? את רוצה שהליכי מינוי שהחלו בטרם קבלת החוק - - -

<דנה נויפלד:>
כן, זה מה ש - - -

<היו"ר קארין אלהרר:>
אבל זה לא הגיוני משפטית. נו באמת אני אומרת. 

<שר התקשורת גלעד ארדן:>
זה עוד לא ראיתי, שחברי כנסת אומרים למשרד המשפטים מה לא הגיוני משפטית מבחינה זאת. אני אסביר עוד פעם - - -

<היו"ר קארין אלהרר:>
לפני שהפכתי להיות חברת כנסת הייתי עורכת דין. מה, זה יהיה רטרואקטיבי? זה מה שאני מנסה להבין. 

<שר התקשורת גלעד ארדן:>
לא, זה לא יהיה רטרואקטיבי, כי אנחנו לא משנים שום דבר מההסדרים. נניח עכשיו שאין חוק, דנים עכשיו עוד שלושה חודשים, אני עכשיו, לפי ההליך ש - - - אם הוא יאושר בסוף כהצעת חוק בקריאה שנייה ושלישית, שקובע הליך שבו שר התקשורת מתייעץ עם נשיא בית המשפט העליון וממנה שופט ומאותו רגע השופט ממשיך את התהליך, מה זה משנה לצורך העניין למישהו אם השופט מונה עכשיו והתחיל את התהליך, ובלבד שהחוק עבר בסופו של דבר ונתן גושפנקה לתהליך הזה, או שחיכינו עוד שבועיים, שלושה, ארבעה, ליום הפרסום ורק אז אני מיניתי את השופט. אם אני הייתי מבקש סמכות שלא אמורה להינתן לי בחוק זה סיפור אחר. 

<היו"ר קארין אלהרר:>
זה מה שאני אומרת, יש לך סמכות שבלאו הכי מוקנית לך בחוק. 

<דנה נויפלד:>
לא, עוד אין חוק. 

<שר התקשורת גלעד ארדן:>
החוק עוד לא עבר. 

<היו"ר קארין אלהרר:>
בסדר, זה בדיוק העניין. 
<חמד עמאר:>
מי ייתן לך את הסמכות עכשיו? 

<שר התקשורת גלעד ארדן:>
אני לא צריך סמכות עכשיו, אני לא - - -

<חמד עמאר:>
אתה יכול להתייעץ עכשיו ולהחליט - - - 

<שר התקשורת גלעד ארדן:>
אני רוצה לכתוב את זה כי אני לא רוצה שתתעורר שאלה - - - אני עכשיו ממנה אותו כדי לחסוך בזמן, אני אתייעץ עם הנשיא העליון, הוא יכתוב לי חזרה מה דעתו - - - 

<היו"ר קארין אלהרר:>
אבל הצהרת על זה בדיון במליאה.

<שר התקשורת גלעד ארדן:>
נכון, הצהרתי על זה בדיון במליאה, אבל נגיד שעכשיו החוק יעבור ויפורסם בעוד ארבעה שבועות, יבוא מי שיבוא ויגיש עתירה ויגיד 'לא, כל התהליך הזה שהשופט עכשיו מוביל הוא לא חוקי, כי השר מינה אותו לפני שהחוק בכלל עבר'. אנחנו מבקשים להכניס סעיף בחוק בהנחה שהחוק יעבור. אם הוא לא יעבור לא קרה שום דבר ממילא, אין שום תוקף לכל הפעילות של השופט הזה. 

<חמד עמאר:>
אנחנו יכולים לקבל ייעוץ של היועצת המשפטית של הוועדה. 

<אתי בנדלר:>
היו כבר חיקוקים שאשררו תוקף של פעולות שנעשו בעבר ושבעת עשייתם בעצם הם היו נטולות תוקף, אז זה לא דבר מופרך, בוא נגיד ככה. אני צריכה רק לחשוב על הניסוח, אני מציעה שנכין משהו ונביא את זה להצבעה בוועדה. 

<חמד עמאר:>
הניסוח הזה לא נותן אפשרות? 

<היו"ר קארין אלהרר:>
לא, מה שכתוב כאן לא מתייחס. 

<ברוך אסקרוב:>
אפשר שבמסגרת החוק הקיים. החוק הקיים קיים. 

<אתי בנדלר:>
ומתי יפורסם אחר כך התיקון לחוק הקיים? 

<שר התקשורת גלעד ארדן:>
קודם כל בחוק הקיים זה לא חייב להיות שופט מחוזי, זה יכול להיות גם זה ובחוק הקיים זה מתווה אחר לגמרי. 

<אתי בנדלר:>
ברור שלא. 

<חמד עמאר:>
אני רוצה לחזור אחורה, שהתנגדתי מראש שצריך להתייעץ עם שופט עליון, עם נשיא בית המשפט. אני התנגדתי לזה ואני לא יודע איך השר תמך בזה - - - 

<שר התקשורת גלעד ארדן:>
השר לא תמך בזה, השר לא התערב בזה. היושבת ראש - - - 

<חמד עמאר:>
אנחנו לא רוצים לחזור אחורה, כי אנחנו צריכים להבין ש - - -

<היו"ר קארין אלהרר:>
אנחנו לא נחזור אחורה. 

<חמד עמאר:>
צריכה להיות הפרדת רשויות, יש את הרשות המבצעת, הרשות המחוקקת והרשות השופטת. מספיק שהכנסנו ששופט יקבע את ה - - - 

<היו"ר קארין אלהרר:>
דפנה, את רוצה להסביר את זה שנייה? 

<דפנה גלוק:>
לא, עכשיו כשאתי דיברה מבחינתי זה המצב, הכוונה היא בעצם לתקף ולא לעשות תחולה רטרואקטיבית. 

<היו"ר קארין אלהרר:>
יש לכם נוסח? 

<אתי בנדלר:>
לא, ודאי שלא. זה ממש חדש. צריכים לחשוב עליו ולהציע לוועדה. 

<היו"ר קארין אלהרר:>
אז אני לא יכולה להצביע על הסעיף. 

<שר התקשורת גלעד ארדן:>
טוב, בטלו את הסעיף הזה כאן ואנחנו נגיש הצעה בעניין הזה. 

<אתי בנדלר:>
אתם תציעו סעיף אחר במקום סעיף 83? 

<היו"ר קארין אלהרר:>
במקום, למה לבטל? לחזור וזה? 

סיימנו את פרק שונות.  עכשיו אנחנו מדלגים על פרק הפירוק - - -

<איתי לנדסברג נבו:>
יש שם בקשה שלי מהבוקר, האם זה לא בפרק השונות? 

<היו"ר קארין אלהרר:>
אמנות בינלאומיות לעניין קופרודוקציה? 

<איתי לנדסברג נבו:>
אפשר להעלות את זה רגע? 

<היו"ר קארין אלהרר:>
כן. 

<איתי לנדסברג נבו:>
אני מבקש להוסיף לחוק דבר שנמצא בחוק הקולנוע ואצל ההקרנות שתומכות בקולנוע דוקומנטרי וזה לנושא של אמנות בינלאומיות שישראל חתומה עליהן מול שורה של מדינות, הסכם שמשרד החוץ חתום עליו ומאפשר להחשיב הפקות שנעשות בקופרודוקציה עם אותן מדינות כהפקה מקומית, גם אצלנו וגם אצלם. זה מסייע ליוצרים הדוקומנטריים שנמצאים בקופרודוקציות שצריכים בחוק רשות השידור להציג הפקה שהיא הפקה מקומית קנויה, גם הנהלת רשות השידור מחויבת לזה, גם הפקות שיש בהן קופרודוקציה ושיתוף של כסף זר ואז ההפקה נחשבת להפקה מקומית גם אצלנו וגם אצלם ויכולה להירשם במסגרת חוק רשות השידור. 
<שר התקשורת גלעד ארדן:>
זה סעיף קיים? 

<איתי לנדסברג נבו:>
הוא לא קיים ואני מבקש להוסיף אותו. העברתי לדנה את כל החומר. הדבר הזה נמצא בחוק הקולנוע, הוא לא נמצא בחוק רשות השידור, כדי שהוא יופעל ברשות השידור. 

<שר התקשורת גלעד ארדן:>
אבל באיזה אחוז? הרי אנחנו רוצים לעודד הפקות מקומיות, באיזה אחוז של כסף זר זה עדיין ייחשב הפקה מקומית? 

<איתי לנדסברג נבו:>
אין שם בעיה של כסף. בחוק הנוכחי הפקה מקומית נחשבת אם יש לה 75% מהצוות ישראלי, האמנה הבינלאומית - - - 

<שר התקשורת גלעד ארדן:>
לא רק הצוות. איך ההגדרה של הפקה מקומית? רק הצוות? 

<דנה נויפלד:>
כל מי שקשור לצוות. 

<איתי לנדסברג נבו:>
כל מי שקשור, 75% מכל אחד מהמקצועות - - - האמנה הבינלאומית מאפשרת להחשיב שיתוף פעולה בלי קשר לכסף. 

<שר התקשורת גלעד ארדן:>
בסדר, אני לא יודע איזה אמנה בינלאומית - - - 

<איתי לנדסברג נבו:>
אין פה בעיה של אחוז הכסף. אותה השקעה שאני משקיע בסרט ישראלי, של 400,000 שקל נגיד לסרט בודד, אני יכול להשקיע גם בהפקה בינלאומית והיא תיחשב לי כהפקה מקומית גם פה וגם במדינה שהיא בשיתוף פעולה איתנו. 

<משה שגב:>
אבל, איתי, יש קשר לכסף. 

<שר התקשורת גלעד ארדן:>
תיאורטית יכולים לבוא כל בתי ההפקות מחו"ל ולשים את הכסף ועל ידי כך זה יעמוד בדרישה של הפקות מקומיות? 

<משה שגב:>
איתי, יש קשר ל - - - 

<איתי לנדסברג נבו:>
תיאורטית זה עם אותן מדינות שישראל חתומה על האמנה, אבל זה לא קורה מבחינה מעשית. מבחינה מעשית יש קבוצה בודדת של הפקות בקופרודוקציה בינלאומית שנעשות עם מדינות אחרות, שיש שם כסף גדול יותר של אותן מדינות. אני אתן לך סתם לדוגמה, שומרי הסף הופק ב-800,000 דולר, רשות השידור השתתפה ב-120,000 דולר, יתר הכסף הגיע ממדינות שותפות. ההפקות האלה, זה מאפשר ליוצרים ישראלים לגייס כסף בחו"ל ושההפקה תיחשב מקומית גם פה וגם שם. אני מציע שתראו את חוק הקולנוע, הדבר הזה - - -

<משה שגב:>
איתי, אפשר להתייחס רגע? אני גם מכיר קצת את חוק הקולנוע ואת זה. קודם כל אולי אפשר לדבר על הדבר הזה, אני בעד כמובן שיהיה יותר כסף להפקות, אבל אפשר לדבר על סרטי תעודה, על סרטים באורך מלא בתעודה, ולא תכניות תעודה - - -

<איתי לנדסברג נבו:>
לא, אני מדבר על סרטי תעודה. 

<משה שגב:>
מעבר לזה כן יש קשר לכסף, כי סכום ההשקעה של כל צד קובע את הניקוד שלפיו אתה צריך את מספר האנשים מכל מדינה, לפי הכסף. זאת אומרת זה נושא יותר מורכב מאשר רק לזרוק את זה ככה באופן כללי וצריך לחשוב על זה טוב איך אפשר להכניס את זה, כדי שתהיה באמת אפשרות לעשות הפקות יותר מושקעות. אנחנו גם צריכים לשמור על זה שרוח החוק, שאנשים מקומיים יעבדו ויעבדו ויתפרנסו וייצרו את התוכן המקומי יישמר, אי אפשר לעשות את זה פרוץ לחלוטין, כי אז באמת כל הרוח של הדבר, שהפקות מקומיות, שאנשים מקומיים יעשו אותן, ייפגע. 

<איתי לנדסברג נבו:>
מדובר על קופרודוקציה בין מפיק ישראלי למפיק  - - - 

<משה שגב:>
מצוין, על זה אני מדבר. 

<איתי לנדסברג נבו:>
אנשים מקומיים לא נפגעים, להיפך. 

<משה שגב:>
לא, אנשים נפגעים כי אז מביאים, מבחינתי, צלם גרמני לפה שיצלם את הסרט ומביאים איש סאונד גרמני שיעשה את הסרט, זה קורה, זה קורה בקולנוע, זה קורה ב- - - 

<איתי לנדסברג נבו:>
זה אפשרי, זה אפשרי גם הפוך. 

<משה שגב:>
אני אומר שצריך לשמור על הדבר הזה, צריך לעשות אותו מסודר, זה לא ככה בשלוף. אני בעד שכאילו - - -

<איתי לנדסברג נבו:>
בסדר, אני אומר שצריך להתאים את העניין הזה לחוק רשות השידור, כדי שאפשר יהיה לעשות את זה, זה מאפשר לגייס כספים גדולים לאותן הפקות. 

<משה שגב:>
אבל שם יש פיקוח ובקרה. 

<שר התקשורת גלעד ארדן:>
קארין, אפשר לשמוע את היועצת המשפטית של רשות השידור? 

<חנה מצקביץ:>
אני מבינה שאין מניעה לעשות קופרודוקציות כאלה או הפקות כאלה, אבל אני חושבת שזה פוגע במטרה של הסעיף של הפקות מקור. אנחנו בדקנו את זה גם היום, את האפשרויות האלה, ולא ראינו שזה עומד בתכלית החוק. אני חושבת שזה לא מונע באמת מהשקעות נוספות. 

<איתי לנדסברג נבו:>
זה לא פוגע, זה מסייע. 

<חנה מצקביץ:>
זה מסייע, אבל המטרה היא שהסיוע יינתן דווקא להפקות המקומיות. 

<שר התקשורת גלעד ארדן:>
אין בעיה, שההוא יביא כסף והוא יסכים לזה ש-75% מכל הצוותים הם ישראלים וזה יוכר כהפקה מקומית, מה הבעיה בזה? 

<חנה מצקביץ:>
נכון. אם הוא יעמוד בתנאי החוק לגבי הפקה מקומית אז כן. 

<שר התקשורת גלעד ארדן:>
זה לא מונע ממנו להיות מוכר כהפקה מקומית.

<חנה מצקביץ:>
כי פה זה קופרודוקציות, אפשר להכניס הרבה דברים לתוך הסעיף הזה. 

<שר התקשורת גלעד ארדן:>
להיפך, אנחנו אתמול הסכמנו גם שאפשר יהיה לתת יותר מ-50% מהזכויות על ההפקה, בדיוק בשביל לעודד את זה ולא למנוע את ההכנסה של ההשקעות הזרות, זה לא משנה לי מי המשקיע. 

<איתי לנדסברג נבו:>
מדינת ישראל, באמצעות משרד החוץ ומשרד התעשייה, חתמו על האמנות האלה. לא סתם הם חתמו על זה, בדיוק בשביל זה, לסייע להביא כסף זר לסרטים ישראלים ולאפשר את הדבר הזה.

<שר התקשורת גלעד ארדן:>
אז זה מאפשר את הדבר הזה, רק כחלק מהתנאי רוצים ש-75%, למרות שזה משקיע זר, הוא ייעזר בצוותים ישראלים ובאנשי תוכן ישראלים, אחרת אין - - - 

<איתי לנדסברג נבו:>
אפשר לקבוע כללים לצורך העניין, אבל צריך להכניס את הסעיף הזה לחוק רשות השידור. 

<שר התקשורת גלעד ארדן:>
תגיש לנו איזה שהיא הצעה מהר. 

<איתי לנדסברג נבו:>
זה נמצא אצלה, נמצא אצל דנה. 

<שר התקשורת גלעד ארדן:>
מה ההצעה? אם ההצעה שזה יוכר בכל מקרה ואין שום תנאים אז אני מתנגד להצעה הזו. תגיש הצעה שאומרת מה הם התנאים כדי שכסף זר עדיין ייחשב הפקה מקומית קנויה, אני מוכן לשקול את זה. 

<איתי לנדסברג נבו:>
רגע, שנייה, איתי - - - 

<איתי לנדסברג נבו:>
כמו שזה נמצא בחוק הקולנוע. זה נורא פשוט. אותו דבר. 

<היו"ר קארין אלהרר:>
אני רק מודיעה שבסיום הדיון על העניין הזה - - -

<שר התקשורת גלעד ארדן:>
אני לא יודע, זה לא אותו דבר, חוק הקולנוע וזה. 

<איתי לנדסברג נבו:>
למה לא אותו דבר? 

<שר התקשורת גלעד ארדן:>
כי זה לא אותו דבר. 

<חנה מצקביץ:>
כי לקולנוע יש מטרה ספציפית ופה המטרה היא לסייע ל - - - 
<איתי לנדסברג נבו:>
אם זה כמו בחוק הקולנוע, אז בואו נכניס השקעה בקולנוע גם לחוק הזה. אין בחוק הזה השקעה בקולנוע. 

<היו"ר קארין אלהרר:>
איתי, ההצעה שלך אצלם, הם ישקלו אותה. 

אני מבקשת לצאת להפסקה של חצי שעה, נחזור בשעה אחת. 

<(הישיבה נפסקה בשעה 12:30 ונתחדשה בשעה 13:08.)>
אנחנו מדלגים דילוג קל לפרק ט"ו שעניינו תיקונים עקיפים. דילגנו כאמור על פרק המפרק שיידון בהרחבה ביום ראשון והגענו לסעיף שכותרתו ביטול חוק רשות השידור. 

<דנה נויפלד:>
אני רוצה להגיד הערה כללית על מה שאנחנו הולכים לעשות עכשיו. 

<היו"ר קארין אלהרר:>
בבקשה. זה סעיף 109 בנוסח החדש.

<דנה נויפלד:>
אני רוצה להגיד הערה כללית. התיקונים האלה הם תיקונים עקיפים, זאת אומרת הם עושים התאמה. חוץ מכמה דברים קטנים, רוב התיקונים פה הם תיקונים טכניים שנובעים מביטול חוק רשות השידור והחלפה של רשות השידור בתאגיד השידור הציבורי וביטול האגרה. אם אתם רוצים להסביר דבר-דבר זה ייקח לי שנייה לפתוח את החקיקה. איך את רוצה, שנקריא דבר-דבר, שנקריא בקבוצות? מה שתחליטו.

<היו"ר קארין אלהרר:>
לא, סעיף סעיף, דנה, למען הסדר הטוב. 

<חגית ברוק:>
(מקריאה): "פרק ט"ו: תיקונים עקיפים.

"סעיף 108. ביטול חוק רשות השידור. 

"חוק רשות השידור, התשכ"ה-1965 – בטל"

<היו"ר קארין אלהרר:>
אני לא חושב שיש מקום להסביר, אבל - - - 

<דנה נויפלד:>
אתם תראו את זה בסעיף 82, שכבר קראנו והוועדה הצביעה. 

<דפנה גלוק:>
אמנם החוק בטל, אבל האישיות המשפטית נשארת קיימת עד לסיום הליכי הפירוק. 

<דנה נויפלד:>
נכון. 

<דפנה גלוק:>
בסעיף התחילה נאמר במפורש שלגבי הביטול של חוק רשות השידור סעיף 5, שעניינו האישיות המשפטית של רשות השידור, בטל רק כשהאישיות המשפטית בטלה לפי חוק. 

<אתי בנדלר:>
יכול להיות שזה מחייב נוסח קצת שונה, כי אם משאירים את סעיף 5 לחוק רשות השידור אז אולי צריך לכתוב חוק רשות השידור, אנחנו נבדוק את הנוסח. הכוונה היא שכל החוק בטל החל ביום התחילה, למעט סעיף 5 ש - - - 

<דנה נויפלד:>
אני רוצה להסביר רגע משהו בחוק. החוק עצמו נכנס חוץ מסעיפים מסוימים בחוק, שזה פרק הפירוק והפרק המכונן את ההקמה של התאגיד החדש, כל הסעיפים נכנסים ביום התחילה, כולל סעיפי הביטול שעכשיו - - - 

<אתי בנדלר:>
יום התחילה, להזכיר, 31 במרץ. 

<דנה נויפלד:>
בדיוק. זאת אומרת ב-31 במרץ יתחילו להתבטל ולהשתנות כל מה שאנחנו מכירים עכשיו. זאת אומרת עד המועד הזה הסעיפים בכל דברי החקיקה העקיפה חלים. זאת אומרת באותו יום, חוץ מהסעיפים - - - אחר כך אפשר לדבר על הנוסח, אם 'על אף האמור', לדעתי לא, אבל הסעיף ייכנס לתוקף, למעט - - - צריך לקרוא את זה ביחד עם סעיפי התחילה, כמו שנאמר כאן, יש לנו את הקישור לזה שגם חוק רשות השידור בטל בשלבים. זאת אומרת הוא קודם כל בטל מבחינת תפקידים, הוא לא - - -

<היו"ר קארין אלהרר:>
למעט האישיות המשפטית. 

<דנה נויפלד:>
בדיוק, ביום התחילה. 

<היו"ר קארין אלהרר:>
טוב. 

<דנה נויפלד:>
עכשיו מתחילים. אז אמרנו, חוק רשות השידור, זה ברור. 

<היו"ר קארין אלהרר:>
לא נותר לי אלא להצביע עם עצמי. פה אחד אני בעד, הסעיף אושר. 

 הצבעה על סעיף 108 

בעד – 1
נגד – אין
הסעיף אושר.
סעיף 110, שכותרתו תיקון חוק משפחות חיילים שנספו במערכה (תגמולים ושיקום). 

<חגית ברוק:>
"110. תיקון חוק משפחות חיילים שנספו במערכה (תגמולים ושיקום), התש"י-1950 – 
(1) בסעיף 15ד – 
(1) בסעיף קטן (א), ברישה, במקום "(יג), (יד), (טו)" יבוא "(יג), (טו)";
(2) סעיף קטן (יד) – בטל.
(2) בתוספת, פרט 7 – בטל".

<דנה נויפלד:>
הסעיף הזה הוא סעיף שנותן הטבה בנוגע לתשלום אגרת הטלוויזיה. יש כל מיני קבוצות בכל מיני דברי חקיקה, כל מיני סוגי אוכלוסיות שבין יתר ההטבות שמוענקות להם זה או הנחה או פטור מאגרת הטלוויזיה. הסעיפים בסעיף הזה, כיוון שאגרת הטלוויזיה לא תהיה קיימת עוד אז לא תהיה הטבה בגין התשלום שלה. 

<היו"ר קארין אלהרר:>
אוקיי. אני מעלה להצבעה את סעיף 110. מי בעד? מי נגד? אין. עבר.

הצבעה על סעיף 110

בעד –  רוב
נגד – אין
הסעיף אושר.
<חגית ברוק:>
(מקריאה): "111. תיקון חוק הבחירות (דרכי תעמולה).

"בחוק הבחירות (דרכי תעמולה), התשי"ט-1959 – 

(1) בסעיף 15א(ב), במקום "רשות השידור" יבוא "תאגיד השידור הציבורי";
(2) בסעיף 15ב, במקום "רשות השידור לא תישא" יבוא "תאגיד השידור הציבורי לא יישא";
(3) בסעיף 16א, בכל מקום במקום "רשות השידור" יבוא "תאגיד השידור הציבורי";
(4) בסעיף 16ב, במקום "רשות השידור לא תגבה" יבוא "תאגיד השידור הציבורי לא יגבה";
(5) סעיף 16ג, בכל מקום, במקום "רשות השידור" יבוא "תאגיד השידור הציבורי"."
הכול זה תיקונים טכניים שמחליפים את השם, במקום רשות השידור לתאגיד השידור הציבורי. 

<היו"ר קארין אלהרר:>
אוקיי, אני מעלה להצבעה את סעיף 111. מי בעד? 2. מי נגד? אין. הסעיף עבר. 

הצבעה על סעיף 111

בעד – 2
נגד – אין
הסעיף אושר.
<חגית ברוק:>
(מקריאה): "112. תיקון פקודת התעבורה.

"בפקודת התעבורה בסעיף 84 – 

(1) בסעיף קטן (ב), במקום "רשות השידור" יבוא "תאגיד השידור הציבורי";
(2) בסעיף קטן (ג1), פסקה (3) – תימחק;
(3) סעיף קטן (ג2) – בטל;
(4) בסעיף קטן (ד), במקום "(ג)עד (ג2)" יבוא "(ג) ו-(ג1)"."

<דנה נויפלד:>
הסעיפים האלה נוגעים לשני דברים, אחד זה לעניין אגרת הרדיו שכבר דובר בה, אז הסכום הנוסף שיהיה מועבר, במקום לרשות השידור, לתאגיד השידור הציבורי, ובי"ת, הוא מבטל פסקאות נוספות שזה היה חלק מתיקון 27, הסעיפים שדיברו על הקפאת ההחלטה שקשרו את זה להסכם המימון. כל ההסדר הזה מתייתר כיוון שהסכם המימון כבר לא קיים יותר ולכן אין צורך בסעיפים האלה. 

<חגית ברוק:>
יש פה איזה שהיא הערה טכנית שצריכים להחליף את המילים 'ויועבר אליה' בפסקה (1), כך שבמקום "ויועבר אליה" יהיה "ויועבר אליו"', כי זה התאגיד. 

<היו"ר קארין אלהרר:>
אני מעלה להצבעה את סעיף 112. מי בעד? מי נגד? 

<אתי בנדלר:>
כולל התיקון כמובן. 

<היו"ר קארין אלהרר:>
כולל התיקון כמובן שהעירה היועצת המשפטית. מי נגד? אין הסעיף עבר. 

הצבעה על סעיף 112

בעד – רוב
נגד – אין 
הסעיף אושר.
סעיף 113, בבקשה.

<חגית ברוק:>
(מקריאה): "113. תיקון חוק הרשויות המקומיות (בחירות). 

"בחוק הרשויות המקומיות (בחירות), התשכ"ה-1965, בסעיף 75(א), במקום "רשות השידור" יבוא "תאגיד השידור הציבורי"." תיקון טכני שנועד להחליף את השם. 

<היו"ר קארין אלהרר:>
מי בעד סעיף 113? מי נגד? אין. הסעיף עבר.

הצבעה על סעיף 113

בעד – רוב
נגד – אין 
הסעיף אושר.
<ברוך אסקרוב:>
גברתי לא רצתה לקרוא לזה תאגיד השידור הציבורי הישראלי? 

<היו"ר קארין אלהרר:>
אני ביקשתי את זה ואתמול דיברתי עם הממונה על נוסח החוק והיא הבהירה לי שכל דבר שמחוקקים במדינת ישראל הוא ישראלי ולכן זה מיותר. 

<ברוך אסקרוב:>
זה לא שלא ישראלי, אלא זה שם מותג. אפשר להכניס את המילה ישראלי בשם מותג. 

<היו"ר קארין אלהרר:>
שוב, יש נוסח מקובל במקומותינו. אני מאוד רציתי, באמת, זה היה נראה לי נכון - - -

<ברוך אסקרוב:>
ה-BBC הוא בריטיש. 

<אתי בנדלר:>
אנחנו נשוב ונבחן את העניין ואם בסופו של עניין - - - 

<היו"ר קארין אלהרר:>
אני מאוד רוצה. 

<ברוך אסקרוב:>
לתאגידים סטטוטוריים אחרים כמו לשכת עורכי הדין בישראל יש את התוספת, פשוט - - -

<אתי בנדלר:>
אבל החוק נקרא חוק לשכת עורכי הדין. 

<ברוך אסקרוב:>
הוא מדבר על שם התאגיד הסטטוטורי. 

<היו"ר קארין אלהרר:>
הכנסת נקראת הכנסת ולא כנסת ישראל וכך הלאה. 

<ברוך אסקרוב:>
אנחנו היום IBA, Israel Broadcasting - - -

<היו"ר קארין אלהרר:>
כן, בסדר גמור. 

<ברוך אסקרוב:>
כשנתרגם את זה ל - - - 

<היו"ר קארין אלהרר:>
אבל לא כתוב חוק רשות השידור הישראלית. 

<ברוך אסקרוב:>
סתם, אני רוצה לספר לכם, ה-PBC תפוס, זה Palestinian Broadcasting Company, כבר יש. ברצינות, אני בדקתי. 

 <היו"ר קארין אלהרר:>
אולי תהיו IBF. 

<ברוך אסקרוב:>
לא, אז אם יהיה IPBC, אוקיי - - -

<היו"ר קארין אלהרר:>
טוב, סעיף 114, בבקשה. 

<חגית ברוק:>
(מקריאה): "114. תיקון חוק שירות הציבור (הגבלות לאחר פרישה)

"בחוק שירות הציבור (הגבלות לאחר פרישה), התשכ"ט-1969, בתוספת הראשונה, במקום "רשות השידור" יבוא "תאגיד השידור הציבורי"."

<היו"ר קארין אלהרר:>
טכני לחלוטין, נכון?

<חגית ברוק:>
כן.

<היו"ר קארין אלהרר:>
מי בעד סעיף 114? בעד. מי נגד? אין. הסעיף עבר. 

הצבעה על סעיף 114

בעד – רוב
נגד – אין
הסעיף אושר.
סעיף 115.

<דנה נויפלד:>
זה הסעיף שמדבר על הגמלאות. הלכו להביא את עופר. 

<היו"ר קארין אלהרר:>
הלכו להביא את עופר. 

<דנה נויפלד:>
זה סעיף שקשור לפנסיה, זה סעיף מהותי, אני לא יכולה ל - - - 
<היו"ר קארין אלהרר:>
בסדר גמור. 

<חגית ברוק:>
(מקריאה): "116. תיקון פקודת המשטרה. 

"בפקודת המשטרה (נוסח חדש), התשל"א-1971, בסעיף 90ג(ג), במקום "לפי סעיף 46 לחוק רשות השידור התשכ"ה-1965" יבוא "לפי סעיף 76 לחוק השידור הציבורי, התשע"ד-2014"."

<היו"ר קארין אלהרר:>
זה ניסוחי לחלוטין? 

<חגית ברוק:>
זה ניסוחי לחלוטין, ההפניה מדברת על הודעות חירום.

<דנה נויפלד:>
זה טכני, הסעיף מדבר על הכרזה של הודעה מטעם הממשלה. 

<חגית ברוק:>
זה טכני, זה במקום ההפניה לסעיף הודעות חירום שהייתה בחוק רשות השידור, הפניה לסעיף הרלוונטי בחוק החדש שמדבר על הודעות חירום. 

<היו"ר קארין אלהרר:>
טוב. מי בעד סעיף 116? בעד. מי נגד? אין. הסעיף עבר. 

הצבעה על סעיף 116

בעד – רוב
נגד – אין
הסעיף אושר.
סעיף 117, בבקשה. 

<דנה נויפלד:>
תיקון חוק התקשורת.

<חגית ברוק:>
(מקריאה): "117. תיקון חוק התקשורת.

"בחוק התקשורת (בזק ושידורים), התשמ"ב-1982 – 

(1) בסעיף 6כא1, בסעיף קטן (ב)(1), במקום "שמשדרת רשות השידור לפי חוק רשות השידור, התשכ"ה-1965" יבוא "שמשדר תאגיד השידור הציבורי לפי חוק השידור הציבורי, התשע"ד-2014";
(2) בסעיף 6לד, סעיף קטן (ג) – בטל;
(3) בסעיף 6מט1(ב), בהגדרה "שידורים ארציים", המילים "אפיק שידורי הטלוויזיה הלימודית המועבר במוקד שידור המשמש לשידוריו של בעל רישיון כללי לשידורי כבלים, לפי הוראות סעיף 6לד(ג), וכן" – יימחקו."

<דנה נויפלד:>
זה תיקון טכני, שוב, הוא מחליף את המילים  - - - בתוך חוק התקשורת יש סעיפים שמדברים על ההקצאה של אפיקים בידי הוט ויס לערוצים הפתוחים, רשות השידור והטלוויזיה החינוכית. עכשיו במקום שהם ישתמשו בזה, מי שישתמש בזה זה יהיה תאגיד השידור הציבורי. 

<קריאה:>
את זה לא קבעתם, נכון? את אפיק השידור לא שמרתם?

<קריאה:>
לא, הם מבטלים את האפיק לטלוויזיה הלימודית. 

<קריאה:>
את הביטול אני רואה, אבל אתם לא שומרים את אפיק 23 בממירים. או שכן? את רוצה לקבוע במפורש? 
<דנה נויפלד:>
לא כתוב שם את המספר בכל מקרה. בחוק לא כתוב המספר. 
<קריאה:>
זה גם נכון. 
<דנה נויפלד:>
נתנו את הסמכות. הסמכות - - -

<שר התקשורת גלעד ארדן:>
אז מי הקצה להם את ערוץ 23? 

<קריאה:>
זו החלטה של מועצה. 

<שר התקשורת גלעד ארדן:>
מועצת הכבלים והלוויין? 
<קריאה:>
אני חושב.

<שר התקשורת גלעד ארדן:>
בסדר, שם אנחנו מסתדרים טוב. אולי נשפר את ה - - - אולי ערוץ הילדים יהיה 22? 

<היו"ר קארין אלהרר:>
אני מעלה להצבעה את סעיף 117. מי בעד? מי נגד? הסעיף עבר. 

הצבעה על סעיף 117

בעד – רוב
נגד – מיעוט
הסעיף אושר.
סעיף 118.

<חגית ברוק:>
(מקריאה): "118. תיקון חוק זכויות מבצעים ומשדרים.

"בחוק זכויות מבצעים ומשדרים, התשמ"ד-1984, בסעיף 2(3)(א), במקום "רשות השידור, הטלוויזיה הלימודית" יבוא "תאגיד השידור הציבורי".

<היו"ר קארין אלהרר:>
אני מעלה את סעיף 118 להצבעה. מי בעד? מי נגד? אין. הסעיף עבר.

הצבעה על סעיף 118 

בעד – רוב 
נגד – אין 
הסעיף אושר.
<חגית ברוק:>
(מקריאה): "119. תיקון חוק העבירות המנהליות.

"בחוק העבירות המנהליות, התשמ"ו-1985, בתוספת, השורה שתחילתה במילים "חוק רשות השידור התשכ"ה-1965" – תימחק."
<היו"ר קארין אלהרר:>
לא צריך להחליף את זה בחוק החדש? 

<אתי בנדלר:>
הם מבטלים את האפשרות לקבוע עבירות מנהליות - - - תסבירו.

<חנה מצקביץ:>
מאחר שמבטלים את האגרה אז אין צורך בחוק העבירות המנהליות, כי זו עבירה על סוחרים שלא מדווחים על מכירת המקלטים שם. 

<דנה נויפלד:>
כיוון שלא תהיה עבירה כזאת, אז גם לא צריך - - -

<היו"ר קארין אלהרר:>
נייתר לעצמנו כמה דיונים. 

<אתי בנדלר:>
גם לא תהיה יותר חובה של סוחרים לדווח על רכישת מקלטי טלוויזיה. 

<היו"ר קארין אלהרר:>
הנה הבשורה לסוחרים. 

אני מעלה להצבעה את סעיף 119. מי בעד? בעד. מי נגד? אין. הסעיף עבר.

הצבעה על סעיף 119 

בעד – רוב
נגד – אין 
הסעיף אושר.
סעיף 120. 

<חגית ברוק:>
(מקריאה): "120. תיקון חוק האזרחים הוותיקים.

"בחוק האזרחים הוותיקים, התש"ן-1989 – 

(1) בסעיף 1, בהגדרה "תחומי הנחות", פסקה (1) – תימחק;
(2) סעיף 8 – בטל;
(3) בתוספת הראשונה, פרט (8) – בטל."

<דנה נויפלד:>
גם פה הייתה בעבר הטבה לאזרח ותיק של 50% הנחה בשיעור האגרה. משתבוטל אגרת הטלוויזיה אז אין  משמעות עוד לאגרה הזאת.
<היו"ר קארין אלהרר:>
אני מעלה להצבעה את סעיף 120. מי בעד? אני בעד. מי נגד? אין. הסעיף עבר.

הצבעה על סעיף 120 

בעד – 1
נגד – אין 
הסעיף אושר.
סעיף 121, בבקשה. 

<חגית ברוק:>
(מקריאה): "121. תיקון חוק הרשות השנייה לטלוויזיה ורדיו.

"בחוק הרשות השנייה לטלוויזיה ורדיו, התש"ן-1990 – 

(1) בסעיף 1 – 
(1) במקום ההגדרה "חוק רשות השידור" יבוא: "חוק השידור הציבורי" – חוק השידור הציבורי, התשע"ד 2014;
(2) ההגדרה "רשות השידור" – תימחק;
(3) אחרי ההגדרה "שליטה" יבוא: "תאגיד השידור הציבורי" – כמשמעותו בחוק השידור הציבורי;
(2) בסעיף 34(ב3)(3), במקום "עד לתום תקופת ההארכה הנוספת" יבוא "עד יום תחילתו של חוק השידור הציבורי";
(3) סעיף 55 – בטל;
(4) בסעיף 60, במקום "בסעיפים 55 ו-59" יבוא "בסעיף 59";
(5) בסעיף 102(א)(1), במקום "רשות השידור כמשמעותה בחוק רשות השידור" יבוא "תאגיד השידור הציבורי";
(6) בסעיף 110, במקום "בסעיף 44א לחוק רשות השידור" יבוא "בסעיף 75 לחוק השידור הציבורי";
(7) בסעיף 111 – 
(1) בסעיף קטן (א), במקום "פעילותן" יבוא "פעילותם" ובמקום "רשות השידור, הטלוויזיה הלימודית" יבוא "תאגיד השידור הציבורי";
(2) בסעיף קטן (ב) – 
(1) בפסקה (3), בכל מקום במקום "רשות השידור" יבוא "תאגיד השידור הציבורי";
(2) פסקה (4) – תימחק;
(8) בסעיף 112(2), במקום "רשות השידור, הטלוויזיה הלימודית" יבוא "תאגיד השידור הציבורי"."

<דנה נויפלד:>
זה תיקון לחוק הרשות השנייה. יש פה שני נושאים שכלולים בחוק הרשות השנייה, אחד זה כל הנושא של זיכיון לטלוויזיה הלימודית. היום לטח"י יש זיכיון מהרשות השנייה, בין היתר כיוון שהיא גם משדרת במהלך השידורים המסחריים של ערוץ 2. אין לנו צורך בהסדר הזה משמפסיקים השידורים של הטלוויזיה החינוכית. והדבר השני זה סעיפים שמתייחסים לוועדת התיאום, זה סוג של ועדה שמעוגנת בחוק הרשות השנייה ועניינה, יש שם נציגים של כל הגופים המשדרים, ברגע שאין יותר את הטלוויזיה החינוכית אז אין עוד צורך בנציג מטעמה.

<קריאה:>
יש פה שתי שאלות. אחת זה הפניה לשר הממונה בחוק רשות השידור, אז השאלה היא מה צריך - - - 

<דנה נויפלד:>
אם השר הממונה - - -

<קריאה:>
בפסקה (3) בסעיף 111. 

<דנה נויפלד:>
ועדת התיאום, כן. אם יש צורך לעשות התאמה בשל זה ששר התקשורת הוא עכשיו השר הממונה, אז נבקש מהוועדה שתסמיך אותנו כי זה הרי תיקון שעשינו בוועדה. 

<אתי בנדלר:>
כן, מדובר בהתאמות טכניות בלבד. 

<דנה נויפלד:>
זה התאמות של איך ייקרא השר בסעיף 111 ו-112. 

<קריאה:>
עוד עניין, ועדת התיאום תהיה ועדה של חמישה חברים, ועכשיו אתם מבטלים את הנציג מטעם הטלוויזיה הלימודית שמינה שר החינוך ולכן יוצא שיישארו רק ארבעה נציגים. אתם לא רוצים אולי לקבוע שני נציגים מטעם תאגיד השידור הציבורי? 

<דנה נויפלד:>
הרעיון בוועדת התיאום הוא לתאם, אז אני לא בטוחה שיש צורך בזה. אני מוכנה לשבת ולבדוק ואם תהיה בעיה לחזור לוועדה אם צריך. הרעיון הוא לתאם בין גופי השידור. 

<קריאה:>
כן, יהיה צריך גם לתקן את הרישה, אם תחליטו להשאיר ארבעה נציגים בלבד ולא חמישה נציגים. 

<דנה נויפלד:>
בסדר.

<ברוך אסקרוב:>
סליחה, בעניין הטלוויזיה החינוכית שאלה, אולי מאוחרת, אפרופו הנקודה הזו, הטלוויזיה החינוכית פוסקת מלהופיע בשמה - - -

<היו"ר קארין אלהרר:>
אנחנו לא דנו כרגע בסעיף שעוסק בטלוויזיה החינוכית, יש סימן מיוחד. 

<ברוך אסקרוב:>
אבל יש פה שינוי שמות, נכון? ולכאורה במקום זה יש את ערוץ הילדים ונוער והמוטיב של חינוכי לא מופיע באף אחד משלושת הערוצים. זו הולכת ולא בא משהו במקומה. 

<היו"ר קארין אלהרר:>
לא כתוב בשם, אבל המוטיב - - -

<דנה נויפלד:>
זה כתוב במטרות. 

<היו"ר קארין אלהרר:>
אל"ף, זה כתוב במטרות, ובי"ת, זה גם במהות, שזה יותר חשוב. 

<ברוך אסקרוב:>
במהות זה מופיע? 

<היו"ר קארין אלהרר:>
בוודאי. יש תכנים חינוכיים - - -

<ברוך אסקרוב:>
אז אולי אפילו משהו בשמה, כי אז זה הופך להיות במובן החינוכי לכל הגילים, כל מיני סדרות בהיסטוריה - - -

<היו"ר קארין אלהרר:>
ברוך, אני אסיר ספקות, יש תכנים שמשרד החינוך מממן אותם, שהם ישולבו בתכניות הלימוד בכל דרך שימצא שר החינוך לנכון. זה פר-אקסלנס  חינוכי. 

<ברוך אסקרוב:>
אז אולי משהו בשם צריך גם לרמז על זה.

<היו"ר קארין אלהרר:>
אני אומרת, לפעמים השמות לא מעידים והמהות היא החשובה. 

אני מעלה להצבעה את סעיף 121, עם התיקונים של היועצת המשפטית לוועדה. מי בעד? מי נגד? הסעיף עבר. 

הצבעה על סעיף 121 

בעד – רוב
נגד – מיעוט
הסעיף אושר.
סעיף 122, בבקשה, עורכת דין ברוק. 

<חגית ברוק:>
(מקריאה): "122. תיקון חוק תגמולים לאסירי ציון ולבני משפחותיהם.

"בחוק תגמולים לאסירי ציון ולבני משפחותיהם, התשנ"ב-1992 ; 

(1) סעיף 17ב – בטל;
(2) בסעיף 17ג, במקום סעיף קטן (ג) יבוא: "(ג) בסעיף זה "אסיר ציון" – אסיר ציון שהתקיימו בו כל אלה:
(1) הוא זכאי לתגמול לפי הכנסה כמשמעותו בסעיף 11;
(2) בתכוף להגשת התביעה לקבלת תגמול כאמור בפסקה (1) השתלמה לו גמלה לפי חוק הבטחת הכנסה בעד תקופה של שישה חודשים לפחות;
(3)  בסעיף 17ד(ב), בהגדרה "אסיר ציון", במקום "17ב(ג)" יבוא "17ג(ג)";

(4)  בסעיף 17ה, במקום "17ב עד 17ד", יבוא "17ג ו-17ד"."

<דנה נויפלד:>
חוק תמלוגים לאסירי ציון קובע הנחה בשיעור של 50% לתשלום אגרת הטלוויזיה. כיוון שאין עוד אגרת טלוויזיה, לכן אין פה את הסעיף שקובע את שיעור ההנחה, ומתקנים את ההפניות בתוך הסעיף, אלה תיקונים טכניים נוספים שמלווים את זה ש - - -
<אתי בנדלר:>
לא פוגעים עכשיו בכל זכויותיהן של כל האוכלוסיות שנהנו קודם מדמי הפחתה באגרת האוטו ואגרת הטלוויזיה ועכשיו הם יהיו ככל האדם? 

<קריאה:>
מצד שני זה יותר סוציאלי שמי שאין לו רכב לא ישלם ומי שיש לו רכב משלם. 

<דנה נויפלד:>
הם נהנים אבל כי הם עדיין היו צריכים לשלם 50%. 

<היו"ר קארין אלהרר:>
זו הייתה הערה צינית. 

<אתי בנדלר:>
היה חשוב לומר שזו הערה צינית, כי תמיד אני מעירה לאחרים שהפרוטוקול לא קורא את החיוך. 

<היו"ר קארין אלהרר:>
אני מעלה להצבעה את סעיף 122. מי בעד? מי נגד? הסעיף עבר.

הצבעה על סעיף 122

בעד – רוב
נגד – מיעוט
הסעיף אושר.
סעיף 123. 

<חגית ברוק:>
(מקריאה): "123. תיקון חוק הרשות הלאומית לתרבות היידיש.

"בחוק הרשות הלאומית לתרבות היידיש, התשנ"ו-1996, בסעיף 5(10), במקום "רשות השידור לפי חוק רשות השידור, התשכ"ה-1965", יבוא "תאגיד השידור הציבורי כמשמעותו בחוק השידור הציבורי, התשע"ד-2014".

<היו"ר קארין אלהרר:>
טוב, סמנטי לחלוטין. מי בעד סעיף 123? מי נגד? הסעיף עבר.

הצבעה על סעיף 123

בעד – רוב
נגד – מיעוט
הסעיף אושר.
<חגית ברוק:>
(מקריאה): "124. תיקון חוק הרשות הלאומית לתרבות הלדינו.

"בחוק הרשות הלאומית לתרבות הלאדינו, התשנ"ט-1996, בסעיף 5, במקום פסקה (10) יבוא: "(10) שני נציגים של תאגיד השידור הציבורי כמשמעותו בחוק השידור הציבורי, התשע"ד-2014"."

<היו"ר קארין אלהרר:>
שוב סמנטי? 

<דנה נויפלד:>
לא, זה לא סמנטי, פה זה מהותי. 

<דפנה גלוק:>
בחוק כתוב היום נציג אחד של מדור הלאדינו ברשות השידור, אז השאלה אם - - -

<דנה נויפלד:>
אנחנו לא מעגנים מדור לאדינו חדש. היו אמורים להיות שני נציגים ונותרים שני נציגים, אנחנו לא מקבעים את מדור הלאדינו. 

<קריאה:>
ב-1965 הלאדינו היה חזק. 

<דפנה גלוק:>
לא, אבל ה - - - הרבה יותר מוקדם. 

<דנה נויפלד:>
זה רק מדבר על הרכב הוועדה, בגוף השידור הציבורי היו לו שני נציגים ונותרים לו שני נציגים. במובן הזה כוחו של תאגיד השידור הציבורי על הרכב המועצה נשאר כשהיה. 

<היו"ר קארין אלהרר:>
טוב, אני מעלה להצבעה את סעיף 124. מי בעד? מי נגד? הסעיף עבר.

הצבעה על סעיף 124

בעד – רוב
נגד – מיעוט
הסעיף אושר.
125, בבקשה.

<חגית ברוק:>
(מקריאה): "125. תיקון חוק להסדרת הביטחון בגופים ציבוריים.
"בחוק להסדרת הביטחון בגופים ציבוריים, התשנ"ח-1998, בתוספת השנייה, בפרט 3, במקום "רשות השידור" יבוא "תאגיד השידור הציבורי"."

<דפנה גלוק:>
התאמה טכנית בלבד. 

<היו"ר קארין אלהרר:>
תודה. יש הערה? 

<דפנה גלוק:>
לא. 

<היו"ר קארין אלהרר:>
אני מעלה להצבעה את סעיף 125. מי בעד? מי נגד? הסעיף עבר.

הצבעה על סעיף 125

בעד – רוב
נגד – מיעוט
הסעיף אושר.
סעיף 126. 

<חגית ברוק:>
(מקריאה): "126. תיקון חוק שוויון זכויות לאנשים עם מוגבלות.

"בחוק שוויון זכויות לאנשים עם מוגבלות התשנ"ח-1998, בסעיף 19יג1(ב)(4), במקום "רשות השידור" יבוא "תאגיד השידור הציבורי"." התאמה טכנית. 

<היו"ר קארין אלהרר:>
אני מעלה להצבעה את סעיף 126. מי בעד? מי נגד? אין. הסעיף עבר. 

הצבעה על סעיף 126

בעד – רוב
נגד – אין 
הסעיף אושר.
סעיף 127.

<חגית ברוק:>
(מקריאה): "127. תיקון חוק הקולנוע.

"בחוק הקולנוע התשנ"ט-1999 – 

(1) בסעיף 1, במקום ההגדרה "חוק רשות השידור" יבוא": "חוק השידור הציבורי" – חוק השידור הציבורי התשע"ד-2014;
(2) בסעיף 4(ב)(7) במקום "חוק רשות השידור" יבוא "חוק השידור הציבורי"."

<היו"ר קארין אלהרר:>
טכני.

<דפנה גלוק:>
כן, גם פה זה השר הממונה - - -

<היו"ר קארין אלהרר:>
יש הערה? 

<דנה נויפלד:>
לא.

<היו"ר קארין אלהרר:>
אני מעלה להצבעה את סעיף 127. מי בעד? מי נגד? אין. הסעיף עבר

הצבעה על סעיף 127

בעד – רוב
נגד – אין
הסעיף אושר.
סעיף 128.

<חגית ברוק:>
(מקריאה): "תיקון חוק מעמד ותיקי מלחמת העולם השנייה.

"בחוק מעמד ותיקי מלחמת העולם השנייה, התש"ס-2000 – 

(1) בסעיף 1 בהגדרה "הטבה", המילים "או מאגרה, או אגרה מוקטנת" – יימחקו;
(2) סעיף 5 – בטל;
(3) בסעיף 7, במקום "הטבות לפי סעיפים 5 או 6" יבוא "מענק הטבות לפי סעיף 6" ובמקום "לקבל את ההטבות לפי הסעיפים האמורים" יבוא "לקבל את מענק ההטבות לפי הסעיף האמור"."

<דנה נויפלד:>
בחוק מעמד ותיקי מלחמת העולם השנייה יש הטבה לוותיק מלחמה בגין אגרת הטלוויזיה, אין אגרת טלוויזיה. 

<רינה פרנקל:>
אז זה נשאר? 

<היו"ר קארין אלהרר:>
לא, אין אגרה.

<רינה פרנקל:>
אז למה הסעיף הזה עכשיו? 

<היו"ר קארין אלהרר:>
מתקנים את החוק, לא זה, החוק שמדבר על ותיקי המלחמה. 

סעיף 128 עולה להצבעה. מי בעד? מי נגד? אין. הסעיף עבר. 

הצבעה על סעיף 128

בעד – רוב
נגד – אין
הסעיף אושר.
סעיף 129. 

<חגית ברוק:>
(מקריאה): "129. תיקון חוק סיווג, סימון ואיסור שידורים מזיקים.

"בחוק סיווג, סימון ואיסור שידורים מזיקים, התשס"א-2001, בסעיף 4 – 

(1) בסעיף קטן (א) – 
(1) בפסקה (1), במקום "חוק רשות השידור, התשכ"ה-1965 – הרשות כהגדרתה" יבוא "חוק השידור הציבורי, התשע"ד-2014 – תאגיד השידור הציבורי כהגדרתו";
(2) פסקה (4) – תימחק;
(2) בסעיף קטן (ב) – 
(1) בפסקה (1) במקום "רשות השידור" יבוא "תאגיד השידור הציבורי";
(2) פסקה (4) – תימחק."
<דנה נויפלד:>
פשוט אנחנו מחליפים. רשות השידור הייתה אחראית היום לביצוע סימונים שדרושים לפי חוק סיווג, סימון ואיסור שידורים מזיקים, במקום שרשות השידור אחראית אז תאגיד השידור הציבורי הוא זה שאחראי.

<היו"ר קארין אלהרר:>
אני מעלה להצבעה את סעף 129. מי בעד? מי נגד? אין. הסעיף עבר.

הצבעה על סעיף 129

בעד – רוב
נגד – אין
הסעיף אושר.
<חגית ברוק:>
(מקריאה): "130. תיקון חוק גלי צה"ל – שידורי רדיו של צבא הגנה לישראל (שידורי חסות ותשדירי שירות).

"בחוק גלי צה"ל – שידורי רדיו של צבא הגנה לישראל (שידורי חסות ותשדירי שירות), התשס"ה-2005 – 

(1) בסעיף 1 – 
(1) במקום ההגדרה "חוק רשות השידור" יבוא: "חוק השידור הציבורי" – חוק השידור הציבורי, התשע"ד-2014;
(2) במקום ההגדרה "מליאת רשות השידור", "רשות השידור" יבוא: "מועצת תאגיד השידור הציבורי", "תאגיד השידור הציבורי", כמשמעותם בחוק השידור הציבורי;
(2) בסעיף 4(א), במקום "חוק רשות השידור" יבוא "חוק השידור הציבורי";
(3) בסעיף 5 – 
(1) בסעיף קטן (א) במקום "חוק רשות השידור" יבוא "חוק השידור הציבורי";
(2) בסעיף קטן (ב) במקום "במליאת רשות השידור" יבוא "במועצת תאגיד השידור הציבורי" ובמקום הסיפה החל במילים "בוועדה שהקימה מליאת רשות השידור" יבוא "בוועדת המשנה שמונתה לפי סעיף 20 לחוק השידור הציבורי, אשר תפקידה לעסוק בתחום הרדיו בתאגיד השידור הציבורי;
(3) בסעיף (ג) במקום "חוק רשות השידור" יבוא "חוק השידור הציבורי";
(4) בסעיף 8(ג), במקום הסיפה החל במילים "ביצוע חוק רשות השידור" יבוא "ביצוע חוק השידור הציבורי ועם ועדת המשנה שמינתה מועצת תאגיד השידור הציבורי לפי סעיף 20 לחוק השידור הציבורי שתפקידה לפקח על התכניות של גלי צה"ל שאינן תכניות צבאיות כהגדרתן בסעיף 78 לחוק האמור"."

<דנה נויפלד:>
זה גם עושה התאמות באותו אופן, רק צריך לשים לב שהמספורים, יכול להיות שהם ישתנו בעקבות השינוי של המספור - - -

<דפנה גלוק:>
התאמות של האורגנים הרלוונטיים ב - - -

<דנה נויפלד:>
אין יותר מליאה, יש מועצה.

<אתי בנדלר:>
זה בסדר, רק רציתי לוודא. אני לא הספקתי לעבור על התיקונים האלה לפני כן. משאירים את המצב הקיים שוועדת גלי צה"ל לא תהיה אותה ועדה ש - - -

<דנה נויפלד:>
לא שונה במהות שום דבר. 

<היו"ר קארין אלהרר:>
אני מעלה להצבעה את סעיף 130. מי בעד? מי נגד? אין. הסעיף עבר. 

הצבעה על סעיף 130

בעד – רוב
נגד – אין 
הסעיף אושר.
<חגית ברוק:>
(מקריאה): "131. תיקון חוק שידורי טלוויזיה (כתוביות ושפת סימנים).

"בחוק שידורי טלוויזיה (כתוביות ושפת סימנים), התשס"ה-2005 – 

(1) בסעיף 1 – 
(1) בהגדרה "גוף מפוקח" – 
(1) בפסקה (1) במקום "חוק רשות השידור – הוועד המנהל של רשות השידור" יבוא "חוק השידור הציבורי – מועצת תאגיד השידור הציבורי";

(2) בפסקה (2), המילים "לרבות הטלוויזיה הלימודית" – יימחקו;
(3) פסקה (4) – תימחק;
(2) ההגדרה "חוק רשות השידור" – תימחק;
(3) אחרי ההגדרה "חוק השוויון" יבוא: "חוק השידור הציבורי" – חוק השידור הציבורי התשע"ד-2014;
(4) בהגדרה " משדר טלוויזיה" – 
(1) בפסקה (1) במקום "חוק רשות השידור – הרשות כהגדרתה" יבוא "חוק רשות השידור הציבורי – תאגיד השידור הציבורי כהגדרתו";
(2) פסקה (4) – תימחק.
(5) בהגדרה "משדר פרטי", במקום "רשות השידור" יבוא "תאגיד השידור הציבורי";
(2) בסעיף 9 – 
(1) בסעיף קטן (ב) במקום "שמשדרת רשות השידור" יבוא "שמשדר תאגיד השידור הציבורי";
(2) בסעיף קטן (ג) במקום "שאינו רשות השידור" יבוא "שאינו תאגיד השידור הציבורי", במקום "ברשות השידור" יבוא "בתאגיד השידור הציבורי", במקום "על רשות השידור" יבוא "על תאגיד השידור הציבורי" ובמקום "לרשות השידור" יבוא "לתאגיד השידור הציבורי"."
<דפנה גלוק:>
זה הכול התאמות טכניות.

<היו"ר קארין אלהרר:>
אני מעלה להצבעה את סעיף 131. מי בעד? מי נגד? אין. הסעיף עבר.
הצבעה על סעיף 131

בעד – רוב
נגד – אין 
הסעיף אושר.
<חגית ברוק:>
(מקריאה): "132. תיקון חוק הטבות לניצולי שואה.

"בחוק הטבות לניצולי שואה, התשס"ז-2007 – 

(1) בסעיף 3(ב), פסקה 4 – תימחק;
(2) בסעיף 4, פסקה (3) – תימחק;
(3) בסעיף 5א(ב), פסקה (1) – תימחק;
(4) בסעיף 6א, במקום "הנחה בארנונה" יבוא "והנחה בארנונה" והמילים "ופטור מתשלומי האגרה בעד החזקת מקלט טלוויזיה כאמור בסעיפים 3(ב)(4), 4(3) או 5א(ב)(1)" – יימחקו."

<דנה נויפלד:>
מה שישנו פה זה ביטול הטבה שיש לניצולי שואה, כמו שאמרתי, ביטול האגרה. 

<היו"ר קארין אלהרר:>
אני מעלה את סעיף 132 להצבעה. מי בעד? מי נגד? הסעיף עבר.

הצבעה על סעיף 132

בעד – רוב
נגד – מיעוט
הסעיף אושר.
<חגית ברוק:>
(מקריאה): "133. תיקון חוק הפצת שידורים באמצעות תחנות שידור ספרתיות.

"בחוק הפצת שידורים באמצעות תחנות שידור ספרתיות, התשע"ב-2012 – 

(1) בסעיף 1 – 
(1) ההגדרה "רשות השידור" – תימחק;
(2) אחרי ההגדרה "שליטה" יבוא: "תאגיד השידור הציבורי" – כהגדרתו בחוק השידור הציבורי, התשע"ד-2014;
(2) בסעיף 6 – 
(1) בסעיף קטן (א) – 
(1) במקום פסקה (4) יבוא: "(4) תאגיד השידור הציבורי – במסגרת שלושה ערוצי טלוויזיה בטכנולוגיית חדות רגילה (בפסקה זו – הערוצים העיקריים); שידר תאגיד השידור הציבורי ערוץ נוסף על הערוצים העיקריים באמצעות טכנולוגיית חדות גבוהה (בפסקה זו – ערוץ נוסף), יפיץ הגורם המפעיל גם את שידורי הערוץ הנוסף באמצעות טכנולוגיית חדות גבוהה גם אם ביקש זאת תאגיד השידור הציבורי, אך לא יותר משלושה ערוצים נוספים;
(2) פסקה (6) – תימחק;
(3) בפסקה (8) במקום "רשות השידור" יבוא "תאגיד השידור הציבורי";
(2) בסעיף קטן (ב) – 
(1) בפסקה (2) במקום "רשות השידור" יבוא "תאגיד השידור הציבורי" ובמקום "ביקשה" יבוא "ביקש";
(2) פסקה (4) – תימחק;
(3) בסעיף 7 – 
(1) בסעיף קטן (א)(1), במקום "רשות השידור" יבוא "תאגיד השידור הציבורי";
(2) בסעיף קטן (ב), בכל מקום במקום "רשות השידור" יבוא "תאגיד השידור הציבורי";
(4) בסעיף (ב)(1) – 
(1) בפסקת משנה (א) במקום "רשות השידור" יבוא "תאגיד השידור הציבורי";
(2) פסקת משנה (ג) – תימחק;
(5) בסעיף 11 במקום "6(א)(3) ו-(6)" יבוא "6(א)(3)". 

<דנה נויפלד:>
יש פה שני סוגי תיקונים, יש פה מקום שיש תיקון שאיננו טכני, אני אסביר רגע את התיקונים שהם טכניים. יש פה התאמות בתוך החוק שקשורות בחוק הפצת שידורים באמצעות תחנות שידור ספרתיות, זו הפצה על גבי מערך ה-DTT, יש פה את התיקונים הנדרשים בעקבות ההחלפה של רשות השידור בתאגיד הציבורי ויש פה שינוי שאיננו טכני. עופר, אתה רוצה להסביר? 
יש אפשרות להעביר את ערוצי השידור של רשות השידור ב-HD, היום יש בחוק מגבלה שקובעת שהערוץ צריך להיות שידור מקביל באותו ערוץ. אותם שידורים שיש בערוץ הרגיל, יש מגבלה שאומרת שצריך ליצור שידור שהוא מראָה, שאם רוצים לשדר ערוץ HD אז שידור HD צריך להיות אותו שידור כמו ה-SD. את המגבלה הזאת כרגע אנחנו מבקשים להסיר, ועופר יסביר. 
<עופר מרגלית:>
אני אתן דוגמה. אני חושב שזה היה לפני יומיים, שהיה את האירוע עם החטופים, זו הייתה דוגמה מובהקת של הדבר הזה, שבערוץ HD היה את שידורי המונדיאל ובערוץ 1 שודר המבזק המיוחד של הידיעות על החטופים. בסוף - - -

<היו"ר קארין אלהרר:>
בכל מקרה זה יישאר שני ערוצים, שאחד ב-HD ואחד לא? 

<עופר מרגלית:>
כן. העניין הוא שבסוף המשאב הזה של תדרים הוא משאב מוגבל, אין סיבה לתפוס גם משאב של SD ועוד משאב של HD ולשדר עליהם אם ניתן לעשות יותר מגוון. אלה אותם שידורים, זה לא ערוץ נוסף בעצם, אבל כשיש אופציות במקרים ספציפיים הם לא יהיו - - - 

<היו"ר קארין אלהרר:>
זה מה שאני שואלת. גם בחוק החדש יש שני ערוצים, אחד HD ואחד לא? 
<עופר מרגלית:>
לא, אני אומר שלצורך העניין זה אותו ערוץ אחד, זה לא שעכשיו יוקם ערוץ - - -

<היו"ר קארין אלהרר:>
אני מבינה שידורי מראה, זה מה שאני שואלת, יהיו שני ערוצים, אחד HD ואחד לא לאותו דבר בחוק החדש? 
<עופר מרגלית:>
מה שאנחנו משנים פה שזה לא חובה שזה יהיה בדיוק אותם שידורים, שיש אופציה לעשות גם שידורים שונים, בדיוק מה שהיה עכשיו במונדיאל. זו הדוגמה הקלאסית למתי האירוע הזה קורה.

<שר התקשורת גלעד ארדן:>
אבל למה צריך את זה בחוק? 

<עופר מרגלית:>
כי רשום אחרת בחוק, אנחנו מתקנים את זה, שתהיה מראה. 

<שר התקשורת גלעד ארדן:>
כאילו מה שהם עשו בשבוע שעבר הוא מנוגד לחוק?

<עופר מרגלית:>
לא, כי זה לא היה ב-DTT, זה היה בכבלים, אין עדיין HD ב-DTT ואני לא יודע לאיזה חוק זה אמור לציית. בקיצור זו קביעה בחוק שאנחנו רוצים לשנות, כי פשוט לדעתנו - - -

<שר התקשורת גלעד ארדן:>
פרקטית מה זה ייתן? שדרך ה-DTT אפשר אם ירצו לשים גם - - - 

<אתי בנדלר:>
לכאורה כן, אני לא הספקתי ל - - - 

<עופר מרגלית:>
לא, כי הערך המוסף של ה-HD לפחות כרגע זה בעיקר שידורי הספורט והדברים האלה. אז בדיוק באירועים כאלה, או מונדיאל או אולימפיאדה, או אירועים שהגוף הציבורי משדר ובאותו רגע יש אירוע ביטחוני או לא משנה שרוצים שבערוץ הרגיל יהיה חדשות, אז ככה מאפשרים לצופים, 'הנה, זה שידור של ערוץ 1, תראו אותו ב-HD, ואם אתם רוצים תראו חדשות'. 

<ברוך אסקרוב:>
שתי התחייבויות מתנגשות. 

<קריאה:>
זה בעצם עוד ערוץ. 

<תמנה עורב:>
זה בדיוק מה שאני רוצה להגיד, זה עוד ערוץ בעצם. אלה ארבעה ערוצי טלוויזיה.

<שר התקשורת גלעד ארדן:>
לא, זו אופציה. 

<עופר מרגלית:>
היום יש לך עוד ערוץ? עובדה, עשיתם את זה אתמול. זה קרה אתמול. 

<תמנה עורב:>
לא, אבל מה שאתה אומר - - - 

<ברוך אסקרוב:>
אבל מה רע בזה? זו אופציה מבורכת, זה יכול לגוון את השידורים. 

<שר התקשורת גלעד ארדן:>
כל מי שבתעשייה רק צריך לשמוח ש - - -

<תמנה עורב:>
אבל, סליחה, אתם לפי החוק שלכם קבעתם שלושה ערוצים ופתאום אנחנו - - - 

<שר התקשורת גלעד ארדן:>
השלושה הם חובה כמינימום והרביעי זה לא חובה.

<תמנה עורב:>
פתאום נולד לנו - - -

<קריאה:>
גם מה רע בזה? זה רק מגוון. 

<תמנה עורב:>
בסדר, אני רוצה שתרשמו על שלושה ערוצים ו-HD הכול יתפצל. בכיף. 

<קריאה:>
רוב הזמן זה יהיה מראה מן הסתם, באירועים חריגים זה לא יהיה מראה. שתהיה אפשרות באירועים חריגים. 

<ברוך אסקרוב:>
זה טוב מאוד, זה רק מצער, קארין, אנחנו מעלים את זה שוב ושוב, שבטלוויזיה נכנסים לרזולוציות כאלה וברדיו אנחנו נלחמים על זה שתחנות שנושאות מסר תוזכרנה. 

<היו"ר קארין אלהרר:>
אבל אין HD ברדיו. 

<ברוך אסקרוב:>
בלי קשר, אני מדבר על הרזולוציה, לא HD, על למה החוק יורד. ברדיו משאירים את זה מהול וזה יימעך על ידי מנכ"ל שיהיה חסר לו כסף. 

<היו"ר קארין אלהרר:>
אבל, ברוך, יש פה טכנולוגיה שמכירים, אתה מכיר טכנולוגיה מקבילה ברדיו? אני לא מצליחה להבין את הטענה. 

<ברוך אסקרוב:>
לא, אני מדבר על הרזולוציה של החוק. אגב, ברדיו יש את ה-FM ואת ה-AM וכן הלאה והדברים האלה קרו גם שם, אבל החוק לא נכנס לזה. אז אני אומר, לפחות שתוזכרנה התחנות. 

<היו"ר קארין אלהרר:>
אבל, ברוך, אנחנו עכשיו פה. 

<שר התקשורת גלעד ארדן:>
אני רוצה להגיב לזה אחת ולתמיד, למרות שהגבתי כבר לדעתי שלוש פעמים בנושא הזה בדיוני הוועדה ולסכם בזאת את עמדתנו. את עמדתי, לא הכול משקף את עמדת כולם. כיום הטלוויזיה מקיימת שידורים מלאים, נניח, הרבה מהם חוזרים אבל יש איזה שהוא רצף של שידורים בערוצים נפרדים. האם הרצף הזה יישאר לעולמי עד? אני ממש לא בטוח, אני אפילו בטוח שלא. כמה זמן זה ייקח? אינני יודע, כרגע עדיין הרגלי הצפייה של הציבור ברובם הם על מסכי הטלוויזיה וכל יום שעובר זה משתנה. כשהמכרז על הדור הרביעי יושלם וכשהיו סיבים אופטיים לכל בית וכשהדור הצעיר יתפוס חלק מרכזי יותר באוכלוסייה, זה ישתנה כבר באופן טוטאלי. האם זה ייקח שנתיים, שלוש או שמונה? אינני יודע, אבל אלה סדרי הגודל. ואז יכול מאוד להיות שמי שיהיה אז שר התקשורת יבוא ויבקש מהכנסת לתקן את החוק ובמקום שלושה ערוצים broadcast, שיש להם את העלויות שלהם וצריך לשדר אותם כחובה, הוא עוד יבקש, יכול להיות, להפחית את זה ולעבור לחובה על בסיס תכנים ולא חובה על בסיס טכנולוגיית שידור. 
ברדיו, כבר היום, למרות שיש מגוון של נושאים, אתם בעצמכם, יש לכם גמישות, שדרך אגב אנחנו מצמצמים אותה בחוק, כי בנושאים אנחנו מחייבים עכשיו בחוק, מה שלא היה בעבר. אבל אם בעוד שנה או שנתיים, אינני יודע, יהיה מענה בתחום הרדיו או בתחום שפה מסוימת, שלא יחייב, אז אנחנו לא רוצים עכשיו לקבוע בחוק שבצרפתית או באמהרית או ב - - - אני לא אגיד רוסית, אל תדאגי, כי לעולם אף פעם לא יהיה יום שבו האוכלוסייה הזו תדע עברית. אני צוחק, כן? גם היום הזה יבוא, דרך אגב, לא? 

<רינה פרנקל:>
אני מקווה שכן. 

<ברוך אסקרוב:>
אגב, היום מלמדים את הילדים לרב לשוניות. 

<שר התקשורת גלעד ארדן:>
מעולה, אבל בתוך הרב לשוניות יש עברית? 

<ברוך אסקרוב:>
ודאי. 
<שר התקשורת גלעד ארדן:>
סבבה, אז אנחנו מדינה יהודית שמדברת שפה עברית. 

<ברוך אסקרוב:>
אבל גם רוסית. 

<שר התקשורת גלעד ארדן:>
ורק ערבית היא השפה הרשמית הנוספת? 

<רינה פרנקל:>
נכון. 

<קריאה:>
 גם אנגלית. 

<תמנה עורב:>
אנגלית היא לא שפה רשמית. 

<שר התקשורת גלעד ארדן:>
אז ההיגיון אומר שכשאתה מדבר על טווח ארוך, בלי כשלי שוק, החובה הבסיסית שלך היא עברית וערבית. אז בעניין הזה, אני אומר גם היום השידורים ברדיו הרי בחלק מהמקומות הערוץ הוא מלא ובחלק מהם על אותה רשת עושים מגוון דברים, נכון? 

<ברוך אסקרוב:>
אבל זו התקלה. 

<שר התקשורת גלעד ארדן:>
ברדיו מורשת משדרים גם - - -

<ברוך אסקרוב:>
זו תקלה. כן, כבוד שר, אני שם והייתי שם - - -

<שר התקשורת גלעד ארדן:>
אם זו תקלה, התקלה היא ניהולית, היא לא בגלל שהחוק - - - אם החוק היה מחייב אתכם, לכל אחד ערוץ בנפרד, הייתם פושטים רגל כבר לפני אני לא יודע כמה זמן. אם כל אחד היה צריך להיות תחנה שמשדרת 24 שעות ביממה. 24 שעות ביממה מורשת, 24 שעות ביממה איראנית - - -

<ברוך אסקרוב:>
לא, זה לא נכון. כבוד השר, באמת מתוך המקצועיות אני אומר לך וגם אמרתי לך את זה, באודיו ייצור התוכן והפצתו זו עלות שהולכת ויורדת בצורה דרמטית. אם אני עושה סדרת שיחות - - -

<שר התקשורת גלעד ארדן:>
מאיפה אתה יודע שהיא יורדת, דרך אגב? אולי נשאל את יושב ראש רשות השידור כמה משלמים לבזק על הפצת השידורים. 

<ברוך אסקרוב:>
לא על בזק אני מדבר, אני מדבר על מרכיבים של כוח אדם ושל מכשירי הקלטה, מיקרופונים ודברים שכאלה. העלות הולכת ויורדת. 

<שר התקשורת גלעד ארדן:>
יש גם הפצת השידורים ואגרת התדרים, זה עשרות מיליונים. 

<ברוך אסקרוב:>
אני עושה סדרת שיחות עם נחצ'ה היימן או 60 תכניות על ורדי, 30 שקל לשעה עלות העובד וכל השאר הולך ויורד, הדיסקים הולך ויורד, כל הדברים הולכים ויורדים. מכשיר הקלטה שקניתי ב-1,000 שקל, עם חדות הכי גבוהה, הוא מייצג מכשיר שלפני 15 שנה עלה 30,000 דולר. זו מהפכה, פחות אנשים יכולים לעשות יותר שידורים. לכן מה שקרה בענייני רשת א' ומורשת זו תקלה ניהולית, רצו להראות לאוצר שעושים קווץ', מצמצמים, מכווצים. אין לזה שום צורך בהקשרי השידורים והשירות למאזין, ממש אין. לכן אני ממש מבקש, הרשתות שמאחוריהן יש ציבורים וכשלי שוק - - - הרי כמו שאמרת לגבי השר, שבעוד שמונה שנים הוא יכול לשנות, הוא יוכל לשנות גם בקשר לרדיו, אבל בינתיים הרדיו חשוף למעיכה מבפנים על ידי מצב ניהולי כספי שמנכ"ל ייאלץ לקצץ בגלל איזה שהיא סיבה, הטלוויזיה מוגנת, תקציביה מוגנים, הרדיו לא מוגן. לפי החוק הוא יכול להצטמצם לשני ערוצים שיישאו עליהם את הערבית ואת העברית ואת האקטואליה ואת התרבות - - - 

<שר התקשורת גלעד ארדן:>
זה גם היה יכול להיות היום. היום אפילו המצב יותר גרוע, מבלי החוק הזה. לשיטתך.

<ברוך אסקרוב:>
לא, אז התחילו את המעיכות והתחילו את הנגיסות. עכשיו, פעם ב-49 שנה באים באמת לעשות חוק, צריך את ההגנה הזו של החוק, זה לא כדי לכבול את המנכ"ל, זה כדי להגן - - - 

<קריאה:>
אבל מה אתה מבקש? 

<ברוך אסקרוב:>
השר יודע, שהרשתות תוזכרנה - - -

<שר התקשורת גלעד ארדן:>
שנעגן כמו שהוא את שמונה הרשתות - - -

<ברוך אסקרוב:>
לפחות, כן. 

<שר התקשורת גלעד ארדן:>
על בסיס מה? במורשת, למשל, יש חלק מורשת ומשדרים שם, נדמה לי, גם - - -

<קריאה:>
חצי מורשת וחצי א', באותו תדר.  

<ברוך אסקרוב:>
רק שם יש את הפיצול. 

<שר התקשורת גלעד ארדן:>
מה יש ב-א'? 

<שר התקשורת גלעד ארדן:>
כבוד השר, תרשו לי, אקדמיה ב-א', כשאני בא ועושה את המשדרים, היו בשעה נוחה - - - אלה תשדירי השכלה, הם היו בשעה חמש אחר הצהריים, שבע וחצי בערב, והם עברו לשש בבוקר. כל כך הרבה אנשים מפסידים והשידורים האלה לא זמינים להם. חבל. זה פשוט חבל. יש ברשת א', אני בטוח שגם במורשת, ברשת א' יש שפע חומר לשדר אותו 24 שעות ביממה. 

<שר התקשורת גלעד ארדן:>
אני בטוח שאם תעלה, אני אקרא לפרופ' לימור ולעוד 100 פרופסורים, אפשר גם שפע עומר להעלות עוד שניים - - -

<ברוך אסקרוב:>
אבל למה לא - - -

<שר התקשורת גלעד ארדן:>
רק שחוץ מהם עצמם איש לא ישמע את זה. 

<ברוך אסקרוב:>
לא, סליחה, שומעים. 

<שר התקשורת גלעד ארדן:>
אני לא מחפש פה עבודה יזומה. אני מחפש לתת מענה. 

<ברוך אסקרוב:>
אבל הרדיו מאוזן כספית.

<שר התקשורת גלעד ארדן:>
הרדיו מאוזן כספית כי אין שום תחנות ארציות נוספות במדינה הזאת שמוכרות פרסומות, בואו נודה על האמת. בואו, מספיק עם הישראבלוף הזה על עצמנו, בסדר? 

<ברוך אסקרוב:>
חס וחלילה. 

<שר התקשורת גלעד ארדן:>
ברדיו יש גם דברים מצוינים ועדיין אי אפשר לבחון אותו באמת כי אין לו שום מתחרה חוץ מגלי צה"ל. אתה לא יכול להשוות את המצב הזה מול המצב בטלוויזיה ומזה להסיק מסקנות. לא יכול.

<ברוך אסקרוב:>
אני לא אומר 'אל תיגעו', אבל בשירות - - -

<שר התקשורת גלעד ארדן:>
אבל לא שלא נגענו, שדרגנו. עד עכשיו גם זה לא היה בחוק. 

<ברוך אסקרוב:>
אם יש רשתות, אני חושב שכולם ימחאו כפיים, ואם אתה תגיד שפחות רשת אחת - - -

<היו"ר קארין אלהרר:>
אדוני השר, ברוך. 

<שר התקשורת גלעד ארדן:>
אז קבענו בחוק על איזה צרכים הוא צריך לתת מענה. אני אפילו הרחבתי את הצרכים אתמול לשידורים לילדים, כמו ששמת לב, ועכשיו בואו ניתן להנהלה ולדירקטוריון להחליט לפי כמה אנשים מאזינים לזה, באיזה זמן יש להם להאזין לזה, מתי הם יכולים להאזין לזה ולווסת את הכמה ובאיזה תחנות זה צריך להיות. 

<ברוך אסקרוב:>
הם יחתכו, הם פשוט יחתכו. זה שחתכו את א', זה לא בגלל שהיא לא הייתה בסדר, זה בגלל שהיא לא הייתה מוגנת. 
<משה שגב:>
זה נקרא בעולם הטלוויזיה פרוגרמינג, אתה לא יכול בחוק להתערב בפרוגרמינג של - - -

<ברוך אסקרוב:>
אבל אתה עושה את זה בטלוויזיה עכשיו ברזולוציה מטורפת על כל - - - 

<שר התקשורת גלעד ארדן:>
אז אם אתה מציע אני מוכן גם אולי לבטל את העניין בטלוויזיה כבר עכשיו ולכתוב - - -

<ברוך אסקרוב:>
לא, אני רוצה ליישר. 

<שר התקשורת גלעד ארדן:>
ולכתוב גם שם שהיא תספק תכנים, שזה אולי לטווח ארוך הדבר הנכון יותר, ולהשאיר את זה - - - אתה אומר, מזה שאתה עשית איזה שהיא פשרה ובטלוויזיה קבעת את זה, בוא לא נתעלם מה - - - 

<ברוך אסקרוב:>
למה פשרה? אתה קידמת את העניין, עיגנת בחוק והגנת עליו. עשה זאת בטובך גם על כלי תקשורת שהצליח לתת שירות למאזינים  - - -

<שר התקשורת גלעד ארדן:>
אני צריך להגן על זכות הציבור לקבל - - -

<קריאה:>
גם הטלוויזיה. 

<ברוך אסקרוב:>
גם הטלוויזיה, והיא מקבלת הגנה.

<אמיר גילת:>
ברוך, אתה לא חושב שרשת א' בעוד חמש או עשר שנים תהיה יותר טובה אם היא תהיה רשת אינטרנטית? למה לקבע אותה כרשת רדיו? 

<ברוך אסקרוב:>
מה הקשר? אני מדבר על התוכן. 

<אמיר גילת:>
למה לקבע אותה כרשת רדיו? 

<ברוך אסקרוב:>
כי בשביל להיות בעוד חמש או עשר שנים היא צריכה גם לעבור את השנה והשנתיים הבאות. 

<קריאה:>
אז היא תעבור כמו עד היום - - -

<ברוך אסקרוב:>
לא, באמת, זה דיבורים. 

<היו"ר קארין אלהרר:>
אנחנו שמענו, אבל הדיון מוצה. אתה הבעת עמדה. 

<ברוך אסקרוב:>
אני מודה לך על האפשרות. 

<היו"ר קארין אלהרר:>
השר התנגד ובזה אנחנו ממשיכים. 

<אתי בנדלר:>
ברשותך אני רק מבקשת לחזור לתיקון סעיף 6 לחוק הפצת שידורים באמצעות תחנות שידור ספרתיות. השאלה היא בעצם לעופר. סעיף 6 לחוק האמור קובע לא רק מי יועבר במסגרת תחנות השידור הספרתיות אלא גם איזה ערוצי טלוויזיה וערוצי רדיו יועברו בחדות רגילה ובאיזה ב-HD וסעיף 6 גם קובע סדרי עדיפויות, וקובע למשל מה קורה כשאין מספיק קפסיטי בתחנות השידור ואיך ייבחר מי שיועבר בכל זאת. עכשיו אתם מוסיפים שלושה ערוצי שידור HD לרשות השידור וזה עלול לדחוק בתור למטה עוד יותר גופי שידור אחרים, אם, הלוואי יבוא יום והם ירצו להיות מועברים ב-HD. אז למה? 

<עופר מרגלית:>
השידור הציבורי נשאר עדיין בעדיפות ראשונה לעלות על מערך ה-DTT כי הוא שידור ציבורי - - -

<אתי בנדלר:>
שלושה ערוצים? 

<עופר מרגלית:>
על כל ערוציו. הוא שידור ציבורי והוא צריך להיות מונגש לכל הציבור בחינם. ואין בעיה עם זה.
<אתי בנדלר:>
אז האם השר מודע לכך שעל ידי כך דוחקים את האפשרות של ערוצים אחרים? 

<עופר מרגלית:>
אתי, לגבי העניין של הדוחקים, לפי המצב שאנחנו רואים אותו היום, וזו לא הערכה בשמים, זו הערכה מאוד סבירה, המקום שיש לנו יספיק לכל מי שיגיע. אנחנו לא צופים כרגע בעיית קיבולת. 

<אתי בנדלר:>
כי כל הזמן אתם דיברתם - - -

<שר התקשורת גלעד ארדן:>
הבעיה היא הפוכה. שלא יהיו מספיק - - - 

<אתי בנדלר:>
אני יודעת, אמרתי אם יתגשם חלומנו המשותף ובכל זאת יתחילו לשדר יותר ערוצי טלוויזיה, כפי שהוסבר בזמנו, הקפסיטי של התחנה - - - 

<שר התקשורת גלעד ארדן:>
זה לא החלום המשותף שלנו היחיד שלא יוגשם פה. 

<אתי בנדלר:>
בתחום השידורים, אתה מתכוון. 

<שר התקשורת גלעד ארדן:>
בכל תחום שיש לנו חלומות משותפים. 

<עופר מרגלית:>
למרות זאת אני חוזר על מה שאמרתי, שבכל מגבלה, עדיין יש עדיפות שהשידור הציבורי על כל ערוציו יהיה מונגש לכולם בחינם - - -

<שר התקשורת גלעד ארדן:>
למה זה מגביל? 

<עופר מרגלית:>
סדרי עדיפויות. 

<אתי בנדלר:>
ההסבר שניתן בזמנו, בעת חקיקת הסעיף הזה, היה שיכולת הקיבולת - - -

<שר התקשורת גלעד ארדן:>
אבל היא גדלה. 

<אתי בנדלר:>
אני לא יודעת. 

<עופר מרגלית:>
היא גדלה מאז. 

<אתי בנדלר:>
אני לא יודעת לכמה היא גדלה, כל פעם - - - 

<קריאה:>
18 ערוצים זה אמור להגיע. 

<שר התקשורת גלעד ארדן:>
לא, יותר. 

<עופר מרגלית:>
הקיבולת גדלה, חד משמעית, כמעט בפי שניים. 

<שר התקשורת גלעד ארדן:>
תסביר למה. 

<עופר מרגלית:>
בטכנולוגיה החדשה של ה-mux - - -

<אתי בנדלר:>
מרבב. המרבב. 

<שר התקשורת גלעד ארדן:>
אבל איך היא נקראת? 

<עופר מרגלית:>
מה שחשבנו בזמנו, כשדיברנו על שישה ערוצי SD, אפשר להעביר 11 ערוצים. 

<אתי בנדלר:>
יפה. אז למעשה לא תהיה בעיה ל - - -

<עופר מרגלית:>
אנחנו לא צופים בעיית קיבולת. 

<אתי בנדלר:>
כל מי שיתדפק על הדלת, הדלת תיפתח לו, זה מה שאתה אומר. 

<עופר מרגלית:>
כן. 

<היו"ר קארין אלהרר:>
אמרת את זה לפרוטוקול. 

<שר התקשורת גלעד ארדן:>
בוא נגיד שאני מאוד אשמח שזו תהיה הבעיה, שיהיו יותר מדי מתמודדים על הקיבולת. אנחנו מאוד נשמח. בשלב זה אנחנו מתקשים למצוא את המתמודדים על הקיבולת. 

<אתי בנדלר:>
האם במקביל להגדלת הקיבולת גם ירד המחיר? כי המחיר שנמסר בזמנו בשל כל ערוץ היה מאוד גבוה. נשאר? 

<עופר מרגלית:>
לא, ירד. 

<שר התקשורת גלעד ארדן:>
עוד לא ירד. 

<עופר מרגלית:>
לא, היא מדברת מבחינת עלויות פר ערוץ. 

<שר התקשורת גלעד ארדן:>
לא, היא מדברת על הסעיף שיש אפשרות לשר האוצר ולי להסכים ל - - -

<עופר מרגלית:>
לא שמעתי שזה מה שהיא אמרה. לא הבנתי שזה מה שהיא אומרת. 

<שר התקשורת גלעד ארדן:>
עלויות, זה כולל הכול, זה גם העלות של ה - - - 

<אתי בנדלר:>
גם הקיבולת הפנימית - - -

<שר התקשורת גלעד ארדן:>
כל העלות של ה - - -

<אתי בנדלר:>
עלות הפצת כל ה - - - 

<שר התקשורת גלעד ארדן:>
גברתי, אני אגיד לך, הקדמה זה דבר מאוד בעייתי. באמת. כי פתאום הם רואים שעוד מעט יהיה דור רביעי ויהיו סיבים אופטיים והם אומרים 'מה אני צריך לשלם על הפצה בטכנולוגיה ישנה?' וכמו שיודע להגיד לך, אני לא אצטט אותו, אבל יגידו לך שאם היום נגיד היו צריכים לקבל החלטה על חברת הלוויין, על יס, לא בטוח שהיו מחליטים היום להקים אותה.  בגלל שהאפשרות להעביר על גבי האינטרנט הולכת ומשתפרת ועלות ההפצה המיושנות יותר הן הרבה יותר יקרות מאשר דרך האינטרנט. גם האיכות היא לא בהכרח - - -

<אתי בנדלר:>
אז האם אדוני צופה ביטול החוק, חוק הפצת שידורים באמצעות - - -

<שר התקשורת גלעד ארדן:>
אני לא צופה ביטול החוק, אבל אני צופה מורכבות ובעייתיות הרבה יותר גדולה ביישום שלו, כי מאז שהמדינה הקימה את מערך ה-DTT ועד שהגענו ליום שמרחיבים אותו, השיקולים של אנשים השתנו קצת. 

<היו"ר קארין אלהרר:>
עוד הערות, גברתי? לא. אני מעלה להצבעה את סעיף 133. מי בעד? מי נגד? אין. הסעיף עבר.

הצבעה על סעיף 133

בעד – רוב
נגד – אין
הסעיף אושר. 
<שר התקשורת גלעד ארדן:>
גברתי בטח ראתה, אם היא לקוחה של יס, שאפשר היום לקבל את כל התכנים של יס באייפד ובעצם על גבי רשת האינטרנט. מה זה אומר? 

<אתי בנדלר:>
גברתך לא לקוחה של יס, אבל אולי אם כך מן הראוי - - - 

<היו"ר קארין אלהרר:>
טוב, ועכשיו אחרי שעשינו גם פרסומת סמויה ליס - - -   

<חגית ברוק:>
עכשיו אנחנו חוזרים ל-114. אני אקריא את 114, שדילגנו עליו. 

<היו"ר קארין אלהרר:>
תיקון חוק שירות המדינה גמלאות. בבקשה. 

<חגית ברוק:>
(מקריאה): "115. תיקון חוק שירות המדינה (גמלאות).

"בחוק שירות המדינה (גמלאות) (נוסח משולב), התש"ל-1970, בסעיף 105 – 

(1) בסעיף קטן (ג1), אחרי "התשכ"ה-1965" יבוא "כנוסחו ערב ביטולו בסעיף 108 לחוק השידור הציבורי, התשע"ד-2014" - - -
<היו"ר קארין אלהרר:>
רגע, אני עוצרת.

<אתי בנדלר:>
האם זה לא סעיף שהוועדה הייתה צריכה לדחות את הדיון בו? במה שקשור לפרישת עובדים? 

<דנה נויפלד:>
זה קשור לפנסיה של העובדים, שפרשו, או גמלאים, או שיפרשו. 

<שר התקשורת גלעד ארדן:>
זה משפר את מצבם. במקום שהפנסיות יישארו בגוף שהיכולת הכספית שלו מוטלת בספק, זה עובר לאחריות המדינה, לשלם את זכויות הפנסיה. 

<אתי בנדלר:>
לא, אני לא מביעה עמדה לגופו של הסעיף, השאלה רק אם זה לא בין הסעיפים שהיושבת ראש ביקשה - - -

<היו"ר קארין אלהרר:>
אבל זה משפר, זה לא מרע את מצבם.

<שר התקשורת גלעד ארדן:>
זה גם לא ישתנה בהתאם לתוצאות המשא ומתן עם ההסתדרות, אין לזה קשר. נכון? 

<אתי בנדלר:>
אני לא יודעת, זה מה שאני שואלת. 

<היו"ר קארין אלהרר:>
עורכת הדין ברוק, סליחה שקטעתי אותך. 

<חגית ברוק:>
(מקריאה): 
"(1)
בסעיף קטן (ג1), אחרי "התשכ"ה-1965" יבוא "כנוסחו ערב ביטולו בסעיף 108 לחוק השידור הציבורי, התשע"ד-2014" (בסעיף קטן זה – חוק רשות השידור)" ובמקום "לחוק האמור"
 יבוא "לחוק רשות השידור";
(2) אחרי סעיף קטן (ג1) יבוא: "(ג2) על אף האמור בכל דין או הסכם, מיום ביטולו של חוק רשות השידור, התשכ"ה-1965, בסעיף 108 לחוק השידור הציבורי, התשע"ד-2014, תשולם לגמלאי רשות השידור, מאוצר המדינה, קצבה שלה הם זכאים בהתאם להסדר פנסיה תקציבית, והרשויות הפועלות לפי חוק זה יהיו מוסמכות לפעול גם לגבי הגמלאים האמורים, כאילו היו עובדי המדינה; לעניין זה – 
"גמלאי רשות השידור" – מי שפרש לקצבה מרשות השידור וזכאי לקבלת קצבה לפי הסדר פנסיה תקציבית;

"הסדר פנסיה תקציבית" – הסדר תשלומים המשולמים למי שפרש מרשות השידור מדי חודש בחודשו באופן רציף מרשות השידור לפי חוק זה או לפי הסכם במשך כל חייו, ולאחר מותו – לשארו, והכול בכפוף להוראות מגבילות כהגדרתן בסעיף 107ג"."

<אפרת פוקצ'ה:>
חוק רשות השידור, שכאן אנחנו מבטלים אותו, יש בו הוראה מסוימת שאומרת שעובדים שהם עובדי רשות השידור, התנאים שיחולו לגביהם הם תנאים שקבועים בחוק שירות המדינה גמלאות, ככל עובד קבוע בכתב מינוי בחוק שירות המדינה. מאחר שאנחנו מבטלים את החוק הזה אנחנו צריכים לשמר את הזכות של אלה שפורשים בעקבות החוק ואלה שפרשו לפני ביטול החוק כדי שימשיכו לקבל פנסיה תקציבית כפי שהם מקבלים היום. לכן אנחנו בעצם מתקנים את חוק הגמלאות בהתאם, כדי שתישמר להם הזכות כפי שהיא הייתה בעבר, והם ימשיכו לקבל פנסיה תקציבית. זה עיקר התיקון. 

<היו"ר קארין אלהרר:>
טוב. בסדר. הערות? 

<לזר צנדקוביץ:>
מה עם אלה שפרשו במסגרת הפרישה המוקדמת? 

<אפרת פוקצ'ה:>
והם זכאים לפנסיה תקציבית מרשות השידור? 

<תמנה עורב:>
לא כולם. 

<אפרת פוקצ'ה:>
מי שזכאי לפנסיה תקציבית ימשיך להיות זכאי. 

<לזר צנדקוביץ:>
לא, אני מקשר את זה למשהו אחר, להסכם שיחול על ה - - -

<היו"ר קארין אלהרר:>
מדובר על אנשים שהם זכאים לפנסיה תקציבית. מי שזכאי זכאי, הוא פשוט יקבל את זה ממשרד האוצר ולא מרשות השידור. 

<אפרת פוקצ'ה:>
אני חייבת לציין שגם היום הם מקבלים. 

<לזר צנדקוביץ:>
לא, היום אנשים בפנסיה תקציבית פרשו ולא קיבלו את ה-12%, התוספות שהיו במשק. 

<היו"ר קארין אלהרר:>
תקשיב, אתה מדבר על הקבוצה של ה-50 איש? 

<לזר צנדקוביץ:>
נכון. 

<היו"ר קארין אלהרר:>
אם בסופו של דבר במשא ומתן שמתנהל עכשיו יוחלט שהם יהיו זכאים כתנאי הרפורמה אז הם יקבלו את הכול, את המלא, ואם לא, אז הם ימשיכו לקבל מה שהם מקבלים היום. אבל אין פה שום דבר שהשתנה חוקית, מצבם לא השתנה.

<אתי בנדלר:>
אלא אם כן שילמו לו פנסיה שלא בהתאם ל - - - בואי נגיד שאם שילמו לו, הוסכם לשלם לו פנסיה, כך אני מבינה, שלא בהתאם - - - שאילו הוא היה משולם ישירות על ידי משרד האוצר לא היו משלמים לו, אז אני לא בטוחה שהוא ימשיך לקבל. 

<אפרת פוקצ'ה:>
אחד הסעיפים אומר שככל שניתנו חריגות שכר - - -

<אתי בנדלר:>
כי אני רואה שאתם אומרים בפירוש שהכול בכפוף להוראות מגבילות כהגדרתן בסעיף 107ג.

<אפרת פוקצ'ה:>
נכון. אני גם אגיד שלגבי זה אין שינוי. כלומר אני בכוונה נתתי את הרקע הכללי, כי גם היום לא אמורים לתת להם, אם יש חריגות שכר, רק קיבלנו את העניין הזה.

<אתי בנדלר:>
לא אמורים, אבל נניח לצורך העניין שלפי הסכם נתנו לו. 

<אפרת פוקצ'ה:>
קיבלנו את העניין עקרונית. שוב, הרי התנאים שלהם גם היום ממילא לפי החוק הקיים הם כמו התנאים של עובדי המדינה, הם לא אמורים לקבל יותר, גם אם הם מקבלים היום יותר יש עדיין עילה לאגף השכר לבוא ולדרוש את תוספות השכר, כי הן כביכול לא בכפוף לדין. אנחנו פשוט מקבלים את העניין הזה, אומרים שלא רק אז לא יכולת לקבל מעבר מן הסתם, גם אם בטעות לא שמנו לב וקיבלת ביתר משהו, קיבלת משהו שלא היה מגיע לך לפי עניין שהוא חריגת שכר, גם היום לא תוכל לקבל אותו. 
<וובה אדיסו:>
אני לא יודע אם אפשר להגיד שאם קיבלנו בלי שהודענו, שלא ידעתם, כי את החובות שנגיד היה צריך לשלם, עובדי רשות השידור, בכל מה שחל על עובדי מדינה, כן שילמנו וכן לקחנו את הדברים. 

<אפרת פוקצ'ה:>
שילמתם, יפה מאוד, הכול בסדר, אז אין לנו בעיה. אם יש מישהו במקרה שלא שילם, אז הוא צריך לשלם. 

<היו"ר קארין אלהרר:>
טוב, אני מעלה להצבעה את סעיף 115. מי בעד? מי נגד? הסעיף עבר. 

הצבעה על סעיף 115 
בעד – רוב 
נגד – מיעוט
הסעיף אושר.
עכשיו אני מבקשת להעלות - - - יש מספר סעיפים שאנחנו יכולים להצביע עליהם כי יש נוסח וכו'. סעיף 58, עוצמת הקול בתשדירי פרסומת והודעות בקדימונים, 58. 

<דנה נויפלד:>
לא היה תיקון. 

<היו"ר קארין אלהרר:>
לא היה שינוי? טוב. אז אני מעלה להצבעה את סעיף 58. מי בעד? מי נגד? הסעיף עבר. 

הצבעה על סעיף 58 
בעד – רוב 
נגד – מיעוט
הסעיף אושר.
<דנה נויפלד:>
דנו בסעיף הזה, זה הסעיף שאומר שלא היה - - -

<קריאה:>
כן, אני יודעת מה זה היה. 

<דנה נויפלד:>
לא היה שום תיקון בסעיף. זה היה בפרק של הודעות חסות ופרסומות וקבענו ש - - -

<קריאה:>
נכון, אני - - -

<היו"ר קארין אלהרר:>
לא, היא גם אמרה את זה והיה דיון רחב בסעיף. 

<דנה נויפלד:>
היועצת המשפטית של הוועדה ציינה את זה. 

<היו"ר קארין אלהרר:>
אני מבקשת לדון בסעיף 62, איסור העברת נכסים. 

<דנה נויפלד:>
דנו בזה, הקראנו את זה, זה פשוט לא הוצבע. 

<היו"ר קארין אלהרר:>
אם אפשר רק במשפט? 

<דנה נויפלד:>
דיברנו על זה. להסביר עוד פעם? 

<היו"ר קארין אלהרר:>
כן, בבקשה. סעיף 62. 

<דנה נויפלד:>
זה הסעיף שקובע שאם וככל שהשר יקבע בתקנות שיש נכסים שהם חיוניים אז לא ניתן יהיה למכור אותם או להעביר אותם או לשעבד אותם אלא באישור השר. 

<היו"ר קארין אלהרר:>
טוב. אני מעלה להצבעה את סעיף 62. מי בעד? מי נגד? הסעיף עבר. 

הצבעה על סעיף 62
בעד – רוב 
נגד – מיעוט
הסעיף אושר.
אני מבקשת להעלות להצבעה את סעיף 64. בעצם לבטל את סעיף 64, שעניינו בכך שלשר האוצר תהיה הסמכות לדון בהרכב התקציב, דרכי העברתו וכו'. צריך להעלות להצבעת הביטול, לא? 

<אתי בנדלר:>
האמת היא שאם הוועדה לא מאשרת אותו אז הסעיף מת מאליו. אז פשוט לא לאשר אותו. המשמעות של זה היא מחיקת הסעיף. 

<היו"ר קארין אלהרר:>
אוקיי, אז לא נאשר אותו. 

<שר התקשורת גלעד ארדן:>
זאת אומרת אם היושבת ראש אומרת שהיא לא מעלה אותו בכלל להצבעה, אז למעשה הוא בטל? 

<אתי בנדלר:>
כן, הוא לא אושר. 

<היו"ר קארין אלהרר:>
אז אני לא מעלה את סעיף 64 להצבעה. 

<שר התקשורת גלעד ארדן:>
וגם לא תעלי אותו. 

<היו"ר קארין אלהרר:>
וגם לא אעלה אותו בעתיד. 

<דנה נויפלד:>
אנחנו נעשה את פעולת המחיקה בוורד. 

<שר התקשורת גלעד ארדן:>
אפשר לומר שמחקת את שר האוצר. 

<היו"ר קארין אלהרר:>
למה אתה יוצא בכותרות פומפוזיות? וזה לא פרסונאלי כמובן, כל שר אוצר שיבוא בעתיד. 
סעיף 66, הלוואות למטרות פיתוח. הקראנו? 

<דנה נויפלד:>
הקראנו והסברנו. 

<היו"ר קארין אלהרר:>
לא היו הערות? 

<דנה נויפלד:>
לא היו הערות. 

<היו"ר קארין אלהרר:>
מי בעד סעיף 66, כנוסח ההצעה? מי נגד? הסעיף עבר.

הצבעה על סעיף 66
בעד – רוב 
נגד – מיעוט
הסעיף אושר.
<דנה נויפלד:>
זהו, עברנו על כל הסעיפים שלא היו בהם תיקונים. 

<היו"ר קארין אלהרר:>
יש לי את הרביזיה מאתמול. 

<שר התקשורת גלעד ארדן:>
על איזה סעיף? 

<היו"ר קארין אלהרר:>
על השתתפות חברי מועצה בשידור. 

<אתי בנדלר:>
הגענו לסעיף האחרון להיום? 

<היו"ר קארין אלהרר:>
כן, לצערי כי רב. 

<אתי בנדלר:>
ממש מסלקים אותנו באמצע. 

<היו"ר קארין אלהרר:>
כן, אנחנו בשוונג. 

<רינה פרנקל:>
התקדמנו. 

<היו"ר קארין אלהרר:>
עברה חצי שעה מאז שהודענו על בקשתי לרביזיה בסעיף 26 עליו הצבענו אתמול, השתתפות חבר מועצה בשידורים. אני מעלה להצבעה את בקשתי לדון מחדש בסעיף. מי בעד? מי נגד? הבקשה התקבלה. 
הצבעה על דיון מחדש בסעיף 26 
בעד – רוב 
נגד – מיעוט
הבקשה התקבלה.
אני שבה ומבקשת מהוועדה לאסור את השתתפותם של חברי המועצה בלוח השידורים של השידור הציבורי החדש. מי בעד? מי נגד? הבקשה עברה, הסעיף תוקן. 
<שר התקשורת גלעד ארדן:>
עכשיו צמצמנו בעוד את מי שירצה להיות שם במועצה. 

<היו"ר קארין אלהרר:>
בסוף תהיה מועצה סיירת מטכ"ל, אדוני. 

<שר התקשורת גלעד ארדן:>
הם עוד לא ראו גם את כל איסורי ניגוד העניינים שדנה תכתוב להם וברנר ו - - -

<גדי בן יצחק:>
עד לכל זה יהיה מפרק. 

<היו"ר קארין אלהרר:>
גדי, מה שלומך? 

<גדי בן יצחק:>
תודה רבה. הצלחתי איכשהו גם לעבוד, גם לראות את הבנות שלי, יש לי שלושה ילדים בצבא, שתי בנות הגיעו הביתה. 

<היו"ר קארין אלהרר:>
אני רוצה להעלות להצבעה את סעיף 27, פיזור המועצה. דנו בסעיף הזה עוד קודם, אבל אני מבקשת מהוועדה להתייחס - - - 

<דנה נויפלד:>
זהו, סיימת? 

<היו"ר קארין אלהרר:>
על הרביזיה סיימתי, אני עכשיו ב-27. אני מבקשת להעיר את תשומת לב הוועדה לדבר הבא. הסעיף הזה מדבר על סמכותו של השר הממונה לפזר את המועצה. כמובן שהמקרים שבהם אפשר יהיה לפזר את המועצה, כפי שנאמר כאן לפרוטוקול, הם מקרים חריגים וזה ייעשה כמובן במשורה ורק בקיצון שבקיצוניים, אבל אמרנו שמנקים מהפוליטיקה ונעשה זאת עד כמה שניתן ולכן אני הייתי מבקשת לצמצם עוד יותר את היכולת ולכן אני מציעה נוסח. גברתי, אם תוכלי להקריא את זה בבקשה. 

<אתי בנדלר:>
הנוסח המוצע על ידך הוא כדלקמן: 'פיזור המועצה. נוכח השר כי המועצה אינה ממלאת את התפקידים והחובות שהוטלו עליה לפי חוק זה, כך שהתנהלות התאגיד נפגעת באופן מובהק ומשמעותי, ובכלל זה כי המועצה לא הגישה לאישור תקציב שנתי מאוזן של תאגיד השידור הציבורי בהתאם להוראות 22 לחוק יסודות התקציב, או לא קיימה ישיבות בתדירות שנקבעה לפי סעיף 18(א), או לא מילאה את תפקידיה בכל הנוגע למילוי חובות תאגיד השידור הציבורי לפי סעיף 68, רשאי השר לפנות לממשלה בבקשה בכתב על מנת שתתרה במועצה בצירוף הודעה מנומקת בכתב כי אם בתוך תקופה שקבעה לא תמלא המועצה את חובותיה תפזרה'. סעיף (ב) נשאר אותו דבר, 'לא מילאה המועצה את חובותיה כאמור בסעיף קטן (א) בתוך התקופה שקבעה הממשלה בהתראתה, רשאית הממשלה להורות על פיזורה'. 
אני רק רוצה להעיר שהנוסח הזה מצמצם מאוד את שיקול הדעת של השר. כמובן ברמת הנוסח הסופי ייתכן שעוד נקציע את זה. 

<היו"ר קארין אלהרר:>
מי בעד? מי נגד? אין. הסעיף עבר. ברכות. 

הצבעה על סעיף 27
בעד – רוב 
נגד –  אין
הסעיף אושר.
אדוני השר, לעניין המינוי של יו"ר ועדת האיתור, דיברנו קודם על הנושא וכפי שגם אמרת בדיון שהתקיים במליאה בקריאה הראשונה בהצעת החוק, אמרת שכדי לא לבזבז את הזמן היקר של ההקמה אתה מודיע שאתה בעצם מתחיל בתהליך. 
<שר התקשורת גלעד ארדן:>
עוד לא התחלתי, אני רוצה להתחיל בו. 

<היו"ר קארין אלהרר:>
ברור. רוצה להתחיל בתהליך איתור השופט, שהוא יהיה יו"ר - - - 

<שר התקשורת גלעד ארדן:>
אני לא מאתר אותו. 

<היו"ר קארין אלהרר:>
ברור. בוא תגיד אתה. 

<שר התקשורת גלעד ארדן:>
הסברתי את זה קודם, לפני שעתיים-שלוש בדיון. אני מבקש את אישור הוועדה להוסיף סעיף להצעת החוק, הסעיף הזה הוא לאחר דיון והסכמת משרד המשפטים שבמידה שפעולות והליכים שיבוצעו טרם פרסום החוק - - -

<אתי בנדלר:>
טרם כניסת החוק לתוקפו. 

<שר התקשורת גלעד ארדן:>
טרם לבחירת דירקטוריון הרשות, כל עוד הם עומדים בהליך שקיים בחוק, של מינוי שופט, בהתייעצות עם נשיא - - -

<אתי בנדלר:>
רק על יו"ר המועצה אתה מדבר. 

<שר התקשורת גלעד ארדן:>
הפעולה שלי היא רק יו"ר הוועדה, אבל הוא ממשיך, הוא ממנה עוד שניים, הם עוברים לאישור ברנר. אני לא צריך לנגוע בכל חוליה וחוליה. 

<קריאה:>
נראה לי שגם השופט אמור לעבור את ברנר. 

<היו"ר קארין אלהרר:>
היו"ר. 

<שר התקשורת גלעד ארדן:>
בסדר, אין לי בעיה. זה היה משעשע אם זה היה עליון, לראות איך ברנר היה דן ב - - - היה מעניין לראות. 

<היו"ר קארין אלהרר:>
זה יכול להיות עליון או מחוזי, אדוני, אני מזכירה לך.

<שר התקשורת גלעד ארדן:>
אני זוכר היטב. זה העיקרון. העיקרון הוא למעשה שככל שההליכים מתבצעים בהתאם להליכים בחוק לא ייפגע תוקפם מחמת זה שהם החלו לפני יום פרסום החוק. אני אומר את זה נכון, גב' גלוק? 

<גדי בן יצחק:>
שאלת תם לשר. שמעתי את ההערה שלך לעניין סיירת מטכ"ל ואני מבין באמת מה יהיו הקשיים למישהו שיש כל כך הרבה סייגים עליו, למצוא את האמיצים שיהיו בוועדה הזאת עם כל זה - - -

<שר התקשורת גלעד ארדן:>
אני אמרתי סיירת מטכ"ל? 

<היו"ר קארין אלהרר:>
אני אמרתי סיירת מטכ"ל. 

<גדי בן יצחק:>
בסדר. בהמשך לדבריך, אתה צריך למצוא עכשיו אמיץ שיישב עם עוד שניים ולמצוא את העשרה האמיצים בחתול בשק, כי אף אחד לא יודע איך החוק ייראה ואיך הרשות העתידית תיראה. זה קצת תמוה בעיניי, אבל זה לא אני, זה אתה ולכן הכבוד על גודל המשימה. 

<שר התקשורת גלעד ארדן:>
נכון. קודם כל אני צריך אמיצות ולא אמיצים, כי הרוב זה - - -

<היו"ר קארין אלהרר:>
רוב של שש לפחות. 

<שר התקשורת גלעד ארדן:>
כן ויצטרכו גם להסביר לכולם שמבחינת, אני מניח, ניגודי עניינים, יחולו הרבה מאוד מגבלות.  אם זה יופיע בחוק אז הוא יבדוק את זה. אבל אם החוק מכיר בהליך הזה, אז ודאי שהוא יסכים ל - - -
<לזר צנדקוביץ:>
האם עובד רשות השידור יכול להיות במועצה? או ועד המליאה, או ועד המנהל, או יושב ראש הרשות - - -

<קריאה:>
לשעבר. 

<לזר צנדקוביץ:>
לא, הוא נמצא עוד ב - - - יושב ראש של הרשות.

<קריאה:>
הוא יהיה לשעבר. 

<שר התקשורת גלעד ארדן:>
לא יודע. השאלה היא משפטית. 

<אתי בנדלר:>
מה השאלה? 

<שר התקשורת גלעד ארדן:>
האם עובד הרשות יכול להיות יו"ר הרשות החדשה. 

<תמנה עורב:>
לאו דווקא יו"ר, אולי נציג. 

<שר התקשורת גלעד ארדן:>
אבל אלה שאלות שברנר ידון בהן. 

<לזר צנדקוביץ:>
האם זה לא ניגוד אינטרסים? 

<אתי בנדלר:>
אני מציעה לא לתת את חוות הדעת בשליפה כרגע. 

אז הוועדה מצביעה בעד הוספת סעיף שעניינו אשרור פעולות שנעשו בהתאם לחוק לאיתור יו"ר ועדת האיתור וחברי ועדת איתור. לא תספיקו מעבר לזה. 

<שר התקשורת גלעד ארדן:>
מה, כי הוא לא יספיק מעבר לזה? 

<אתי בנדלר:>
ודאי. במקרה הטוב אתה תצליח לאתר יו"ר ועדת איתור. 

<שר התקשורת גלעד ארדן:>
האמת שאת צודקת, כי הוא צריך אחרי זה לנסח מודעה והוא צריך - - - מולך הוא צריך לנסח מודעה? בסדר. אוקיי. 

<אתי בנדלר:>
נכתוב יו"ר ועדת איתור וחברי ועדת איתור. 

<היו"ר קארין אלהרר:>
אז אני מצביעה על העיקרון? 

<אתי בנדלר:>
כן.

<היו"ר קארין אלהרר:>
אני מעלה להצבעה את העיקרון, אני לא יודעת איזה סעיף זה. מי בעד? מי נגד? העיקרון עבר. 

הצבעה על העיקרון
בעד – רוב 
נגד – מיעוט
העיקרון אושר.
<אתי בנדלר:>
אני רוצה להסביר. יש הרי סעיף 83, שעדיין לא אושר, 'הליכי המינוי לפי חוק זה של ועדת האיתור ושל האורגנים של תאגיד השידור הציבורי יחלו ביום פרסומו'. אחרי שהוועדה תאשר את זה מצדי אפשר כבר - - - לא, כי אתם צריכים עוד לתת תשובה. דילגנו על הסעיף הזה, אני מזכירה לכם, כי - - - 

<קריאה:>
לא, כי - - -

<אתי בנדלר:>
שיביאו נוסח חלופי, בגלל שאמרנו שיש את העניין של מנהל חטיבת החדשות ואולי עוד מינויים, לראות איך זה מתיישב עם סעיף 19 או שצריכים להוסיף עוד מנהלים לסעיף הזה. מכל מקום יהיה נוסחו אשר יהיה, בסופו יבוא 'ואולם', ואז יהיה אשרור פעולות. זאת אומרת יהיה איזה שהוא יחס בין הסעיף הזה לבין סעיף האשרור, או שזה יהיה באותו סעיף - - -

<דנה נויפלד:>
מה זה הסעיף הזה? 

<אתי בנדלר:>
סעיף 83, שאומר שהליכי המינוי לפי חוק זה של ועדת האיתור ושל האורגנים של התאגיד, שזה פחות רלוונטי, יחלו ביום פרסומו. 

<דנה נויפלד:>
אבל אמרנו שנוכח זה שסעיף 19 - - -

<היו"ר קארין אלהרר:>
הם מוותרים על 83. 

<אתי בנדלר:>
אתם החלטתם סופית לוותר על זה? 

<דנה נויפלד:>
זה מה שאמרנו. 

<אתי בנדלר:>
אוקיי, אז סעיף 83 לא יעלה בכלל להצבעה? 

<היו"ר קארין אלהרר:>
לא.

<דנה נויפלד:>
אנחנו אמרנו שנוכח זה - - - את העלית את העניין של סעיף 19 - - - 
<שר התקשורת גלעד ארדן:>
אל תחברו רגע בין מה שעשינו - - - אני רוצה להבין מה המשמעות של 83. 

<דנה נויפלד:>
83 דיבר על המצב - - - הוא לא קשור למה שדיברנו עכשיו, כי אנחנו דיברנו על - - -

<אתי בנדלר:>
זה מאוד קשור. 

<שר התקשורת גלעד ארדן:>
הוא קשור, כי מוזכרת ועדת האיתור. 

<אתי בנדלר:>
זה מאוד קשור, כי כתוב כאן בפירוש שהליכי המינוי יחלו ביום פרסומו. 

<דנה נויפלד:>
התחלנו בדיון בסעיף 19, שאומר שאפשר להתחיל בכל מה שקשור - - - כאשר גם החוק חוקק, טרם - - -  על מנת להכניס אותו לתוקף אפשר להתחיל  את המינוי, נכון? לכן נשאלת השאלה האם הסעיף הזה מיותר בכלל, נכון? 

<אתי בנדלר:>
נוכח סעיף 19 לפקודת הפרשנות.  

<דנה נויפלד:>
עכשיו את מדברת על סעיף שהוא לא קשור לסעיף 19, כי הוא בא לאשרר משהו לפני שהחוק חוקק. 

<אתי בנדלר:>
לפני, ברור. נכון. 

<דנה נויפלד:>
אז אנחנו מדברים על שני דברים נפרדים. נוכח הערתך בבוקר אמרנו שנוותר על סעיף 83 - - -

<אתי בנדלר:>
לא אמרתם, אמרתם שתבדקו. את מודיעה עכשיו שתוותרו? 

<דנה נויפלד:>
אמרנו שנוותר. 

<שר התקשורת גלעד ארדן:>
לא, היא אמרה גם אז שהיא תוותר. 

<אתי בנדלר:>
אוקיי, אז הסעיף לא יעלה להצבעה. 

<דנה נויפלד:>
בסדר, הבנתי נכון עכשיו? 

<היו"ר קארין אלהרר:>
כן. אז רק מוסיפים סעיף. 

<דנה נויפלד:>
כן, ולהוסיף את הסעיף של האשרור. 

<היו"ר קארין אלהרר:>
טוב. אז בניגוד לתחזית שתהיה ישיבה ארוכה, בצער רב אני  נאלצת לנעול את הישיבה מוקדם מן הצפוי. תודה. סוף שבוע נעים לכולם. 

<הישיבה ננעלה בשעה 14:45.>
